REPORT: China Ga Kiyavaa Kudhinaa Medhu Sarukaarun Ihumaaluvaa Kamuge Shakuva! - Vaguthu\nރާއްޖެއަށް ކޮންމެ ސަރުކާރެއް އައި ކަމުގައިވިޔަސް މަތީ ތައުލީމު ހާސިލް ކުރަން ބޭނުންވާ ދަރިވަރުންނަށް ލިބޭ ފުރުސަތު މަދެއް ނޫނެވެ. އެކަމަކު، އެ ސްކޮލަޝިޕްތަކުގައި ރާއްޖެ އިން ބޭރުގައި ތިބޭ ކުދިންގެ ގިނަ ކަންބޮޑުވުންތަކެއް އެބަހުއްޓެވެ.\nސްކޮލާޝިޕްތައް ލިބޭ ދަރިވަރުން އުޅެމުން ދަނީ ކޮންހާލެއްގައި ކަމެއް ބަލަން ތިބޭ ބަޔަކަށް ނޭނގިދާނެއެވެ. އަދި މިނިސްޓްރީ އޮފް ހަޔަރ އެޑިއުކޭޝަނުން ދޭ ސްކޮލަޝިޕްތަކުގައި ކިޔަވަން ދާ ދަރިވަރުންގެ ހާލުވެސް ގިނަފަހަރަށް މިނިސްޓްރީން ބަލައެއް ނުލައެވެ. ސަރުކާރު މެދުވެރިވެގެން އެހެން ގައުމުތަކުން ރާއްޖޭގެ ދަރިވަރުންނަށް ދެމުން އަންނަ ސްކޮލާޝިޕްތައް ލިބޭ ބައެއް ދަރިވަރުން އަބަދުވެސް އުނދަގުލާ ކުރިމަތިލައެވެ.\nޗައިނާގައި މިވަގުތުވެސް 50 އަށް ވުރެ ގިނަ ދަރިވަރުން އަންނަނީ ތައުލީމު ހާސިލްކުރަމުންނެވެ. މި ދަރިވަރުންތަކުގެ ތެރޭގައި ޗައިނާ ސަރުކާރުން ދިން ސްކޮލާޝިޕް، ނޭޝަނަލް ސްޓޫޑެންޓް ލޯން، އަދި އަމިއްލަ ހަރަދުގައި ކިޔަވަމުން އަންނަ ކުދިން އެބަ ތިއްބެވެ. އޭގެ ތެރޭގައި މެޑިސިން، އެކި ދާއިރާތަކުން ޕީއެޗްޑީ، މާސްޓާސް އަދި ބެޗެލާސް ކިޔަވަމުން އަންނަ ދަރިވަރުން ހިމެނެއެވެ.\nމަތީ ތައުލީމު ހާސިލް ކުރުމަށް ޗައިނާއަށް ދިޔަ ދަރިވަރުންތަކެއް ވަނީ އެކުދިންގެ ހުރި ހިތްހަމަ ނުޖެހުންތަކާއި ކަންބޮޑުވުންތައް "ވަގުތު" އާއި ހިއްސާ ކޮށްފައެވެ. އެއީ މިދިޔަ އަހަރު ހަޔާ އެޑިއުކޭޝަން މެދުވެރިކޮށް ޗައިނާ ސަރުކާރުން ހުޅުވާލި ސްކޮލާޝިޕްގައި ބައިވެރިވި ކުދިންނެވެ.\n"ވަގުތު" އަށް މައުލޫމާތު ދެމުން އެ ދަރިވަރުން ބުނެފައިވަނީ ޗައިނާގައި ކިޔަވަމުން އަންނަ އެކި ގައުމުތަކުގެ ދަރިވަރުން ޗުއްޓީ ދުވަސްކޮޅަކާ ދިމާވުމުން އެކުއްޖެއްގެ ގައުމަށް އައި ގޮތަށް ޗައިނާ އަށް ދެވިފައި ނުވާ ކަމަށެވެ. މިހާރު އެކުދިން ޗައިނާއިން ބޭރު، އަމިއްލަ ގައުމުގައި ތިބޭތާ 14 މަހަށްވުރެ ގިނަ ދުވަސްވެފައިވާ ކަމަށާއި، ސްކޮލަޝިޕަށް ހޮވުނު ދަރިވަރުންނަށް ޗައިނާ ސަރުކާރުން ދޭން ބުނެފައިވާ ދިރިއުޅުމުގެ ހަރަދުތައް ކުރުމުގެ ފައިސާ ދީފައި ނެތް ކަމަށް އޭނާ ބުންޏެވެ.\nމިދިޔަ އަހަރުގެ ކުރިން ޗައިނީސް ގަވަމަންޓް ސްކޮލަޝިޕް އަށް ހޮވި، ކިޔަވަމުން ދާ ދަރިވަރުން މިވަގުތު ޗައިނާގައި ނެތަސް، އެކުދިން އަނބުރާ ޗައިނާ އަށް އައުމުން އޮންލައިންކޮށް ޗައިނާއިން ބޭރުގައި ކިޔެވި ދުވަސްތަކުގެ ސްޓައިޕެންޓްތައް ޖަމާކޮށްދޭނެކަމަށް ޔުނިވަސީތަކުން ދަނީ ބުނަމުންނެވެ. ނަމަވެސް، މިދިޔަ އަހަރު ޗައިނީސް ގަވަމަންޓް ސްކޮލަޝިޕަށް ހޮވިފައިވާ ކުދިންނަށް އޮންލައިންކޮށް ކިޔަވާ ދުވަސްތަކަށް ސްޓައިޕެންޑް ނުދޭނެ ވާހަކަ ވަނީ އަންގާފައެވެ. ޗައިނާގައި ހުންނަ ޔުނިވަސިޓީ ތަކުން އަންގާ ގޮތުގައި މި ސްޓައިޕެންޑަކީ ކުދިން ޗައިނާގައި ކިޔަވާއިރު ދޭ އެއްޗެކެވެ.\nޗައިނާގައި ކިޔަވަމުން ދާ ރާއްޖޭގެ ގިނަ ދަރިވަރުންތަކެއް ޗުއްޓީއަށް އައިސް އަނބުރާ ދާން ޖެހުނުއިރު، މުޅި ދުނިޔެއަށް ވަނީ ކޮވިޑް-19ގެ ބަލިމަޑުކަން ޖެހި ގައުމުތަކުގެ ބޯޑަރުތައް ބަންދު ކޮށްފައެވެ. އެކަމާއި ގުޅިގެން އެދަރިވަރުންނަން އަނބުރާ ޗައިނާއަށް ދެވޭނެ ގޮތެއްވެސް ވަނީ ނުވެފައެވެ. އެހެން ކަމުން އޮންލައިންކޮށް ރާއްޖޭގައި ތިބެ ކިޔެވި ނަމަވެސް އެކުދިން ކިޔަވަނީ ސްކޮލަޝިޕެއްގައި ކަމަށް ވާތީ ކިޔެވުމަށް ބޭނުންވާ ހަރަދުތައް ލިބެން ޖެހޭ ކަމަށް ދަރިވަރުން ގަބޫލު ކުރެއެވެ.\n"ވަގުތު" އަށް މައުލޫމާތު ދެމުން ދަރިވަރަކު ބުނެފައިވަނީ، މި ފެށޭ މާޗް ސެމިސްޓައަކީ އެ ދަރިވަރުންގެ ފަހު ސެމިސްޓަ ކަމަށާއި އެ ސެމިސްޓަ ނިމުމުން ގްރޭޖުއޭޓް ވާނެ ކަމަށެވެ. މި ފެށޭ މާޗް ސެމިސްޓަ އަށް ޗައިނާ އަށް ނުގެންގޮސްފިނަމަ، އެދަރިވަރުން ގްރެޖުއޭޓް ވާން ޖެހޭނީ އޮންލައިން ކޮށް ކަމަށާއި އަނބުރާ ޗައިނާއަށް ދިއުމުން ދޭން ބުނި ސްޓައިޕެންޑް ވެސް ލިބޭނެހެން ހީނުވާ ކަމަށް ބުންޏެވެ.\nހަބަރުތަކުން ބުނާގޮތުގައި، މިހާރު ބައެއް ގައުމު ތަކުން ވެކްސިންގެ ދެޑޯޒް ފުރިހަމަ ކުރުމަށްފަހު، އެ ދަރިވަރުން ކިޔަވަމުންދިޔަ ގައުމަށް ދެވޭނެ އިންތިޒާމް ހަމަޖެހެއެވެ. ނަމަވެސް މިގޮތަށް ވެކްސިންގެ2ޑޯޒް ފުރިހަމަ ކޮށްގެން އަނބުރާ ޗައިނާއަށް ދެވޭނެކަން ނުވަތަ ނޫންކަން ވެސް ރަސްމީ އިދާރާއަކުން ސާފުކޮށެއް ނުދެއެވެ. އޮންލައިންކޮށް ކިޔަވާ ދަރިވަރުންގެ ކްލާސްތައް އޮންނަ ގޮތުން ވަޒީފާއަށް ދެވޭނެ ގޮތެއްވެސް ގިނަ ދަރިވަރުންނަށް ނެތެވެ.\nމިފަދަ ދަތިތަކެއް ކުރިމަތިވެފައިވީ ނަމަވެސް ދަރިވަރުން އުންމީދު ކުރަމުން އައީ ނިމިދިޔަ އަހަރުގެ ނޮވެމްބަރު މަހުގައި ޗައިނާއިން ދަރިވަރުން އެ ގައުމަށް ކިޔަވަން ގެންދާނެ ކަމަށެވެ. ނަމަވެސް ކޯހުގެ ފުރަތަމަ ސެމިސްޓާ މިއަހަރުގެ މާޗް މަހުގެ ތެރޭގައި ނިމޭއިރު، ދަރިވަރުން އަދި އެތިބީ ވާނުވާގައެވެ. ދެން އޮންނަ ސެމިސްޓަވެސް ޗައިނާގެ ގިނަ ޔުނިވަސިޓީތަކުން އޮންލައިންކޮށް ކިޔެވުން ކުރިއަށް ގެންދާނެކަމަށް އިންޓަނޭޝަނަލް ސުޓޫޑެންޓުންނަށް އަންގާފައިވެއެވެ. މި ހާލަތުގައި ރާއްޖޭގެ ސަރުކާރުން އަދި ޗައިނާ ސަރުކާރާއިއެކު ދަރިވަރުންގެ ކަންކަމުގައި އެއްވެސް މަޝްވަރާއެއް ކުރިއަށްދާކަން ނުވަތަ ނޫންކަން ވެސް ދަރިވަރުންނަކަށް ނޭނގެއެވެ.\nނަމަވެސް ދަރިވަރުން ބުނެފައިވަނީ، ރާއްޖެ ފިޔަވައި ދެން އެގައުމުގައި ކިޔެވުމުގެ ފުރުސަތު ހޯދި ބައެއް ގައުމުތަކުގެ ދަރިވަރުން މިހާރުވެސް އެގައުމަށް ދަތުރު ކުރާ ކަމަށެވެ. އޭގެ ތެރޭގައި ދެކުނު ކޮރެއާ ކުދިންނަށް ސްޓޫޑެންޓް ވިސާއާ އެކީ ޗައިނާއަށް ދެވޭކަން ވަނީ ފާހަގަ ކޮށްފައެވެ.\nމިވަގުތު ދަރިވަރުންގެ އެންމެ ބޮޑު އެއް ކަންބޮޑުވުމަކަށް އޮތީ އޮންލައިންކޮށް ރާއްޖޭގައި ތިބެ ކިޔަވާއިރު އިންޓަނެޓްގެ ދަތިކަމާއި، އޮންލައިން ކްލާސްތައް އެހާ ފުރިހަމައަށް ނަގައި ނުދެވޭތީއެވެ. އެހެންކަމުން، މި ދަރިވަރުން ބޭނުންވަނީ ވީ އެންމެ އަވަހަކަށް ޗައިނާއަށް ކިޔަވަން ގެންދެވޭނޭ ގޮތް ކަމާ ބެހޭ އިދާރާތަކުން ހަދައި ދިނުމަށެވެ.\n"އެގޮތަށްވާ ނަމަ ކީއްވެ ރާއްޖޭގެ ދަރިވަރުންނަށް ނުދެވެންވީ. އަޅުގަނޑުމެން ގަބޫލު ކުރާ ގޮތުގައި އެހެން ގައުމުތަކުން ކިޔަވަންދާ ދަރިވަރުންނަށްވުރެ ރާއްޖެއިން ދާ ކުދިން މަދުވާނެ. މިހާރު ގަބޫލު ކުރެވޭ ގޮތުގައި ކިޔެވުންވެސް ވަނީ ސިޔާސީ އެއްޗަކަށް ވެފައި، ދަރިވަރުންގެ ހައްގަކަށް ކިޔެވުން ނުވޭ" ދަރިވަރުން ބުންޏެވެ.\nދަރިވަރުން ވަނީ މިދިޔަ ސަރުކާރުން ވެރިކަން ކުރި އިރު، ހަޔާ އެޑިއުކޭޝަނުން ރާއްޖޭން ބޭރުގައި ކިޔަވަމުން ދިޔަ ދަރިވަރުންނަށް އެހީތެރިކަން ފޯރުކޮށްދިން ކަން ފާހަގަ ކޮށްފައެވެ. އެގޮތުން، ހަޔަ އެޑިއުކޭޝަނަށް އެހެން ގައުމުތަކުން ލިބޭ ބައެއް ޕާޝަލް ސްކޮލަޝިޕްތަކަށް ދިވެހި ސަރުކާރުން ފަންޑް ކޮށް، އެ ސްކޮލަޝިޕަކީ ފުލް ސްކޮލަޝިޕެއް ކަމަށް އިއުލާން ކުރެއެވެ. އަދި، ރާއްޖޭން ބޭރު ސްކޮލަޝިޕްގައި ކިޔަވާ ދަރިވަރުންނަށް އެހީވުމުގެ ގޮތުން ސަޕްލިމެންޓަރީ ލޯން އެލަވަންސް ވެސް ދީފައިވެއެވެ. މިއާ ހިލާފަށް މިސަރުކާރުން އައިފަހުން ޕާޝަލް ސްކޮލަޝިޕްތައް ފުލް ސްކޮލަޝިޕަށް ހަދައި ދިނުމުގެ އުސޫލާއި ސަޕްލިމެންޓަރީ ލޯން އެލަވަންސް ދިނުން ވަނީ މެދުކަނޑާލާފައި ކަމަށް އެދަރިވަރުން ބުނެއެވެ.\nޗައިނާގައި ކިޔަވަމުންދާ ދަރިވަރުންނަށް އަނބުރާ ސްޓޫޑެންޓް ވިސާގައި އެ ގައުމަށް ދެވޭނެތޯ އަދި ދެވޭނީ ކޮން ތާރީހެއްގަތޯ ޓުވިޓާ މެދުވެރިކޮށް ދަރިވަރުން ވަނީ ދިވެހިރާއްޖޭގައި ހުންނަ ޗައިނާގެ ސަފީރު ޖަންގް ލީ ޖޮންގް އާއި ދިވެހިރާއްޖޭގެ ފޮރިން މިނިސްޓްރީގެ އިތުރުން ދިވެހި ސަރުކާރުގެ ގިނަ މުވައްސަސާތަކުގެ ކައިރިން ވެސް އަހައިފައެވެ. ދަރިވަރުން ބުނާގޮތުގައި މިކަމާ ގުޅިގެން މިހާތަނަށް އަދި އެއްވެސް ފަރާތެއްގެ ބަހެއް ލިބިފައެއް ނުވެއެވެ. އަދި ސަރުކާރުން މިކަމާ ގުޅިގެން މަސައްކަތެއް ކުރާކަމެއްވެސް ދަރިވަރުންނަށް އެނގިފައެއް ނުވެއެވެ.\nރާއްޖެ އަދި ޗައިނާ ސަރުކާރުގެ ފަރާތުން އެއްވެސް އެހީއެއް ނުލިބުމުން ދަރިވަރުން ކިޔަވަމުންދާ ޔުނިވާސިޓީއަށް ގުޅާފައިވާނެ ކަމަށާއި އަދި ޗައިނާއަށް ދެވޭނީ ކޮން ތާރީހެއްގައި ކަން އޮޅުންފިލުވަން މަސައްކަތް ކުރި ކަމަށް ދަރިވަރުން ބުންޏެވެ. އެއީ ޗައިނާގެ ސަރުކާރުގެ ފަރާތުންދޭ ސްޓިޕެންޑް ލިބޭނީ އަވަހަށް އެ ގައުމަށް ދިއުމުން ކަމަށް ވަތީކަން ވެސް ދަރިވަރުން ފާހަގަ ކުރެއެވެ.\nނަމަވެސް ދަރިވަރުން ކިޔަވަމުންދާ ޔުނިވާސިޓީއަށްވެސް ދަރިވަރުން ޗައިނާއަށް ގެންދެވޭނީ ކޮންއިރަކުން ކަމަށް ނޭނގޭކަމަށް ދަރިވަރުންނަށް ޔުނިވަސިޓީން ވަނީ މައުލޫމާތު ދީފައެވެ.\nއެދަރިވަރުން ބުނީ، ޗައިނީސް ގަވަމަންޓް ސްކޮލަޝިޕް ދަށުން ހޮވިފައިވާ ދަރިވަރުންނަށް މިވަގުތު ޗައިނާ ސަރުކާރުން އަދި މިނިސްޓަރީ އޮފް ހަޔަ އެޑިއުކޭޝަނުން އެއްވެސް ކަހަލަ އެދެވޭ އެހީތެރިކަމެއް ފޯރުކޮށްދެވިފައި ނުވާއިރު އަނެއްކާވެސް ހަޔާ އެޑިއުކޭޝަނުން ވަނީ ޗައިނާ ސްކޮލާޝިޕަށް ދަރިވަރުން ހޮވަން ދެ އިއުލާނެއް ކޮށްފައި ކަމަށެވެ. މީގެ ތެރެއިން އެއް އިއުލާނަށް ކުރިމަތި ލީ ކުދިން ނޯމިނޭޓް ކޮށްފައިވާއިރު އަނެއް އިއުލާނަށް ކުރިމަތިލުމުގެ ފުރުސަތު މިހާރުވެސް ވަނީ ހުޅުވާލާފައެވެ.\nބޭރުގައުމުތަކުގައި ކިޔަވާ ދަރިވަރުންނަށް މިފަދަ އެތައް ގޮންޖެހުންތަކަކާއި މައްސަލަތަކެއް ހުރިއިރު، ދިވެހި ސަރުކާރުން މިކަންކަން ބަލައި އެދެވޭ ހައްލެއް ހޯދުމަކީ މުހިންމު ކަމެކެވެ.\nފެބުރުއަރީ 26, 2021 08:51\nޗައިނާއިން މައްސަލައެއް ފެނޭތޯ ބަލާތި! މިހާރު ތި ތިބީ ވިކި ހުސްވެފަ!!\nފެބުރުއަރީ 26, 2021 09:36\nދިވެހި ދައުލަތުގެ ނުކުޅެދޭ ކަން ތި އެގެނީ\nފެބުރުއަރީ 26, 2021 11:52\nކަލޭވެސް ހިމެނިހެން. އެންމެބޮޑު ޒިންމާއެއް ނަގަންޖެހެނީ ކަލޭ\nފެބުރުއަރީ 26, 2021 18:31\nދުނިޔެ އިން ބޭރަށް ކިޔަވަން ފޮނުވާ ރައިސް ކޮބާ\nފެބުރުއަރީ 26, 2021 10:05\nއަކަޔަންބޯ ހެދިފައި ދެއިރު ދެދަޅައަށް ޗައިނާ ސަރުކާރަށް ދުލަށް އައިހާ އެއްޗެއް ގޮވާ މަތިހަށިނަގާފައި ހުންނަ ބަހުލޫލަކާހެދި މިހުރިހާ ކަމެއް މި ގައުމަށް މިޖެހެނީ. މި ހަރުކަށިފިކުރު ހުންނަ ނުބައި ކަލޭގެ މައިތިރިވި ދުވަހަކުން މިގައުމަށްވެސް މިގައުމުގެ ރައްޔިތަކަށްވެސް ނޭވާލެވެން އޮތީ.\nފެބުރުއަރީ 26, 2021 11:08\nއެއްވެސް އިރެއްގަ ދިވެހި ދައުލަތަކީ އެދައުލަތުގެ ބޮޑުންގެ ކުދިންނޫން އެހެން ބަޔަކަށް އެހީތެރިކަމެއް ވެދޭތަނެއްނޫން... މިހާރެއް އޭރެއް ކިޔާނެކަމެއްނެތް... މިހެން މިކިޔަނީ ވަކި ކަމެއް ހާސިލުކުރަން... އަސްލު އޮތްގޮތް މީ.. އަހަރެންގެ ތަޖުރިބާ މިއީ ހަމަ ތިޔަކަހަލަ ސްކޮލަޝިޕެއްގައި ކިޔަވާ ދަރިވަރެއްގެ ހައިސިއްޔަތުން... މިހުންނަނީ ދެރަކަންކަން.. މިގައުމުގަ އުޅެންވީ އިބޫސޯލިހާ، ނަޝީދާ ޔާމީނާ އަދުރޭގެ ދަރިން އެކަނިކަން އެމީހުން މިސާލުން އެބަބުނެދޭ! ސްކޮލާޝިޕަށްފަހު ބޭރުން ވަޒީފާ ހޯދާ ސައުދީ ކަހަލަ ގައުމަކުން.. މަދޭނެ ނަސޭހަތެއް މިނޫނީނެތް...\nފެބުރުއަރީ 26, 2021 11:56\nކޮންމެ ދަރަިވަރަކަށް ޔުނިވަރސިޓީ އެޑިއުކޭޝަން ހިލޭ ، އެވެސް ހިތުލީ ތަނަކުން ދުނިޔެއާ ދުނިޔޭން ބޭރުން...ހުރިހާކަމެއް ސޯލިހުވީމަ މިހެންވޭ!\nފެބުރުއަރީ 26, 2021 12:19\nބަހާބަލަ މި ސަރުކާރުން އައިސް ކިޔަވާ ކުދިންނަށް ޖައްސާ އުނދަގޫ. އެ ކުދިންނަށް ސަރުކާރުން ދޭ ގިނަ އެލަވަންސް ތައްވެސް ކަނޑާލާފައި. ވާ ރަނގަޅު\nފެބުރުއަރީ 26, 2021 12:31\nކޮންމެ ސަރުކާރެއް އަޔަސް ބަލަން ޖެހޭނީ ކިޔަވާ ކުދިންނަށް ފަސޭހަގޮތް ހޯދައި ދިނުމަށް. ހާއްސަކޮށް ރާއްޖެއިން ބޭރުން މަތީ ތަޢުލީމު ހާސިލްކުރާ ފަރާތްތަކަށް ބަލަންޖެހޭ. މީގައި ބުނާގޮތުން ސަރުކާރުން ދޭ ސޮކްލަޝިޕްތަކުގައި ދާ ކުދިންނަށް ސަރުކާރުންދޭ 02 އެލަވަންސެއް ކަނޑާލާފައިވާ ކަމަށް ބުނެފައިވޭ. މި ވާހަކަތަކަކީ މުޅިން ތެދު ވާހަކަތައް ކަމުގައި ވަނީ ނަމަ، މި ސަރުކާރުން ވަރަށް ބޮޑަށް އިހުމާލުވެފައިވާކަން ފާހަގަ ކުރެވޭ ހާއްސަކޮށް މިނިސްޓްރީ އޮފް ހަޔަރ އެޑިއުކޭޝަނުން މިކަން ރަނގަޅުކޮށްދެންޖެހޭ. ޢަލުގަނޑަކީ ކުރިން ރާއްޖެއިން ބޭރުން ކިޔަވާފަހުރި ކުއްޖަކަށްވާތީ، މިކުދިންތަކުގެ އިހްސާސް ވަރަށް ރަނގަޅަށް އެނގޭ.\nފެބުރުއަރީ 26, 2021 12:40\nއެލާރިކޮޅާހެދިތަ މިހާލަތުގަވެސް ތި ތެޅިބާލަނީ.\nފެބުރުއަރީ 26, 2021 15:05\nއެ ލާރިކޮޅުގެ މާނައަކީ ކޮބާ؟ އެއީ ކުދިންގެ ހައްގެއް. ކަލޭމެން ނުކިޔަވާ ސިޔާސީ މަޤާމު ތަކުގައި ތިއްބަސް ކިޔަވާ ނިކަމެތި ކުދިން އުޅޭ. އަދު ސަރުކާރުން ކޮވިޑް ސަޕޯޓް އެލަވަންސް ތައް ދޭއިރު އަމިއްލަ ގައުމުގައި ހާލުގައި ޖެހިފަ މިތިބި ކުދިންނަށް ސްޓައިޕެންޓް ނުދެވުމަކީ ދެރަކަމެއް އަދި އެވެސް ދިވެހި ސަރުކާސުން ސްކޮލަޝިޕަށް ހޮވާފަތިބި ދަރިވަރުން ތަކަކަށް\nފެބުރުއަރީ 26, 2021 16:01\nތިހިރަ ބުޜާންޗޯ ސްރައިޕެންޑަކީ ކޯއްޗެއްކަން އިގޭތަ. ޢަމިއްލަ ޤައުމުގަ ތިބޭއިރު ދޭއްއެޗެއް ނޫން އެއީ\nފެބުރުއަރީ 26, 2021 17:12\nބަލަ މިހަރަ ބީތާ އާ. އަހަމެނަށްވެސް އެނގޭ ސްޓައިޕެންޑަކީ ކޯއްޗެއްކަން. ބީތާ ރަނގަޅަށް ސިޗުއޭޝަންް ބަލާފަ ވާހަކަ ދައްކާބަލަ. ކުދިން އޮންލައިން ކިޔެވަންޔާ ހަރަދެއް ނުހިނގާތަ؟ އާ ތި ބީތާ ރާއްޖޭ ދިރިއުޅެނީ މުޅިން ހިލޭ. ވަޒފާއަކަށް ނުގޮސް ކައިބޮއިގެން. ދެންވެސް ހާލަތު ރަނގަޅަށް ބަލާފަ ވާހަކަ ދައްކާތި\nފެބުރުއަރީ 26, 2021 14:16\nސްޓަެިޕެންޑް ލިބޭނީ އެ ގަެުމެއްގައި ތިބޭއިރު. ގޭގަ ނިދާފަ ގޭގަ ކައިފަ ދެން ތިއުޅެނީ ސްޓަެިޕެންޑް ހޯދަން. ސްޓައިޕެންޑްގެ މާނަ ޑިކްޝަނަރީން ބަލާލާ\nފެބުރުއަރީ 26, 2021 15:00\nއަހަރެމެނަށްވެސް އެނގޭ ސްޓައިޕެންޑްގެ މާނަ. ކުދިން ޗައިނާ އަށް ނުގޮސް އެ ތިބީ އެކުދިން ދާން ބޭނުން ނުވެގެންތޯ؟ އަދި އޮންލައިން ކޮށް ކިޔަވާއިރު ހަރަދެއް ނުހިނގާނެތޯ؟ ޢިންޓަރނެޓް ކަނެކްޝަން އާއި3އިރު ކެއުމާއި ފޮތް ފަންސުރާއި ގޭގެ ކުލި ސަފާ އެކުދިންނަށް ހަމަޖައްސައި ދޭންވީނުން. އަމިއްލަޔަށް ނުކިޔަވާ ހާލު، އެހެން މީހުންގެ އިހްސާސްތައް ދެނެގަންނަށް މަސައްކަތް ކޮށްބަލަ.\nފެބުރުއަރީ 26, 2021 17:40\nޗައިނާ އިން އަޅާފައިވާ ފިޔަވަޅެއް އެއީ އިންޓަނޭޝަނަލް ކިޔަވާ ކުދިން ނުގެނައުން. އަދި ސްޓައިފެންޑަކި ވެސް ސްކޮލާޝިޕް ކުދިންނަށް ޗަައިނާ ސަރުކާރުން ދޭއްއެޗެއް. އެމީހުން ނިިންމާނީ ދޭނީތޯ ނޫންތޯ.\nގަމާރު ނަންބަރު 1\nފެބުރުއަރީ 26, 2021 18:28\nބަލަ އަލީ، އަޅުގަނޑުމެންނަށްވެސް އެނގޭ އެއީ ޗައިނާ ސަރުކާރުން ދޭ އެއްޗެއްކަން. މިވަގުތު ޗައިނާގައި ނެތުމުން ކުދިންނަށް އެލަވަންސް ނުދޭތީ ބައިވަރު ގައުމުތަކުގެ ކުދިން އެކުދިންގެ ސަރުކާރަށް ޝަކުވާ ކުރޭ. އަދި އެހެން ގައުމުތަކުން ދަނީ އެކުދިންނަށް އެހީވުމުގެ ގޮތުން ޗައިނާ އަށް ދެވެންދެން ކޮންމެ މަހަކު ސްޓައިޕެންޑަށް ވާ ފައިސާ ސަރުކާރުގެ ފަރާތުން ދެމުން. މީގެ ތެރޭ އެފްރިކާގެ ގައުމުތަށްވެސް ހިމެނޭ. ދެން ކީއްވެ ރާއްޖެ އިން ނުދެވެންވީ؟ ހަމަ ގައިމުވެސް އެފްރިކާގެ ބައެއް ގައުމުތަކަށް ވުރެ ރާއްޖޭގެ އިޤްތިސާދު ރަނގަޅު. ތިޔަށްވުރެ ރަނގަޅުވާނެ ބުނަންް ސަރުކާރުގެ އިސް މަޤާމެއްގައި ހުރި މީހެއްގެ ދަރިއެއް ޗައިނާ އިން ނުކިޔަވާތީ އޭ. މީ ކަންތައް ވާ ގޮތަކީ. މި ސަރުކާރުން އައި ފަހުން ކުދިންނަށް ކުރަނީ އުނދަގޫ. ސްކޮލަޝިޕް ކުދިންގެ އެލަވަންސް ތައްވެސް ކަނޑާލާފައި. މީ ދެން އެ ކުދިންނަށް ކުރާ ޖެއްސުން. އެހެންވިއްޔާ، ބޮޑުންގެ ދަރިން ތިބޭނީ ރާއްޖެއިން ބޭރު އަމިއްލަ ހަރަދުގައި ކިޔަވަންގޮސް. ނިކަމެތި މީހާ ޖެހެނީ ސަލާން ޖަހާ އާދޭސް ކުރަން.\nކޮންމެ ސަރުކާރެއް އަޔަސް އެޑިއުކޭޝަން ސެކްޓަރ އާ ކުޅުމަކީ ގޯހެއް. ސަބަބަކީ ކުދިން ކިޔަވައިގެން އައީމާ އެއީ ގައުމަށް ލިބޭ ކުރިއެރުންް. ހީވާ ގޮތުގައި މި ސަރުކާރުން ކުދިން ކިޔަވަން ސްކޮލަރޝިޕް ދޭކަށް ބޭނުމެއް ނުވޭ. ބޭނުން ވަނީ އެކުދިންނަށް އުނދަގޫކޮށް، އެކުދިންނަށް ރުފިޔާއެއް ނުދީ ހުރިހައި އެލަވަންސްއެއް ކަނޑާލަން. އަދި އެ ކުދިން މިނިސްޓްރީ އޮފް ހަޔަރ އެޑިއުކޭޝަނަށް އެހީ ހޯދަން ދިޔައީމަ ބުނަނީ "ބަޖެޓް ނުކޮށް ހުރި ކަން ކަމަކަށް ހަރަދު ނުކުރާކަމަށް" އަޅެ ފަހެ، މުޅި ދުނިޔެއަށް ކޮވިޑް އައީ ބަޖެޓް ކޮށްގެންތޯ؟ އެޗް.އީ.އޯ.ސީ އިން ކުރާ ހަރަދު ތަކަކީ ބަޖެޓް ކޮށްގެން ކުރާ ހަރަދުތޯ؟ ހަމަ ނިކަމެތި ދަރިވަރުން ތަކެއް ވީމަ ހަދަނީ ހަދާނެ ގޮތުން މި ސަރުކާރުން. އެއީ ތެދަކީ\nފެބުރުއަރީ 26, 2021 18:50\nއަދިވެސް ބަޔަކުފެންނަ އިރައް ބައިކަޅުކޮފީ ދޭއިރައް ވޯޓް ދެވޭތޯ ބަލާ....އޭރުން ތިތަ ހުރި ހާ ޕެންޑޯއެއް ލިބޭނެ..


ކޮށީގައި ފާނަ ބޮޑުކުރުން ތަޖުރިބާ ކުރުމުގެ މަޝްރޫޢެއް ހިންގުން\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އާއި ވަރލްޑް ބޭންކާއި ގުޅިގެން ހިންގާ "ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓު"ގެ ދަށުން ކޮށީގައި ފާނަ ބޮޑުކުރުން ތަޖުރިބާ ކުރުމުގެ މަޝްރޫޢެއް ހިންގުމަށް ވަނީ ހަމަޖެހިފައެވެ. "ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓު"ގެ މަޤްޞަދަކީ އިޤްތިޞާދު ކުރިއެރުވުމާއި އާމުދަނީ އިތުރުކުރުމާއި ވަޒީފާ އުފެއްދުމުގެ (ޚާއްސަކޮށް އަންހެނުންނާއި ޒުވާނުންނަށް) ވަޞީލަތެއްގެ ގޮތުގައި، އަމާޒުކުރެވޭ އަތޮޅުތަކެއްގައި މެރިކަލްޗަރ ތަރައްޤީކުރުމެވެ. ކޮށީގައި ފާނަ ބޮޑުކުރުމުގެ އަޖުމަ ބެލުމުގެ މަޝްރޫޢު ހިންގުމަށް ގަސްދުކުރެވިފައި ވަނީ އަރިއަތޮޅު ދެކުނު ބުރީގައެވެ. މި މަޝްރޫޢު ހިނގާނީ 2019 ސެޕްޓެމްބަރުން ފެށިގެން 18 މަސްދުވަހުގެ މުއްދަތަށެވެ. މަޝްރޫޢުގެ ނަތީޖާއަށް ބަލައި ފާނަ ބޮޑުކުރުމުގެ މަސައްކަތް އިތުރަށް ފުޅާކުރެވޭނެއެވެ.\nމިމަޝްރޫޢުގެ ދަށުން، އދ. އޮމަދޫ، ދިގުރަށް، ގަނގެތި އަދި މަހިބަދޫ ގެ ގޭ ބިސީ ތަކަށް ފާނަކޮށީގ މިލްކުވެރިކަން ހޯދުމަށް އިޢުލާންކޮށް ޖުމްލަ 19 ފަރާތަކަށް ވަނީ ނިމިދިޔަ ޖަނަވަރީ މަހުގައި ފާނަކޮށި ދޫކުރެވިފައެވެ. މިގޮތުން ފާނަ ކޮށި ލިބިފައިވާ ފަރާތްކަށާއި، މިމަސައްކަތަށް ޝައުގުވެރިކަން ހުރި ފަރާތްތަކަށް ޚާއްސަކޮށްގެން 20-22 ފެބްރުއަރީ 2020 ގައި އދ. މަހިބަދޫގައި ބިޒްނަސް ޓްރެއިނިންގ އެއް ބޭއްވުމަށް ވަނީ ހަމަޖެހިފައެވެ. އަދި މިޓްރެއިނިންގ ގައި ބައިވެރިވުމަށް ފާނަކޮށީގެ މަސްވެރިކަމަށް ޝައުގުވެރިވާ އދ. އަތޮޅުގެ ހުރިހާ ރައްޔިތުންނަށް ދައުވަތު އަރުވަމެވެ. މިޓްރެއިނިންގައި ބައިވެރިވުމަށް ޝައުގުވެރިވާ ފަރާތްތަކުން އެރަށެއްގެ ރަށު ކައުންސިލް މެދުވެރިކޮށް އދ. އަތޮޅު ކައުންސިލުގައި ނަން ލިސްޓު ކުރެއްވުން އެދެމެވެ.


India athun balivun Thailand coach vazeefaa gellijje\n19th June 2019 | Last update: 17:55\nއިންޑިއާ އަތުން ބަލިވުމުން ތައިލެންޑް ކޯޗު ވަޒީފާ ގެއްލިއްޖެ\nއޭޝިއަން ކަޕުގެ ގުރޫޕް އޭ ގައި އިންޑިއާ އަތުން 4-1 ން ބަލިވުން، ތައިލެންޑްގެ ފުޓްބޯޅަ އެސޯސިއޭޝަނަށް ގަބޫލު ނުކުރެވުމުން ޓީމުގެ ކޯޗް ސާބިއާގެ މިލޮވަން ރިއޭވެކް ވަޒީފާއިން ވަކި ކޮށްފި އެވެ.\nއޭޝިއާގެ ގިނަ ކުލަބުތަކަށް މީގެ ކުރިން ކޯޗު ކޮށްދިން، ރިއޭވެކް ތައިލެންޑްގެ ކޯޗު ކަމާ ހަވާލުވީ އެޕްރީލް 2017 ގަ އެވެ. އޭޝިއަން ކަޕަށް އައުމުގެ ކުރިންވެސް އޭނާގެ ކުރިމަގާ މެދު އޮތީ ސުވާލު އުފެދިފަ އެވެ. އެއީ އާސިއާން ސަރަހައްދުގެ ފުޓްބޯޅަ މުބާރާތް އާފް ސުޒުކީ ކަޕުގެ ސެމީ ފައިނަލުން ބަލިވި ހިސާބުންނެވެ. ސެމީ ފައިނަލުގައި ވާދަވެރި މެލޭޝިއާ އަތުން ބަލިވުން ތައިލެންޑްގެ އެފްއޭ ގަބޫލު ނުކުރެވުނެވެ.\nއެހާހިސާބުން ފެށިގެން، އޭނާގެ ކުރިމަގާ ބެހޭގޮތުން ސުވާލު އުފެއްދިނަމަވެސް އޭނާ ކޯޗު ކަމުގައި ބަހައްޓަން ނިންމީ އޭޝިއަން ކަޕް ކުރިމަތީގައި އޮތުމުންނެވެ. އޭރުވެސް ތައިލެންޑްގެ ފުޓްބޯޅައިގެ ބައެއް ފަރާތްތަކުން ވަނީ އޭނާއާ މެދު ސުވާލު އުފައްދާފަ އެވެ. އޭޝިއަން ކަޕުގައި މިދިޔަ އާދިއްތަ ދުވަހު އިންޑިއާ ދެކޮޅަށް ކުޅުނު މެޗުން ބަލިވުން ތައިލެންޑަށް ގަބޫލެއް ނުކުރެވުނެވެ.\nކޯޗު ކަމުން އޭނާ ވަކިކުރިއިރު ތައިލޭންޑުން އޭނާއާއެކު ހެދި އެއްބަސްވުން ހަމަވާން ދޮޅު އަހަރު އެބައޮތެވެ. މިދިޔަ އަހަރު އޭނާގެ ކޮންޓްރެކްޓް އަންނަ އަހަރުގެ ނިޔަލަށް އިތުރުވެސް ކޮށްދިނެވެ.\nގަތަރާއި، ގާނާއަށް ކުރިން ކޯޗު ކޮށްދިން، ރިއޭވެކް ވަނީ ގާނާ އާއެކު ކާމިޔާބު މަސައްކަތްތަކެއް ކޮށްފަ އެވެ. ދެކުނު އެފްރިކާގައި 2010 ވަނަ އަހަރު ބޭއްވި ވޯލްޑްކަޕުގައި، އޭނާގެ ކޯޗު ކަމުގެ ދަށުން ގާނާ ވަނީ ވޯލްޑްކަޕުގެ ކްއާޓާ ފައިނަލަށް ދަތުރު ކޮށްފަ އެވެ. ކްއާޓާ ފައިނަލުގައި އެ ޓީމު ބަލިވީ އުރުގުއޭ އަތުން ޕެނަލްޓީ ޖަހައިގެންނެވެ.\nމިލޮވަން ރިއޭވެކް ވަކި ކުރުމަށް ފަހު، ތައިލެންޑްގެ ވަގުތީ ކޯޗުގެ މަގާމަށް ހަމަޖައްސާފައި ވަނީ، ސިރިސަކް ޔޮޑޭއަރުދަތައި އެވެ. ތައިލެންޑް ދެން ކުޅޭ މެޗު އޮންނާނީ އަންނަ ބުރާސްފަތި ދުވަހު ބަހްރެއިން އާ ދެކޮޅަށެވެ.\nސްޕުންއާ ގުޅުވައި ފެތުރި ވާހަކަ އެމްބީއޭއިން އޮޅުން ފިލުވައިދީފި\nޝަފުރާޒާއި މިންވާލަށް ގްރީންގެ މުހިންމު މަގާމެއް\nނަބީހާ އާއި ނަބާހާއަށް ބްރޯންޒް މެޑަލް\nފޯކައިދޫއިން ޔުނައިޓަޑް ވިކްޓަރީ ބަލިކޮށްފި\nބްރިޖު އެޅުމުގެ 488 މިލިއަން ޑޮލަރު މަޝްރޫއެއް\nމަލިކު ހިތުދަސް ދިވެހި ތާރީހުގެ އިލްމުވެރިޔާ!\nކައްޓެޅީގެ ލޯ އިފުރީތަށް: މީކޮން ވާހަކައެއް؟


Ranveer Ge Zombie Look Ah Gina Baehge Shaugu Verikan - Vaguthu\nރަންވީރުގެ ޒޯންބީ ލުކްއަށް ގިނަ ބައެއްގެ ޝައުގުވެރިކަން\nމިހާރު ދުނިޔޭގެ ހަލުވި ކަމާއިއެކި ފެތުރެމުންދާ ކޮވިޑް-19 އާއި ގުޅިގެން އިންޑިއާ ލޮކްޑައުން ކުރުމުން އެގައުމުގެ ރައްޔިތުން ވަނީ ބެލްކަނިތަކަށް ނިކުމެ "ޖަންތާ ކާފިއު" ގެ ނަމުގައި ސިއްހީ ހިދުމަތްތްތެރިންގެ މަސައްކަތައް ތައުރީފާއި ޝުކުރު އަދާކޮށްފައެވެ.\nމި ކާފިއުގައި ބޮލީވުޑްގެ ގިނަ ތަރިންވެސް ވަނީ ބައިވެރިވެފައެވެ. އެގޮތުން ބޮލީވުޑްގެ މަޝްހޫރު ބަތަލު ރަންވީރު ސިންގް އިންސްޓަގްރާމްގައި ހިއްސާކުރި ފޮޓޯއަކަށް ވަނީ ގިނަ ބައެއްގެ ޝައުގިވެރިކަން ލިބިފައެވެ. އެ ފޮޓޯއިން ރަންވީރު ފެނިގެންދަނީ އަލާއުއްދީން ޚިލްޖީ ސިފައިގައެވެ. ޑްރެޑްލޮކް އިސްތަށިގަނޑަކާއި ލޯކައިރި ވަނީ ކަޅުކުލައިން ފަވާފައެވެ.\nކޮވިޑް-19 އާއި ގުޅިގެން މުޅި އިންޑިއާ ލޮކްޑައުން ކުރުމާއި ގުޅިގެން ބޮލީވުޑްގެ ތަރިން އަންނަނީ ގޭގައި ތިބެގެން ތަފާތު ކަންކަން ކުރަމުންއެވެ. އެގޮތުން ޝިލްޕާ ޝެޓީ ވަނީ ގޭތެރެ ސާފުކޮށްފައެވެ. އޭގެ އިތުރުން ދިޕިކާ ޕަޑުކޯން ވަނީ އަލަމާރިވެސް ސާފުކޮށްފައެވެ.\nރަންވީރަކީ މިހާރު ބޮލީވުޑްގެ އެއް ނަންބަރު އެކްޓަރެވެ. އޭނާ އެންމެ ފަހުން ފެނިގެން ގޮސްފައިވަނީ 2019 ވަނަ އަހަރު ޒޯޔާ އަކްތަރު ޑައިރެކްޓް ކޮށް ނެރުނު "ގަލީ ބޯއި' އިންއެވެ.\nރަންވީރު އިތުރު ދެ ފިލްމެއް މި އަހަރު ނެރުމަށް ވަނީ ހަމަޖެހިފައެވެ. އޭގެ ތެރޭގައި ރޯހިތް ޝެޓީ ޑައިރެކްޓުކޮށް މިއަހަރު ނެރުމަށް ހަމަޖެހިފައިވާ "ސޫރްޔަވަންޝީ" ހިމެނޭއިރު މި ފިލްމުގެ ލީޑު ރޯލުން އަކްޝޭ ކުމާރު، ކެޓްރީނާ ކައިފް، އަޖޭ ދެވްގަން، އަދި ރަންވީރް ސިންގް ފެނިގެންދާނެއެވެ. އަދި ކަބީރު ޚާން ޑައިރެކްޓްކޮށް އޭޕްރިލް 10 ވަނަ ދުވަހު ނެރުމަށް ހަމަޖެހިފައިވާ "83" އިން ރަންވީރު އާއި ދިޕިކާ ފެނިގެންދާނެއެވެ.\nނަމަވެސް މިހާރު ހަލުވި ކަމާއިއެކު ފެތުރެމުންދާ ކޮވިޑް-19 ގެ ސަބަބުން މި ފިލްމުތައް ނެރުން ވަނީ ލަސްކުރެވިފައެވެ.


Maalee dhaairaa ah heyluntheri kuruvan CMDA aai PSM ehbasvehje\nމާލީ ދާއިރާއަށް ހޭލުންތެރި ކުރުވަން ސީއެމްޑީއޭ އާއި ޕީއެސްއެމް އެއްބަސްވެއްޖެ\nޕީއެސްއެމްއާއި ސީއެމްޑީއޭއިން އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން- ފޮޓޯ: ޕީއެސްއެމް\nވިޔަފާރި އާއި މާލީ ދާއިރާ އަށް ހޭލުންތެރި ކުރުވަން ކެޕިޓަލް މާކެޓް ޑިވްލޮޕްމަންޓް އޮތޯރިޓީ އޮފް މޯލްޑިވްސް (ސީއެމްޑީއޭ) އާއި ޕަބްލިކް ސާވިސް މީޑިޔާ (ޕީސްއެމް) އިން އެއްބަސްވުމެއްގައި ސޮއިކޮށްފި އެވެ.\nޕީއެސްއެމްގެ ދިވެހިރާއްޖޭގެ އަޑުގެ ސެނެކޯ މާލަމްގައި ބޭއްވި ރަސްމިއްޔާތުގައި ސީއެމްޑީއޭގެ ފަރާތުން ސޮއިކުރެއްވީ ސީއީއޯ އަހުމަދު ނަސީރު އެވެ. އަދި ޕީއެސްއެމްގެ ފަރާތުން ސޮއިކުރެއްވީ ޑެޕިއުޓީ މެނޭޖިން ޑިރެކްޓަރު އައިމިނަތު ޝާޔާން ޝާހިދު އެވެ.\nސޮއިކުރެއްވުމަށްފަހު، ސީއެމްޑީއޭގެ ސީއީއޯ ނަސީރު ވިދާޅުވީ މި އެއްބަސްވުމަކީ މުހިންމު އެއްބަސްވުމެއް ކަމަށެވެ.\n"މި އެގްރީމެންޓާ ހަމައަށް އާދެވުނީ ގިނަ ޕްލޭނިންތަކަށް ފަހު. މި އެއްބަސްވުމުގެ ދަށުން އަޅުގަނޑު ގަބޫލުކުރާނީ ސީއެމްޑީއޭ އާއި ޕީއެސްއެމްއިން ޕަބްލިކް ހޭލުންތެރި ކުރުވަން މަސައްކަތް ކުރެވިދާނެ ދާނެ ކަމަށް،" ނަސީރު ވިދާޅުވި އެވެ.\nޕީއެސްއެމްގެ ޑީއެމްޑީ ޝާޔަން ވިދާޅުވީ ކުރިން މާލީ ޕްރޮގްރާމްތަކެއް ގެނެސްދެވުނު ކަމަށާއި، ނަމަވެސް މެދުކެނޑު މަކަށްފަހު އަލުން ފެށިގެން މިދަނީ އިތުރު ކަންތައް ހިމަނައިގެން ކަމަށެވެ.\n"މި ފަހަރު ހަމައެކަނި ޕްރޮގްރާމްތައް ގެނެސްދެނީ އެކަންޏެއް ނޫން. ނިއު މީޑިޔާއިން މެދުވެރިކޮށް ވެސް މައުލޫމާތު ފޯރުކޮށްދޭނެ،" ޝާޔަން ވިދާޅުވި އެވެ.\nޕީއެސްއެމް އާއި ސީއެމްޑީއިން ވެވުނު އެއްބަސްވުމުގެ ދަށުން ރާއްޖޭގެ އިގްތިސާދީ އަދި މާލީ ދާއިރާއަށް ރައްޔިތުން ހޭލުންތެރިކުރުވަން ގިނަ ޕްރޮގްރާމްތަކެއް ގެނެސްދޭނެ އެވެ. މީގެ އިތުރުން ސޯޝަލް މީޑިޔާ މެދުވެރިކޮށް މައުލޫމާތު ފެތުރުމާއި ނޫސްވެރިންނަށްވެސް ތަމްރީން ދޭނެ އެވެ. އަދި ވިޔަފާރީގެ މާހިރުން ހިމަނައިގެން ޕެނަލް ޑިސްކަޝަންތައް ވެސް ބާއްވާއިރު، ރާއްޖެ އަށް އަލަށް ތައާރަފުވެ، ފުޅާވަމުންދާ އިސްލާމިކް ފައިނޭންސްގެ ޕްރޮގްރާމްތައްވެސް ޓީވީ އާއި ރޭޑިޔޯ މެދުވެރިކޮށް ހުށަހަޅައި ދިނުމަށް ހަމަޖެހިފައިވެއެވެ.\nކުންފުނިތަކުގެ ސެކްރެޓަރީން ތަމްރީން ކުރަނީ\nސީއެމްޑީއޭގެ ސީއީއޯއަކަށް މަނިކު\nސީއެމްޑީއޭގެ ޗެއާޕާސަންގެ މަގާމަށް އައިޝަތު ޒާހިރާ


Enme fahun Riyaaz ves beynunvee Nasheed minivan kuran\nއެންމެ ފަހުން ރިޔާޒު ވެސް ބޭނުންވީ ނަޝީދު މިނިވަން ކުރަން\nވިލުފުށީީ ދާއިރާގެ މެންބަރު ރިޔާޒު ރަޝީދު -- އަހުމަދު ޝުރާއު | އަވަސް\nކުރީގެ ރައީސް މުހައްމަދު ނަޝީދު ވަރަށް އަވަހަށް މިނިވަން ވާނެ ކަމަށް އެމަނިކުފާނަށް ފާޑު ވިދާޅުވަމުން ގެންދެވި ވިލުފުށީ ދާއިރާގެ މެންބަރު ރިޔާޒް ރަޝީދު މިއަދު ވިދާޅުވެއްޖެ އެވެ.\nޕީޕީއެމްގެ ޑެޕިއުޓީ ޕީޖީ ލީޑަރު އަދި ޕާޓީގެ ހަރަކާތްތަކުގައި ވެސް އިސްކޮށް އުޅުއްވި ރިޔާޒަކީ ރައްޔިތުން މަޖިލީހާއި ސިޔާސީ ޕޯޑިއަމްތަކުގައި ވެސް ރައީސް ނަޝީދަށް ވަރަށް ބޮޑަށް ފާޑު ވިދާޅުވަމުން ގެންދެވި މެންބަރެކެވެ. ނަމަވެސް ރިޔާޒް މިރޭ ކުރެއްވި ޓްވީޓެއްގައި ވިދާޅުވީ އިރާދަކުރެއްވީޔާ މާލަސްތަކެއް ނުވެ އެމަނިކުފާނު ވެސް މިނިވަން ވާނެ ކަމަށެވެ.\nރިޔާޒް ކުރެއްވި ޓްވީޓު\nޕީޕީއެމްގަައި އިސްކޮޅު އުޅުއްވުމަށް ފަހު މިދިޔަ ރިޔާސީ އިންތިހާބުން އެ ޕާޓީއަށް ނާކާމިޔާބީ ލިބުން ރޭ ރިޔާޒް ވަނީ ޕީޕީއެމްއަށް ފާޑު ވިދާޅުވެފަ އެވެ. އޭނާ ވިދާޅުވި ގޮތުގައި ޕީޕީއެމް އިންތިހާބުން ބަލިވީ ލީޑާޝިޕް ގާބިލު ނޫންވީމަ އެވެ. އެއަށް ފަހު އިދިކޮޅަށް ތާއިދުކުރާ އިތުރު ޓްވީޓުތަކެއް ރިޔާޒު ކުރެއްވި އެވެ.\nއެގޮތުން ޖުމްހޫރީ ޕާޓީގެ ބާނީ ގާސިމް އިބްރާހިމާއި ކުރީގެ ނައިބު ރައީސް މުހައްމަދު ޖަމީލު ރާއްޖެ ވަޑައިގަތުމުން އުފާވާ ކަމަށް ވިދާޅުވެ ރިޔާޒު އެ ދެ ބޭފުޅުންނަށް މަރުހަބާ ދަންނަވާފައިވެ އެވެ. އެކަމާ ގުޅިގެން ޕީޕީއެމްގެ އިސް މަގާމުތަކުން ރިޔާޒު ދުރުކުރަން މަސައްކަތްތަކެއް ކުރި އެވެ.\nރައީސް ނަޝީދު މިނިވަން ވާނެ ކަމަށް ރިޔާޒް ވިދާޅުވި އިރު އަންނަ މަހު ނުވެމްބަރު މަހު އެމަނިކުފާނު ރާއްޖެ ވަޑައިގަތުމަށް ވަނީ ނިންމާފަ އެވެ. އަދި އެކަން ކުލަގަދަކޮށް ފާހަގަ ކުރުމަށް ވެސް ވަނީ ނިންމައިފަ އެވެ.\nރައީސް މުހައްމަދު ނަޝީދު ރިޔާޒް ރަޝީދު\nހަލީމް ސަސްޕެންޑްކުރީ އާއްމު ކޮމިޓީން ބަލާ މައްސަލައަކަށް\nސާޖަންޓް އެޓް އާމްސް ސަސްޕެންޑް ކޮށްފި\nއެންޑީއޭ އިސްލާހު ކުރުން ލަސްވުމަކީ ގެއްލުމެއް: ނަޝީދު


ޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި ޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި\nޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި\nޗައިނާއާއި އެމެރިކާގެ ގުޅުން މިފަހަކަށް އައިސް ވަނީ ވަރަށް ބޮޑަށް ގޯސްވެފައި\nޗައިނާގެ ކުންފުނިތައް ހިމާޔަތްކުރުމަށް އެ ޤައުމުގެ ސަރުކާރުން އައު އުސޫލުތަކެއް އެކުލަވާލައިފިއެވެ.\nއެމެރިކާގެ ސަބަބުން ޗައިނާގެ ކުންފުނިތަކަށް ލިބޭ ވިޔަފާރީގެ ގެއްލުމުގެ ބަދަލު ހިފާނެކަމުގެ އިންޒާރު ޗައިނާއިން މިދިޔަ ހަފްތާގައި ވަނީ ދީފައެވެ.\nޗައިނާގެ މިނިސްޓްރީ އޮފް ކޮމާސްއިން ޝާއިޢުކުރި އައު އުސޫލުގައިވާ ގޮތުން އެމެރިކާގެ ސަބަބުން ޗައިނާގެ ކުންފުންޏަކަށް ގެއްލުމެއް ނުވަތަ ޗައިނާގެ ޤައުމިއްޔަތަށާއި އިސްތިޤްލާލަށް ގެއްލުންވާކަމަށް ދެކޭނަމަ ޝަކުވާ ހުށަހެޅޭނެ މަގެއް ވަނީ ޤާއިމުކޮށްފައެވެ.\nމިގޮތުން އެމެރިކާގެ ސަބަބުން ޗައިނާގެ ކުންފުންޏަކަށް ގެއްލުމެއްވާނަމަ މިފަދަ ފިޔަވަޅެއް އަޅާތާ 30 ދުވަހުގެ ތެރޭގައި ޝަކުވާ ހުށަހެޅުމަށް ވަނީ އަންގާފައެވެ. ޝަކުވާ ހުށަހެޅުމުން ޗައިނާގެ ކޮމާސް މިނިސްޓްރީން އެމައްސަލައިގެ ސީރިއަސްކަމަށް ބަލާ މައްސަލަ ތަޙްޤީޤުކުރާނެކަމަށް އެ މިނިސްޓްރީއިން ހާމަކުރެއެވެ. އެގޮތުން އަޅާފައިވާ ފިޔަވަޅުތަކަކީ ބައިނަލްއަޤްވާމީ ޤާނޫނުތަކާއި ޚިލާފު ފިޔަވަޅުތަކެއްތޯ ބަލާ މިކަމުގެ ސަބަބުން ޤައުމުގެ އިސްތިޤްލާލަށް ބުރޫއަރާ މިންވަރާ ރައްޔިތުންނަށް ކުރާ އަސަރު ދެނެގަންނާނެކަމަށް ވަނީ ބުނެފައެވެ. މިގޮތަށް ގެއްލުންވާކަމަށް އެ މިނިސްޓްރީއަށް ފާހަގަކުރެވޭނަމަ ބައިނަލްއަޤްވާމީ ފަރާތްތަކުގެ އެހީތެރިކަމާއެކު އެމެރިކާއަށް ފިޔަވަޅު އެޅުމަށް ހުށަހެޅުމަށް ވަނީ ނިންމާފައެވެ. އަދި މިގޮތަށް މިކަން މަސައްކަތް ނުކޮށްފިނަމަ ޗައިނާއިންވެސް އެމެރިކާގެ ކުންފުނިތަކަށް ބަދަލުހިފުމުގެ ފިޔަވަޅު އަޅާފާނެފަދަ މޭރުމަކުން ވަނީ އައު އުސޫލުގައި "ކައުންޓަރ މޭޝާ"އަޅާނެކަމަށް ވަނީ ބަޔާންކޮށްފައެވެ.\nޗައިނާގެ ކުންފުނިތައް ހިމާޔަތްކުރުމަށް އެ ޤައުމުގެ ސަރުކާރުން އައު އުސޫލުތަކެއް އެކުލަވާލާފައި މިވަނީ، އެމެރިކާގެ ޤައުމީ ސަލާމަތަށް ނުރައްވާކަމަށް ބުނެ ޗައިނާގެ ޓެލެކޮމް ކުންފުނިތައް އެމެރިކާގައި ވިޔަފާރިކުރުން މަނާކުރުމަށް އެ ޤައުމުގެ ސަރުކާރުން ނިންމާފައިވުމުންނެވެ. މީގެ އިތުރުން، ޗައިނާގެ ތެޔޮ ކުންފުނިތައް އެމެރިކާގައި ވިޔަފާރިކުރުން މަނާކުރުމަށް ވަނީ ނިންމާފައެވެ.\nޗައިނާގެ ކޮމާސް މިނިސްޓްރީން ނެރުނު ބަޔާނެއްގައި ވަނީ އެމެރިކާއިން ޗައިނާގެ ކުންފުނިތަކާއި ދެކޮޅަށް އެޅި ފިޔަވަޅު ހަރުކަށި އިބާރާތުން ކުށްވެރިކޮށްފައެވެ. އަދި އެމެރިކާގެ ސަބަބުން ޗައިނާގެ ކުންފުނިތަކަށް ލިބޭ ވިޔަފާރީގެ ގެއްލުމުގެ ބަދަލު ހިފާނެކަމުގެ އިންޒާރު އެ މިނިސްޓްރީން ވަނީ ދީފައެވެ.


City Akee Dhuniyey Gai Oi Emme Molhu Club: Kompany – adduLIVE\nLast Updated: July 6, 14:53\nސިޓީ އަކީ ދުނިޔޭގައި އޮތް އެންމެ މޮޅު ކްލަބު: ކޮމްޕެނީ\nMay 19, 2019, 09:17 ހަސަން ރަޝީދު\nދުނިޔޭގައި އޮތް އެންމެ މޮޅު ކްލަބަކީ މެންޗެސްޓަރ ސިޓީ ކަމަށް، އެ ކްލަބުގެ ޑިފެންޑަރު ވިންސެންޓު ކޮމްޕެނީ ބުނެފިއެވެ.\nކޮމްޕެނީ މިހެން ބުނެފައިވާއިރު މި ސީޒަނުގައި ސިޓީން ވަނީ ތިން ތަށްޓެއް ކާމިޔާބުކޮށްފައެވެ. އެއީ ޕްރިމިއާ ލީގާއި އިނގިރޭސި ލީގު ކަޕްގެ އިތުރުން އިނގިރޭސި އެފްއޭ ކަޕެވެ. މިއީ އެއް ސީޒަނެއްގައި ޓީމަކުން މި ތިން ތަށި ކާމިޔާބުކުރި ފުރަތަމަ ފަހަރުކަން ވެސް ފާހަގަކޮށްލެވެއެވެ.\nވޮޓްފޯޑްގެ މައްޗަށް 6-0 އިން ކުރި ހޯދާ އެފްއޭ ކަޕް ރޭ ސިޓީން ކާމިޔާބުކުރި މެޗަށްފަހު ނޫސްވެރިންނާ ވާހަކަދައްކަމުން ކޮމްޕެނީ ބުނީ މިފަދަ ކާމިޔާބީއެއް ސިޓީއާއެކު ހޯދުމަކީ ލިބޭ ޝަރަފެއް ކަމަށާއި އޭނާ އަށް ދުނިޔޭގައި އޮތް އެންމެ މޮޅު ކްލަބަކީ ސިޓީ ކަމަށެވެ.\n"ހުރިހާ ކަމެއް ވެސް މި ފެށެނީ ކޯޗާ ހިސާބުން. ސީޒަން ފެށުމުގެ ކުރިން ވެސް ކޯޗު ބުނި ދެވަނަ ފަހަރަށް ލީގު މިފަހަރު ކާމިޔާބު ކުރަންވާނެއޭ. ޖެހިޖެހިގެން ދެވަނަ ފަހަރަށް އެ ކާމިޔާބީ ތަކުރާރު ކުރެވުމަކީ ޝަރަފެއް. އަހަންނަށް ދުނިޔެއިން އެންމެ މޮޅު ކްލަބަކީ ސިޓީ" ސިޓީގެ ކެޕްޓަން ބުންޏެވެ.\nމިފަދަ ކާމިޔާބީތައް ލިބެނީ ޓީމުގައި ތިބޭ ކުޅުންތެރިންގެ މަސައްކަތުންކަން ފާހަގަކުރަމުން ކޮމްޕެނީ ވަނީ ސިޓީގައި ތިބީ ޒުވާން ހުނަރުވެރި އަދި ފެންވަރު ހުރި ކުޅުންތެރިން ކަމަށްވެސް ބުނެފައެވެ.


Majleehai Sarukaaru Ge Masakkaiythah Ves Lasvehje: Raees Nasheed - Vaguthu\nރައްޔިތުންގެ މަޖިލީހާއި ސަރުކާރުގެ މަސައްކަތްތައް ވެސް ލަސްވެއްޖެ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ލީގަލް ކައުންސެލް އަޙްމަދު އަބްދުﷲ އަފީފް ވަނީ ރައްޔިތުންގެ މަޖިލީހުގައި މަދަނީ އިޖުރާއަތްތަކުގެ ބިލުގެ މަސައްކަތް ލަސްވެފައިވާތީވެ އިންސާފު ޤާއިމް ކޮށްދިނުމުގެ މަސައްކަތަށް ހުރަސް އެޅުމުންދާ ކަމަށް ވިދާޅުވެފައެވެ. ބިލު ދިރާސާކުރާ މަޖިލީހުގެ ޖުޑިޝަރީ ކޮމިޓީއިން ވަނީ އެ ކަމާ ކަންބޮޑުވުން ފާޅުކުރައްވައި ބިލުގެ މަސައްކަތް ލަސްވަނީ ބަންޑާރަ ނައިބުގެ ސަބަބުން ކަމަށް ވިދާޅުވެފައެވެ.\nރައީސް ނަޝީދު ޒޫމް މެދުވެރިކޮށް މިއަދު ކުރިއަށް ގެންދިޔަ ނޫސްވެރިންގެ ބައްދަލުވުމުގައި މިކަމާ ގުޅޭ ގޮތުން ނޫސްވެރިޔަކު ކުރި ސުވާލުގެ ޖަވާބުގައި އެމަނިކުފާނު ވިދާޅުވީ އޭގައި ޤަބޫލު ކުރަން ޖެހޭ ވާހަކަތަކެއް ވެސް ހިމެނޭ ކަމަށެވެ. އެއީ ރައީސް އިބްރާޙީމް މުޙައްމަދު ޞާލިޙްގެ ރިޔާސީ ވައުދުފުޅުތައް ފުއްދެވުމުގައި ސަރުކާރުގެ މަސައްކަތް އަދި މަޖިލީހުގެ މަސައްކަތްތައް ވެސް ލަސްވެއްޖެ ކަމަށް ބެލެވޭ ކަމަށް އެމަނިކުފާނު ވިދާޅުވިއެވެ.\n"އޭގައި ރަނގަޅު ވާހަކައެއް އޮވެދާނެ، މަޖިލީހުގެ މަސައްކަތްތައް ވެސް ލަސްވެއްޖެ، ސަރުކާރުގެ މަސައްކަތްތައް ވެސް ލަސްވެއްޖެ،" ރައީސް ނަޝީދު ވިދާޅުވިއެވެ.\nރައީސް ނަޝީދު މިހެން ވިދާޅުވިއިރު، އެމްޑީޕީގެ ޕާލިމެންޓްރީ ގްރޫޕްގައި ކަންކަމުގައި ޚިޔާލު ދެކަފިވުންތައް އެބަ އޮތެވެ. މި ގޮތުން ރައީސް ނަޝީދަށް ތާއީދު ކުރައްވާ މެންބަރުންނާއި ރައީސް ޞާލިޙަށް ތާއީދު ކުރައްވާ މެންބަރުންގެ މެދުގައި ޚިޔާލު ތަފާތުވުންތަކެއް އޮވެއެވެ. އަދި މީގެ ކުރީގައި ވެސް ބައެއް ކޮމިޓީތަކުގެ މަސައްކަތް ލަސްވާތީ ނަޝީދު ކަންބޮޑުވުން ވެސް ފާޅުކުރައްވާފައިވެއެވެ.\nރައީސް ނަޝީދު އެންމެ ބޮޑު ކަންބޮޑުވުމެއް ފާޅު ކުރައްވާފައިވަނީ އެމްއެމްޕީއާރުސީގެ ބޮޑު ޚިޔާނާތުގެ މައްސަލަ ތަހުގީގު ކުރުން ލަސްވުމާއި ޚިޔާނާތުގެ ބައިވެރިންނަށް ފިޔަވަޅު އެޅުން ލަސްވުމުގެ އިތުރުން ޚިޔާނާތުގެ ފައިސާ އަނބުރާ ނުހޯދި ލަސްވަމުންދާތީއެވެ. އެމަނިކުފާނު ވަނީ ބޭރުގެ ފޮރެންސިކް އޮޑިޓިން ފާމެއް މަޖިލީހުން ކަނޑައަޅައިގެން މަޖިލީހާއި އެ ފާމާ ގުޅިގެން އެ މަސައްކަތް ކުރަން އެމްޑީޕީގެ ޤައުމީ މަޖިލީހަށް ޤަރާރެއް ހުށަހަޅުއްވައިފައެވެ.\nމެއި 6, 2021 16:29\nކެތްތެރިކަން ކޮލުންލީ މިހާރު ރައްޔިތުންނަށް އަނިޔާ ދެވިއްޖެ މުޅިޤަމްމުގަ ހީހީފަ ކޮވިޑް ފަތުރާފި އަހެއްކާ7ވަނަރާޅުނަގަން ރާވަންވީތަ\nމެއި 6, 2021 17:12\nއެއްކަލަ ކަންތައް ފާވެގަތީ\nމެއި 6, 2021 18:40\nބޮޑުވަޒީރުކަމަށް ކަރުހިއްކާ މީހަކަށް ތިވަރުވެދާނެ\nމެއި 6, 2021 19:04\nމަޖިލިސް ރައީސް ކަމުން ނަޝީދު ބޭރުކުރަން އިތުބާރުނެތް ކަމުގެ ވޯޓް ނަގަން ވެއްދުމުގެ މަގުމަތީގަައި\nމިސަރުކާރުން ބޭރުމީހުންމެދުވެރިކޮށް ކަންކަންކުރަންމިއުޅެނީ ސަރުކާރުގެލާރިގިނަކަމުންބާ


ކަޝްމީރު މަތިން ހަނދާން ނައްތާލެވިފައިވަނީ ކީއްވެ!Mikal News\nކަޝްމީރު މަތިން ހަނދާން ނައްތާލެވިފައިވަނީ ކީއްވެ!\n5 މާރިޗު 2019, 16:12 |\nކަޝްމީރުގެ މައްސަލައަކީ ހައްލެއްނުލިބި ދިގުދެމިގެން ގޮސް ގިނަ ބައެއްގެ އެވާހަކައެއްގެ މަތިން ފޫހިވެފައިވާ ވާހަކައެކެވެ. ނަމަވެސް، ފާއިތުވީ ފެބުރުއަރީ މަހު 14 ވަނަ ދުވަހު އިންޑިއާއިން ބަލަހައްޓަމުންދާ ކަޝްމީރުގެ ޕަލްވާމާ އަވަށުގައި ދެވުނު ޖާނުންފިދާވުމުގެ ހަމަލާގައި އިންޑިއާ ސިފައިންގެ 40 މީހަކު މަރުވުމާއިއެކު މުޅިދުނިޔެއަށް އިންޑިއާއިން ސިހުން ގެނުވިއެވެ. އެއާއިއެކު އިންޑިއާގެ ނޫސްތައް ކެކިއުތުރި އަރަންފެށި ބަދަލު ހިފުމުގެ ޝުއޫރާއިއެކު ހަގުރާމައިގެ ބެރިދުންމާރި ތާޅަފިލި ފުމޭން ފެށިއެވެ. ކަޝްމީރު މީހުންނަކީ ގައުމުގެ ޣައްދާރުންކަމަށް ނިންމާ ޓެރަރިސްޓުންގެ ގޮތުގައި ލޭބަލް ކުރިއެވެ. އިންޑިއާގެ އެތަށް މިތަނުން އެބައިމީހުންނަށް ގޯނާކުރަން ކުރަންފެށިއެވެ.\nވަގުތުން ވަގުތަށް ކަޝްމީރުގައި ކާފިއު ހިންގާ އިންޓާނެޓް ސްޕީޑް ދަށްކޮށް ސިފައިންގެ ލަޝްކަރުތައް އިތުރުކޮށް ތައްޔާރީ ހާލަތަށް ގެނައެވެ. ޖަމާއަތު އިސްލާމީ ފަދަ ދީނީ ސިއާސީ ޖަމާއަތްތައް ޓެރަރިސްޓުންގެ ގޮތުގައި ލޭބަލް ކުރިއެވެ. މިއާއިއެކު އެ ހަމަލާގެ ޒިންމާ ޕާކިސްތާނުން ނަގަންޖެހޭ ކަމަށްދެކި ޕާކިސްތާނަށް ޕާކިސްތާނުން ބަލަހައްޓަމުންދާ ސަރަހައްދާއި އިންޑިއއިން ބަލަހައްޓަމުންދާ ސަރަހައްދާއި ގުޅޭ ލައިން އޮފް ކޮންޓްރޯލް ވަރުގަދައަށް ގާޑުކުރަންފެށިއެވެ.\nކަޝްމީރުގެ އެތަކެއް ބަޔަކު އެސަރަހައްދު ދޫކޮށް ދާންފެށީ އެބައިމީހުންގެ ފުރާނަ ހިމާޔަތްކުރުމަށެވެ. އޮޅުމަކުން ނަމަވެސް ކަޝްމީރުގެ ހޮސްޕިޓަލްތަކަށް ބޮން އެޅިދާނެކަމަށްޓަކައި އެފަދަ ތަންތަން ފާހަގަކުރުމުގެ ގޮތުން ހޮސްޕިޓަލްތަކުގެ ފުރާޅުގައި މާސިންގާ ރެޑް ކްރޮސްތައް ކުރަހާ ކުލަޖައްސަން ފެށިއެވެ.\nމިހާ ހިސާބަށް ކަޝްމީރު ހާލަތު ބަދަލުވުމުގެ ކުރިންވެސް ކަޝްމީރު ރައްޔިތުން އުޅެފައިވަނީ އަނިޔާވެރިން ވަކިތަކުގެ ތެރޭގައެވެ. އެބައިމީހުންނަށް ލިބެމުންދިޔަ ޖިސްމާނީ، ނަފުސާނީ އަނިޔާތަކުގެ ތަކުރާރުވޭވޭ ހުއްޓެވެ. އިންޑިއާ ނޫސްތަކުގައި ޓެރަރިޒަމްގެ ވާހަކަދައްކަމުންދާއިރު ކަޝްމީރަކީ ދުނިޔޭގެ އެންމެ ވަރުގަދައަށް ސިފައިން ބަލަހައްޓަމުންދާ އެއްއަވަށެވެ. ޕާކިސްތާނުން އިންޑިއާ ޕައިލޮޓް ހައްޔަރުކުރުމާއިއެކު އިންޑިއާ ނޫސްތަކުން ޖެނީވާ ކޮންވެންޝަނުގެ ވާހަކަ ތަކުރާރު ކުރާއިރު އިންޑިއާއިން ބަލަހައްޓަމުންދާ ކަޝްމީރުގެ ސިފައިން އިހުމާލުވެފައިވަނީ ހަމައެކަނި ޖެނީވާ ކޮންވެންޝަނަކަށްނޫނެވެ. ޖެނީވާ ކޮންވެންޝަނާއި ބައިނަލް އަގްވާމީ އެތަކެއް ގާނޫނުތަކަށް ވަނީ އިހުމާލުވެ ކަޝްމީރުގެ އެތަކެއް ބަޔަކަށްވަނީ ސިޔާސީ ދައުވާކޮށް ޖަލަށްލާފައެވެ. އަދި ކަޝްމީރު އެތަކެއް ރައްޔިތުންނެއްވަނީ ދިފާއީ އައްޑަނައަކަށް ބޭނުންކޮށްފައެވެ. މީގެ އިތުރުން އެކުވެރި ދައުލަތުން ނިންމާފައިވާ ކަޝްމީރު ރައްޔިތުން އެބައިމީހުން ބޭނުންވާ ގޮތް ނިންމުމަށް ނަގަންޖެހޭ ރިފަރަންޑަމް އަދިވެސް ވަނީ ހުއްޓުވާފައެވެ.\nކަޝްމީރު ރައްޔިތުންނަށް އިންޑިއާ ސަރުކާރުން ދެމުންދާ އަނިޔާތަކާއި ގުޅޭ މައުލޫމާތު ވަނީ އިންޑިއާގެ ނޫސްތަކާއި ސަރުކާރުން ހުއްޓުވާފައެވެ. ކަޝްމީރުގައި އާންމުގޮތެއްގައި ހިގާ މީހުން މަރާލުމުގެ ހާދިސާތަކާއި އަނިޔާ ކުރުމުގެ ހާދިސާތަކާއި މީހުން ގެއްލުމުގެ ހާދިސާތަކާއި ގިންސީ ގޯނާގެ ހާދިސާތަކާއި ގޯނާ ކުރުމުގެ ހާދިސާތަކަކީ ކާޕެޓުދަށަށްލައި ފޮރުވާލެވޭ ވަރުގެ ކަންތައްތަކެއްނޫނެވެ.\nމައުލޫމާތު ނެގީ: އަލްޖަޒީރާ ނޫހުން\nTags: ކަޝްމީރު, އިންޑިއާ, ޕާކިސްތާން


ހުރަވީ ދުވަހުގެ މުނާސަބަތުގައި ހޯމް މިނިސްޓްރީން ބޭއްވި ބަހުސްގައި އެމް.އެން.ޑީ.އެފްގެ ޓީމާއި އެމް.އެން.ޔޫ.އެސް.ޔޫގެ ޓީމު ވާދަކޮށްފި – MNUSU\nހުރަވީ ދުވަހުގެ މުނާސަބަތުގައި ހޯމް މިނިސްޓްރީން ބޭއްވި ބަހުސްގައި އެމް.އެން.ޑީ.އެފްގެ ޓީމާއި އެމް.އެން.ޔޫ.އެސް.ޔޫގެ ޓީމު ވާދަކޮށްފި\n1439 ވަނަ އަހަރުގެ ހުރަވީ ދުވަހުގެ މުނާސަބަތުގައި މިނިސްޓްރީ އޮފް ހޯމް އެފެއާރޒް އިން އިންތިޒާމުކޮށްގެން ބޭއްވި ބަހުސެއްގައި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް)ގެ ކޮލެޖް އޮފް ޑިފެންސް އެންޑް ސެކިއުރިޓީ ސްޓަޑީޒް (ސީ.ޑީ.އެސް.އެސް) އާއި ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) ވާދަކޮށްފިއެވެ. 11 އޭޕްރީލް 2018ވީ ބުދަދުވަހުގެރޭ 08:30ގައި ބޭއްވުނު މި ބަހުސްގެ ނަމަކަށްވެފައިވަނީ ”ޖުމްހޫރީ 50 – ހުރަވީ ބަހުސް 1439“ އެވެ.\nދިވެހިރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ)ގެ ފެކަލްޓީ އޮފް އެޑިއުކޭޝަން (އެފް.އީ) އޮޑިޓޯރިއަމްގައި ބޭއްވުނު މި ބަހުސް ބައްލަވާލެއްވުމަށް މިނިސްޓަރ އޮފް ހޯމް އެފެއާރޒް އަލްފާޟިލް އަޒްލީން އަޙްމަދު ވަޑައިގެންނެވިއެވެ. ފޯރިގަދަ ވާހަކަތަކެއް އަޑުއިވިގެންދިޔަ މި ބަހުސްގެ މައުޟޫޢު އަކަށް އޮތީ ”ދިވެހި ޤައުމިއްޔަތު ދެމެހެއްޓުމުގެ އެންމެ ބޮޑު ދައުރެއް އޮތީ ފަރުދުންގެއެވެ.“ އެވެ. މި މައުޟޫޢު އާއި އެއްކޮޅަށް އިންސާފުކޮށްދެއްވާފައިވަނީ އެމް.އެން.ޔޫ.އެސް.ޔޫގެ ޓީމުކަމަށްވާއިރު، ސީ.ޑީ.އެސް.އެސް ގެ ޓީމުން ވާހަކަދައްކާފައިވަނީ މައުޟޫޢު އާއި ދެކޮޅަށެވެ. އެމް.އެން.ޔޫ.އެސް.ޔޫގެ ޓީމުން ވާހަކަ ދައްކަމުން މައުޟޫޢު ދިފާޢުކުރުމަށް ދިވެހި ތާރީޚުގެ އެކި ކަންކޮޅުތަކުން ދޮން ބަންޑާރައިން، މުހައްމަދު ތަކުރުފާނު ފަދަ ބޭފުޅުންގެ މިސާލުން މިސާލު ޖަހައިފައިވެއެވެ. މިގޮތުން އެބޭފުޅުންގެ މަސައްކަތުގެ މާނައަކީ ދިވެހި ޤައުމިއްޔަތު ދެމެހެއްޓުމުގައި ފަރުދުންގެ ރޯލަކީ ”އެންމެ ބޮޑު“ ރޯލުކަމެވެ. މައުޟޫޢު އާއި ދެކޮޅަށް ވާހަކަ ދައްކަމުން ސީ.ޑީ.އެސް.އެސްގެ ޓީމުންވަނީ ފަރުދުންނަށްވުރެ މުއައްސަސާތަކުގެ ދައުރު ބޮޑުކަމަށް ވަކާލާތު ކުރައްވާފައެވެ. މިގޮތުން މޯލްޑިވްސް ޕޮލިސް ސަރވިސް (އެމް.ޕީ.އެސް) އަދި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ފަދަ މުއައްސަސާތަކުން މިކަން ދައްކުވައިދޭކަމަށް އެ ޓީމުގެ މެންބަރުންގެ ވާހަކައިގައި ފާހަގަކޮށްފައިވެއެވެ.\nރަސްމިއްޔާތުގެ ތެރެއިން. ފޮޓޯ: ހޯމް މިނިސްޓަރީ ވެބްސައިޓް\nބައިވެރިންގެ ތަފާތު ހުނަރުތަކާއި އުކުޅުތައް ފެނިގެންދިޔަ މި ބަހުސްގައި ކޮންމެ ޓީމެއްގައިވެސް5މެންބަރުންތިބިއިރު، އެމް.އެން.ޔޫ.އެސް.ޔޫގެ ޓީމުގައިތިބި މެންބަރުންނަކީ:\nއަލްފާޟިލް މުޙައްމަދު އީމާން އަޙްމަދު\nއަލްފާޟިލް އިބްރާހީމް މުއާން އަބްދުﷲ\nއަލްފާޟިލް އަލީ އަމީރު (އެމް.އެން.ޔޫ.އެސް.ޔޫގެ އެޑްވައިޒަރީ ބޯޑުގެ މެންބަރ)\nއަލް އުސްތާޛް ޢަލީ ރަޝީދު (އެމް.އެން.ޔޫ ކައުންސިލް މެންބަރ (ދަރިވަރުން ތަމްސީލުކުރާ) އަދި އެމް.އެން.ޔޫ.އެސް.ޔޫ ޝަރަފުވެރިކަމާއި ޢިއްޒަތްތެރިކަމުގެ ވެރިޔާ)\nބަހުސް ނިންމުމަށްފަހު މި ރަސްމިއްޔާތުގައި މިނިސްޓަރ އޮފް ހޯމް އެފެއާރޒް ވަނީ ވާހަކަފުޅު ދައްކަވާފައެވެ. މިގޮތުން ގައުމިއްޔަތު ދެމެހެއްޓުމުގައި ފަރުދުންގެ އިތުރުން މުއައްސަސާތަކުގެވެސް ވަރަށް ބޮޑު ދައުރެއްއޮތްކަމަށް މިނިސްޓަރުގެ ވާހަކައިގައި ވަނީ ފާހަގަކުރައްވާފައެވެ. މި ބަހުސް ބައްލަވާލެއްވުމަށް އެމް.އެން.ޔޫގެ ގިނަ ދަރިވަރުންތަކެއްގެ އިތުރުން ހޯމް މިނިސްޓްރީގެ ބައެއް މުވައްޒަފުންނާއި، ބައެއް ސްކޫލްތަކުގެ ދަރިވަރުން ބައިވެރިވިއެވެ. މި ބަހުސް ޕަބްލިކް ސަރވިސް މީޑިއާ (ޕީ.އެސް.އެމް)ގެ ޗެނަލްތަކުން ދުރަށް ދެއްކުމަށް ވަނީ ރެކޯޑްކުރެވިފައެވެ.


SunOnline: Vaahaka: Magey Haggeh - 33\nމަގޭ ޙައްޤެއް - 33\nމަރިޔަމް ހިމްނާ (ހިމީ) 04 Aug 2021, 09:50\nފައިސަލް ދެފަރާތަށް ބޯ ހޫރައިލުމާއެކު މާފަށް އެދިފައި ދެން ބުނެލި ވާހަކައިން ސަޖަލްގެ ފައިދަށުން ހީވީ ބިންގަނޑުވެސް ދެމިގެން ދިޔަހެންނެވެ.\nހިތުގެ ހިނގުންވެސް ހިނދުކޮޅަކަށް މަޑުޖެހިލުމާއެކު، އޭނާގެ ނޭވާ ވެސް އަރުތެރޭގައި ތާށިވިއެވެ. ދެފައިން ވާގި ދޫވެ ފަހަތަށް ފިޔަވަޅެއް އަޅައިލުމާއެކު، އޭނާއަށް ފާރުގެ އެހީ ހޯދައިލެވުނެވެ. ފައިސަލް ސަޖަލްގެ ކައިރީގައި ހިތްވަރުކުރުމަށް ބުނުމަށްފަހު، އަނެއްކާވެސް އެތެރެއަށް ވަދެލިއެވެ. ސަޖަލް އަތުގެ ނުފުށުން ކަރުނަތައް ފުހުނު ނަމަވެސް، އޭނާގެ އެއްވެސް އިޚްތިޔާރަކާނުލާ އޭނާގެ ދެލޮލުގެ ތެރެއަށް ތާޒާ ކަރުނަތައް ޖަމާވެ، ފައިބަމުން ދިޔައެވެ. ޑރ. ފައިސަލް ނުކުތުމަށްފަހު، ސަޖަލްއަށް އެތެރެއަށް އައުމަށް ބުނެލިއެވެ. ސަޖަލްގެ ފައި ތުުރުތުރު އަޅަމުން ދިޔުމުގެ ސަބަބުން، އޭނާއަށް ހިނގަންވެސް އުނދަގޫވިއެވެ. ތުންފަތްވެސް ކޮންމެވެސް ވަރަކަށް ތުރުތުރު އަޅަމުން ދިޔައެވެ. ތުންފަތުގައި ދަތް އަޅައިލަމުން، އޭނާ އިހުސާސްތައް ކޮންޓްރޯލްކުރުމަށް މަސައްކަތް ކުރިނަމަވެސް އެތެރެހަށީގައި އުފެދުނު ގިލަންވެރިކަމާއި ޖަޒުބާތުތަގެ ސަބަބުން އެކަން ކުރަން އޭނާއަށް އުނދަގޫވިއެވެ.\nލަސްފިޔަވަޅުތައް އަޅަމުން ގޮސް، ފޮތިގަނޑު އެއްފަރާތަކަށް ކައިލުމަށްފަހު، ސަޖަލް އެތެރެއަށް ވަދެލިއެވެ. އޭރުވެސް ނަރުހުންނާއި ޑޮކްޓަރުން އެތަނުގައި ތިއްބެވެ. ލޯ މެރިފައިވާ އޭނާގެ ބައްޕަގެ މޫނަށް ސަޖަލް، ފަރުވާތެރިކަމާއެކު ބަލައިލިއެވެ. އޭނާ އެތަނުގައި ހުއްޓާ ބޮޑުދައިތަވެސް އެތެރެއަށް ވަނެވެ. އޭނާ ވެސް ފެންކަޅިވެފައިވާ ހާލު ސަޖަލްގެ ކޮނޑުގައި އަތް ޖައްސައިލަމުން ހިތްވަރުކުރުމަށް ބުންޏެވެ. ސަޖަލް ބޯޖަހައިލި ނަމަވެސް، އެއީ ކުރަން ކިހާ އުނދަގޫވާނެ ކަމެއްކަން އޭނާއަށް އެނގެއެވެ. ޖަލީލާވެސް ހުރީ އިންތިހާ ދެރަވެފައެވެ. އެހެން ނަމަވެސް އޭނާ ހިތްވަރުކުރީ ކޮންމެ ފުރާނަ އެއްވެސް މި ފަނާވަނިވި ދުނިޔެއާ ވަކިވެގެންދާނެކަން އަމިއްލަ ހިތަށް ވިސްނަދިދެމުންނެވެ.\n"ސަޖަލް... ހިތްވަރުކުރޭ..." ޖަލީލާ ބުނެލިއެވެ.\nޑޮކްޓަރުން ފުރިހަމަކުރަންޖެހޭ ލިޔެ ކިޔުންތައް ފުރިހަމަކުރުމަށްފަހު، ހަށިގަނޑު ސަޖަލްމެންނާ ހަވާލުކުރިއެވެ. އާސަހަރާއަށް ހަށިގަނޑު ގެންދެވި ކަށުކަމާކެމީގެ ކަންތައް ކުރިއަށްގެންދެވުނެވެ. ޖަލީލާގެ ފިރިމީހާއާއި އެ އާއިލާގެ ބައެއް މަންބަރުންވެސް އެތަނަށް އައެވެ. މޫނުދެއްކުން ކުރިއަށް ގެންދެވުނުއިރު، ސަޖަލް އެތަނުގައި ހުރި ގޮނޑިއެއްގައި ބައިންދައިގެން ޖަލީލާ ސަޖަލްގެ ކޮނޑުގައި ފިރުމައިލަ ފިރުމައިލާ އިނެވެ. މީހުންގަނޑުގެ ތެރެއަށް ވަދެގެން އައި ޝައުފާއާއި ޖުމާނާގެ އިތުރުން އެންޖީއޯގެ އިތުރު ދެތިން ކުއްޖަކު މޫނު ބަލައިލާފައި ސަޖަލްގެ ކައިރިއަށް އައިސް ހުއްޓުނެވެ.\n"ސަޖޫ..." ޝައުފާ ގޮވައިލިއެވެ.\n"ކޮން އިރަކު ޝައު އައީ؟ ނުވެސް ބުނަމެއްނު..." ސަޖަލްއަށް ސުވާލުކޮށްލެވުނެވެ.\n"ރޭގަ... އަހަންނަށް ގުޅާފަ ޖުމީ އެހެން ބުނީމަ އެނގުނީވެސް..." ޖުމާނާ ބުނެލިއެވެ. އޭނާ ސަޖަލްގެ އެއްފަރާތުގައި ހުރި ގޮނޑީގައި އިށީނދެލިއެވެ. އިރުކޮޅަކު ޒާމިންއާއި ލީނީންވެސް އައިސް އެތަނަށް ވަނެވެ.\n"ޒިމްއަށް ކިހިނެއް އެނގުނީ؟" ސަޖަލްއަށް ބަލައިލެވުނީ ޖުމާނާއަށާއި ޝައުފާއަށެވެ.\n"ކުޑަކަމަކު ޒިމް އަހަންނަށް ގުޅި ވަގުތު އެ ވާހަކަަ އަހަރެން ބުނީމަ އެނގުނީ..." ޝައުފާ ބުނެލިއެވެ. ޒާމިންމެންވެސް މޫނު ބަލައިލުމަށްފަހު، އައިސް ސަޖަލްގެ ކައިރީގައި މަޑުކޮށްލިއެވެ. ސަޖަލްގެ މިލާފައިވާ މޫނާއި އެ މޫނުމަތީގައިވީ ހިތްހަލާކުވާފަދަ އަސަރުތައް ފެނުމުން، ޒާމިންގެ މެއަށް ވެސް ބުނެދޭން ނޭނގޭ އުނދަލެއް ވިއެވެ. އެ ދެލޯ ވަނީ ރަތްވެފައެވެ. ގިނައިރު ރުއިމުގެ ސަބަބުން އޭނާގެ ދެ ކޯތާފަތަށް ޖަންބުކުލައެއް ވެރިވެފައިވާއިރު، ނޭފަތްވެސް ވަނީ ރަތްވެފައެވެ. އިރުއިރުކޮޅަކާ ސަޖަލް ނޭފަތް އެތެރެއަށް ދަމައިލަމުން ކަރުނަތައް ފުހެމުން ދިޔައެވެ. ކެތްކުރަން އޭނާ އިންތިހާ މަސައްކަތް ކުރަމުންދިޔަނަމަވެސް ބައްޕަގެ އެ ވަކިވެދިޔުން އޭނާއަށް ވަނީ ފުން އަސަރުތަކެއް ކުރުވާފައެވެ.\nމޫނު ދައްކާ ނިމި ކަށުނަމާދުކޮށް ވަޅުލަންދެންވެސް ޒާމިންއާއި ލީނީންއާއި ޝައުފާމެން ސަޖަލްގެ ކައިރީގައި ތިއްބެވެ. ހުރިހާކަމެއް ކޮށް ނިމުމަށްފަހު، ސަޖަލް މެން ސަހަރާއިން ނުކުތްއިރު ހުރީ އަސުރުން އިރު ތިރިވެފައެވެ.\n"ސަޖަލް... ޖަލިއްތައަށް ފެންނަނީ އިހަށް ޖަލިއްތައާ އެކު ގެއަށް ގޮސްލަން.. އެކަނިއެއްނު ގެއަށް ދިޔަޔަސް ހުންނަން ޖެހޭނީ..." ޖަލީލާ ސަޖަލްގެ ކައިރީގައި ބުނެލިއެވެ.\n"ގެއަށް ގޮސް ނިދާލަން ބޭނުމީ... ވަރަށް ވަރުބަލި..." އެހެންނަމަވެސް ސަޖަލް ބޭނުންވަނީ ގެއަށް ދާށެވެ.\n"ސަޖަލް... އެހެންވިއްޔާ ޖަލިއްތަވެސް ދާނަން ސަޖަލްއާއެކީ..." ސަޖަލް ބުނެލިއެވެ. އެވަގުތު ޖަލީލާގެ ފިރިމީހާވެސް އައިސް ޖަލީލާ ކައިރީގައި އޭނާ ސަޖަލްއާއެކު އިހަށް ދިޔުމަށް އެދުނެވެ. ޖަލީލާ ބޯ ޖަހާލާފައި ސަޖަލް ގާތުން އަނެއްކާވެސް ސުވާލުކޮށްލިއެވެ. ސަޖަލް އެއްބަސްވުމާއެކު އޭނާ ފިރިމީހާ ކައިރީގައި ގެއަށް ދިޔުމަށް އެދުނެވެ.\nސަޖަލް ކާރަށް އަރަންދެން ވެސް ޒާމިން ކަޅިޖަހާ ނުލާ ސަޖަލްއަށް ބަލަމުން ދިޔައެވެ. ހަޤީގަތުގައި އޭނާ ބޭނުންވަނީ ސަޖަލްއާއެކު ހުންނާށެވެ. ސަޖަލްގެ ކަރުނަތައް ފުހެލަދޭށެވެ. ސަޖަލްއަށް ހިތްވަރުދޭން އެންމެ ކައިރީގައި ހުންނަން އޭނާ ބޭނުންވެއެވެ. އެމީހުން އެތަނުންދިޔައީ ސަޖަލްމެން އެރި ކާރުގޮސް ލޯމަތިން ގެއްލުމާއެކުގައެވެ. ޒާމިންމެން ދިޔައީ ލޯ ފާމަށެވެ. އެތެރެއަށް ވަނުމަށްފަހު އޭނާ ސަޖަލްއަށް މެސެޖެއް ކުރަން އުޅުމަށްފަހުވެސް، އެހަށް މަޑުކޮށްލީ މިވަގުތު ސަޖަލްއަށް މެސެޖު ކުރުމަކީ އެންމެ ރަނގަޅުގޮތަށް ނުވާނެތީއެވެ.\nގެއަށް ދިޔުމަށްފަހު ފެންވަރާލައިގެން ނުކުމެ، ސަޖަލް ގޭތެރޭގައި އޭނާ ގޭގައި ލާއުޅޭ ޓީޝާޓަކާއި ދޫ ހަރުވާޅެއް ލުމަށްފަހު، އެނދުމަތީގައި އިށީނދެލިއެވެ.\n"ސަޖަލް... އެއްޗެއް ކައިލަން ވީނު... ނުކައި ތިހެން ހުންނާކަށް ނުވާނެ... ޖަލިއްތަ ހެދިކާއަކަށް އޯޑަރު ދެންތަ؟ ނޫނީ ނޫޑުލްސް ކަހަލަ ލުއި އެއްޗެއް ހަދައިދެންތަ؟" ޖަލީލާ ސުވާލުކޮށްލިއެވެ.\n"ހެޔޮ ކޮންމެ އެއްޗަކަސް..." ސަޖަލްގެ އެ ޖަވާބާއެކު، ޖަލީލާ ކުޑަކޮށް ހަމަޖެހުނީ ސަޖަލް ދެކޮޅު ނުހެދުމުންނެވެ. ލަސްކޮށްފިނަމަ ސަޖަލްގެ ޚިޔާލު ބަދަލުވެދާނެތީ އޭނާ ކައްކާބަޔަށް ވަދެ ފަސޭހަކޮށް ތައްޔާރުކުރެވޭނޭ އެއްޗެއްހަދަން ބޭނުންވާ ސާމާނު ހުރިތޯ ބެލިއެވެ. ނަސީބަކުން ސޭންޑްވިޗް ހަދަން ބޭނުންވާ ސާމާނު ހަމައަށް ހުރުމުން އޭނާ އަތްމަތި އަވަސްކޮށްލާފައި ސޭންޑްވިޗް ހަދަން އަވަސްވެތެވެ. މަސައްކަތް ނިންމާލުމަށްފަހު، މޭޒުމަތި ސާފުކޮށްފައި ސައި ހެދުމަށްފަހު އޭނާ ސަޖަލްއަށް ގޮވިއެވެ. ސަޖަލް އައިސް މޭޒުދޮށުގައި އިށީންނަމަވެސް އޭނާއިނީ ކާހިތްނުވެފައެވެ. އެހެންނަމަވެސް ހިތްވަރުކޮށްފައި އޭނާ ކާންފެށިއެވެ. ދެލޮލަށް ކަރުނަތައް ޖަމާވާން ނެގީ އަނެއްކާވެސް ކުޑަ ހިނދުކޮޅަކެވެ. ބައްޕަގެ ހަނދާންތައް އޭނާއަށް އުނދަގޫކުރަނީއެވެ.\n"ސަޖަލް..." ޖަލީލާ ސަޖަލްގެ ކޮނޑުގައި ފިރުމައިލަމުން ހިތްވަރުދިނެވެ. ކައިގެން ސަޖަލްވެސް ގޮސް އެނދުގައި ޖައްސައިލުމާއެކު، އޭނާއަށް ވެސް ނިދޭކަށް މާގިނައިރެއް ނުނެގިއެވެ. ޖަލީލާވެސް ސޯފާގައި އޮށޯވެލިއެވެ. ސަޖަލް އެކަނިކޮށްލާފައި ދާކަށް އޭނާގެ ހިތް އެއްބަހެއް ނުވިއެވެ.\nބައްޕަގެ މަރަށް ހަފްތާއެއް ފާއިތުވެދިޔަފަހުން ސަޖަލް ވެސް ހަމައަކަށް އެެެޅެމުން ދިޔައެވެ. ފާއިތުވި ދުވަސްތަކުގައި އޭނާ އޮފީހުން ޗުއްޓީއެއް ނެގީ ހަމަޖެހިލުމުގެ ބޭނުމުގައެވެ. އެ ދުވަސްތަކުގައި އެންޖީއޯގެ އެއްވެސް ކަމެއް ވެސް އޭނާ ނުކުރެއެވެ. ޝައުފާމެން ވެސް އޭނާއާ އިތުރު ކަމެއް ހަވާލެއް ނުކުރެއެވެ. އެހެންނަމަވެސް އެންޖީއޯގެ ފަރާތުން ކޭސްތައް ނަގާ ކޯޓުތަކުގައި އަޑުއެހުންތައް ކުރިއަށްދާކަން ސަޖަލްއަށް ޝައުފާމެން އެންގިއެވެ.\nޗުއްޓީއަށްފަހު ފުރަތަމަ ދުވަހު އޮފީސް ނިންމާލާފައި، ސަޖަލް ގެއަށް އައިއިރު ރިއުމާން އޭނާގެ ފަހަތުން އައިކަމެއް ނޭނގެއެވެ. ސައިކަލު ޕާކުކޮށްލާފައި އޭނާ ހިނގައިގަތް ވަގުތު ހުއްޓުން އެރީ މީހަކު އޭނާއަށް ގޮވައިލުމާއެކުގައެވެ. އަޑު އައި ދިމާލަށް ބަލައިލިއިރު، ރިއުމާން މަގުގެ އަނެއްފަރާތުގައ ހުރެފައި މަގު ހުރަސްކުރަނީއެވެ. ސަޖަލްއަށް ރިއުމާންއަށް ބަލަހައްޓައިގެން ހުރެވުނެވެ. ރިއުމާން އައިސް ސަޖަލްގެ ކައިރިއަށް ހުއްޓި ސަޖަލް ކިހިނެއްތޯ ސުވާލުކޮށްލިއެވެ. އެހެންޏާ ހުންނަ ހަރުކަށި އަސަރުތަކެއް އެ އަޑަކުން މިފަހަރު ސަޖަލްއަކަށް ފާހަގައެއް ނުކުރެވުނެވެ.\n"ސަޖޫ ކީއްވެ އަހަރެން ގާތު ނުބުނީ ބައްޕަ ނިޔާވި ވާހަކަ..." ރިއުމާން ކުއްލިއަކަށް އެހެން އަހައިލުމާއެކު، ސަޖަލްއަށް އޭނާގެ ބުމަ އަރުވައިލެވުނެވެ.\n"ކިހިނެއް ރިއުމާންއަށް އެނގުނީ..." ސަޖަލް ސުވާލުކޮށްލިއެވެ.\n"އަހަރެންގެ އެކުވެރިއެއްގެ ފަރާތުން... " ރިއުމާން ބުނެލިއެވެ.\n"އަހަރެން އެ ދުވަހަށްފަހު ސަޖަލް ފެނޭތޯ ވަރަށް ބަލަން. އެކަމަކު އަދި އަލަށް މި ދިމާވީ... އަހަރެން މިއައީ ފަހަރެއްގައިވެސް އުނދަގޫ ކުރާކަށް ނޫން... " ރިއުމާން އޭނާގެ ބޮލުގެ އިސްތަށިގަނޑުގައި އަތް ހިންގައިލަމުން ބުނެލިއެވެ.\n"ރިއުމާން ކިހިނެއް؟" ސަޖަލްއަށް ސުވާލުކޮށްލެވުނެވެ. ރިއުމާންގެ ފުށުން އޭނާއަށް އިތުރު ބަދަލުތަކެއް ފާހަގަކުރެވުނު ނަމަވެސް އެއީ ކޮންކަހަލަ ބަދަލުތަކެއްކަން ދެނެގަންނަން އޭނާ ނުކުޅެދުނެވެ.\n"ރަނގަޅު... އިތުރަށް ފުލުހަށް މައްސަލަ ނުލާފާނަންތަ؟ އަހަރެން މިހާރު އުނދަގުލެއް ނުކުރަމެއްނު. މައްސަލަ ނަގާބަލަ! ނޫނީ ކޯޓް ކޭސްއަކަށޭ ވާނީ..." ރިއުމާން ބުނެލިއެވެ.\n"އަހަރެން އިތުރަކަށް މައްސަލައެއް ނުޖައްސާނަމޭ ރިއުމާން އަހަންނަށް އުނދަގޫ ނުކުރަންޏާމުން... އޭރުން އެ ހިސާބަކަށް މައްސަލައެއް ނުދާނެއެއްނު..." ސަޖަލް ރިއުމާންއަށް ބަލައިލިއެވެ.\n"އަދިވެސް އަހަންނަށް އިތުރު ފުރުސަތެއް ދޭކަށް ނުވިސްނަންތަ؟" ރިއުމާންގެ ވާހަކައިގެ މިސްރާބު ކުއްލިއަކަށް ބަދަލުވުމާއެކު، ސަޖަލްއަށް ބުމަ އަރުވައިލެވުނެވެ.\n"ކިހިނެއްވީ؟ ނޫނީ އެކުވެރިއަކަށް ވެސް ވުމުގެ ފުރުސަތެއް ނެތްތަ؟" ސަޖަލް އެއްޗެކޭ ނުބުނެ ހުންނަން ފެށުމުން ރިއުމާން އަނެއްކާވެސް ސުވާލުކޮށްލިއެެވެ.\n"އަހަރެން ބުނެފީމެއްނު މިހާރު ރިއުމާން ކައިރީގައި އަހަރެމެން ދެމީހުންގެ ގުޅުން އެކީ ނިމުނީއޭ... އެހެންވީމަ ރިއުމާންއަށް ވެސް ރަނގަޅުވާނީ ދެން އެހެން ކުއްޖަކު ހަޔާތަށް ގެނެސްގެން ރަނގަޅަށް އުޅުނިއްޔާ. އަހަރެން މަތިން ހަނދާން ނައްތާލާ... އޭޒް ފޯ ދަ ފްރެންޑްޝިޕް، އަހަރެން ބޭނުމެއް ނޫން އަހަރެމެން ދެމެދު އެއްވެސް ގުޅުމެއް ބާއްވާކަށް. އެކަން އެގޮތަށް ކުރަން އަހަރެން ކޮމްފޮޓަަބަލްއެއް ނޫން. ދުވަހަކުވެސް ނުވާނެ! އަހަރެން މިހެން މިބުނާ ސަބަބަކީ ކޮބައިކަން ރިއުމާންއަށްވެސް އެނގެއެއްނު..." ސަޖަލް ބުނެލިއެވެ. އޭނާ އެހެން ބުނެފައި ގެއާ ދިމާލަށް ހިނގައިގަތީ ރިއުމާންއަށް އިތުރު އެއްޗެއް ބުނަން ފުރުސަތެއް ނުދީއެވެ. އަނެއްކާ އޭނާ އެކަނިއުޅޭއިރު، އުނދަގޫކުރަން ރިއުމާން ނާންނާނެބާއޭ ސަޖަލްގެ ހިތަށް އެރިއެވެ. އެކަމުގެ ސަބަބުން އޭނާގެ ހިތަށް ކޮންމެވެސް ވަރެއްގެ ބިރުވެރިކަމެއް ވެރިވިއެވެ. ބޮޑުދައިތަ ޖަލީލާ އޭނާގެ ކައިރީގައި ބޮޑުދައިތަމެން ގެއަށް ދާން އެދުނު ނަމަވެސް ސަޖަލް އެކަމާ ގަބޫލުނުވީ އޭނާ އެތައް ދުވަހަކު ބައްޕައާއެކު އުޅުނު އެގެ ދޫކޮށްލަން ހިތް އެއްބަސް ނުވީމައެވެ.\nގެއަށް ވަދެ ދޮރުގައި ލެނގިލައިގެން އިރުކޮޅަކު ސަޖަލްއަށް ރިއުމާންގެ ހިޔާލުތަކުގައި ހުރެވުނެވެ. އެގޮތަށް އިރުކޮޅަކު ހުރުމަށްފަހު، ދެފަރާތަށް ބޯ ހޫރައިލަމުން އޭނާ ގޮސް ވަނީ ކޮޓަރިއަށެވެ.\nސެޝަންތައް ނަގަން ފެށިފަހުން، ރިއުމާންއަށް ވެސް ދިޔައީ ލުއިލިބެމުންނެވެ. އޭނާގެ ހިތުގެ ތެރޭގައި ރައްކާކޮށްފައިހުރި ޝަކުވާތައް ބޭރުކުރެވެން ފެށުމުން އޭނާއަށް ވެސް ހިތްހަމަޖެހުން ލިބެމުން ދިޔައެވެ. މިހާރަކަށް އައިސް އޭނާއަށް އެންމެ ނުތަނަވަސްކަން ވެރިވާ އެއްކަމަކީ އޭނާގެ ބައްޕަ ނާޝިދުގެ ކައިވެންޏެވެ. އިތުރު ކައިވެންޏެއް ކުރަން ނާޝިދު ބޭނުންވިއެއްކަމަކު އޭނާއާ އެކަމާ މަޝްވަރާ ކުރީ ކީއްކުރަން ބާއޭ ރިއުމާންގެ ހިތަށް އަރަމުންދިޔައެވެ. ނުކުރިނަމަ ގައިމު އޭނާއަށް އެ ނުތަނަވަސްކަމެއް ނުލިބޭނެތާއެވެ.\nއަނެއްކާވެސް ނާޝިދުއާއެކު ކެއުމަކަށް އައުމަށް އޭނާ ރިއުމާންއަށް ދައުވަތު ދިނުމުން ރިއުމާން އެދުނީ ވިސްނަން ވަގުތުކޮޅެއް ދިނުމަށެވެ.\nރިއުމާން ސެޝަން ނިންމާލާފައި، ނުކުމެގެން ކާރާ ދިމާލަށް ހިނގައިގަތެވެ. ސެޝަންގައި ދެކެވުނު ވާހަކަތަކަށްފަހު ބައްޕަގެ އެ ދައުވަތު ގަބޫލުކުރުމަކީ، އެންމެ ރަނގަޅު ގޮތްކަމުގައި ރިއުމާންގެ ހިތް ބުނުމާއެކު އޭނާ ބޭނުންވީ މިފަހަރު އެގޮތަށް އަމަލުކުރާށެވެ. ފަހަރުގައި ބައްޕަ އޭނާއާ މެދު އޮތްގުޅުން އިތުރަށް ރަނގަޅުކުުރަން މަސައްކަތް ކުރަނީކަމަށްވެސް ވެދާނެއެވެ. ނޫނީ މާޒީގައި ކަންތައް ކުރެވުނު ގޮތާ މެދު ލަދުގަނެ ހިތާމަކުރަނީކަމަށް ވެސް ވެދާނެއެވެ. ހެދުނު ގޯސްތައް ރަނގަޅުކުރަން މަސައްކަތްކުރަނީ ކަމަށްވެސް ވެދާނެއެވެ.\nރިއުމާން އޭނާގެ ފޯނު ނަގާ ނާޝިދުގެ ނަންބަރަށް ގުޅައިލިއެވެ. ލަސްތަކެއްނުވެ ނާޝިދު ފޯނު ނެގިއެވެ.\n"މީ... އަނެއް... ކެއުމަށް ދާނެ ވާހަކަ ބުނެލަންވެގެން!" ރިއުމާން ލަސްލަހުން ބުނެލިއެވެ. ފޯނު ބާއްވަމުން އޭނާ ގޮސް ކާރަށް އަރާ ގެއާ ދިމާޔަށް ދިޔުމަށް ދުއްވައިލިއެވެ.\nޖެހިގެން އައި ރޭގައި ރިއުމާން ނާޝިދުމެންގެއަށް ދިޔައިރު، ބައްޕަ އިންނަން އުޅޭ އަންހެން މީހާވެސް އިނެވެ. އެންމެން އެކުގައި ކެއުމަށް އިންސާފުކުރަން ފެށިއެވެ.\n"ބައްޕަ މިރޭ ރިއުމާން މިގެނައީ ވަރަށް ބޮޑު ވާހަކައެއް ބުނަންވެގެން..." ނާޝިދު ވާހަކަ ފެށީ ހުނައިދާ ލޮލުން އިޝާރާތް ކޮށްލުމުންކަން ރިއުމާންއަށް އެނގުނެވެ. އެހެންކަމުން އޭނާ ނާޝިދުގެ ވާހަކައަށް ސަމާލުކަން ދިނުމުގެ ގޮތުން ނާޝިދަށް ބަލައިލިއެވެ.\n"ބައްޕަ ބޭނުން ރިއުމާންގެ ކިބައިން މާފަށް އެދެން..." ނާޝިދުގެ ޖުމްލައާއެކު ރިއުމާންއަށް ބުނާނެ އެއްޗެއް ނޭނގުނެވެ. އެއީ ބައްޕަ އޭނާގެ ކިބައިން އަލަށް މާފަށް އެދުނު ފަހަރުކަމަށްވީތީ ހުއްޓުން އަރާފައި އޭނާއަށް އިނދެވުނީއެވެ. ބައްޕަ ބަދަލުވީބާއޭ ރިއުމާންގެ ހިތަށް އެރިއެވެ.\n"ރިއުމާން ކުޑައިރު ގޭތެރޭގެ މަސްލަހަތު އޮތީ އެންމެ ރަނގަޅަށް ނޫންކަން ބައްޕަވެސް ޤަބޫލުކުރަން... ކުށްކުރީ ހަމައެކަނި ރިއުމާންގެ މަންމައެއް ނޫން... މި ބައްޕަގެ ވެސް އިހުމާލު އެބައޮތް... " ނާޝިދު އޭރުވެސް އިނީ ރިއުމާންއަށް ބަލަހައްޓައިގެންނެވެ. ރިއުމާންއަށް އޭރުވެސް އިނދެވުނީ ވިސްނައިގަންނާނޭ އެއްޗެއްވެސް ނޭނގިފައެވެ. ހީވަނީ ނާޝިދުގެ އެވާހަކައިން އޭނާއަށް ކުއްލި ޝޮކެއް ލިބިފައިވާހެންނެވެ.\n"ފަހަރުގައި އޭރު އެގޮތަށް ބައްޕައަށް ކަންތައް ނުކުރެވުނު ނަމަ... އެހާ އަނިޔާވެރި ނުވެވުނުނަމަ، މިއަދުގެ ޙާލަތު ފަހަރުގައި މިހެން ނޯވެދާނެ... ނޯވެދާނެއެއްނޫން... ނޯންނާނެ... އެއީ ޔަގީންކަމެއް... ރިއުމާންއަށް މާޒީގެ އެހިތިކަން ތަޖުރިބާކުރަން ޖެހުނީ މަންމައާއި ބައްޕައަށްވެއް ހެދުނު ގޯސްތަކެއްގެ ސަބަބުން... އެކަމަށް ވެސް މިއަދު މާފަށްއެދެން. އެއީ އޭރު ކަންތައް ވާންޖެހޭ ގޮތެއް ނޫންކަަމަށް ބައްޕައަށް މިއަދު ޤަބޫލުކުރެވިއްޖެ!" ނާޝިދު ވާހަކަ ދައްކާ ނިންމައިލަމުން ހުނައިދާއަށް ބަލައިލިއިރު، ހުނައިދާ ލުއި ހިނިތުންވުމެއް ހަދިޔާކޮށްލައިގެން އިންތަންފެނި އޭނާއަށް ވެސް ތުންފަތް މައްޗަށް ހިނިތުންވުމެއް ވެރިވިއެވެ. އޭނާ ހިތުގެ އެންމެ ފުންމިނުން ހުނައިދާއަށް ޝުކުރުވެރިވިއެވެ. މިއަދު އޭނާއަށް އެއައި ބަދަލުތަކަކީ ހުނައިދާގެ ސަބަބުން އައި ބަދަލުތަކެއްކަން ނާޝިދަށްވެސް ފަހުމުވެއްޖެއެވެ.\nއެ މަންޒަރު ބަލަންއިން ރިއުމާންއަށް ވެސް ކަންތައް ވީގޮތް ވިސްނައިގަންނާކަށް އުނދަގުލެއް ނުވިއެވެ. އެ ހުރިހާ ކަމެއްގެ ފަހަތުގައި ހުރީ ބައްޕަ އިންނަން އުޅޭ އަންހެން މީހާކަން އޭނާއަށް އެނގުނެވެ. ފަހަރަކު މީހެއްގެ މޫނަށް ބަލައިލަމުން ރިއުމާންއަށް އިސްޖަހައިލެވުނެވެ. ކިތަންމެ ބޮޑުވެފައި ހުރިނަމަވެސް ބައްޕައަށް ބައްޕަ ކުރި ކުށް އިޙްސާސްވިކަން އެނގުމުން ރިއުމާންގެ ހިތަށް ފިނިކަމެއް ލިބުނެވެ. ފުރަތަމަ ފަހަރަށް އޭނާގެ އިޙްސާސްތައް ބައްޕައަށް އިޙްސާސްވެއްޖެ ކަމުގައި ރިއުމާންގެ ހިތް ބުނެލިއެވެ. އޭނާގެ މާޒީގެ ހިތިކަމުގެ ސަބަބުން ނަފްސާނީ ގޮތުންނާ ޖިސްމާނީގޮތުން އޭނާއަށް ކުރި އަސަރުތައް ބައްޕަގެ ސިކުނޑިއަށް ވިސްނުނުކަމަށްޓަކައި އޭނާގެ ހިތް އުފާކުރިއެވެ. އޭނާގެ މައިންބަފައިންނަށް އޭނާގެ ހިތުގެ ޙާލު އެންމެ ފަހަރަކުވެސް ފަހުމްވުމަކީ އޭނާ ކުޑައިރުއްސުރެ ދެކެމުން އައި ހުވަފެނެކެވެ.\nއިސްޖަހާލައިގެން އިން ރިއުމާން ސިއްސައިގެން ދިޔައީ ނާޝިދު އޭނާއަށް ގޮވައިލުމާއެކުގައެވެ. އޭނާ އެގޮތަށް އިންދާ އަނެއްކާ ދެވަނަ ފަހަރުވެސް ނާޝިދު ރިއުމާންއަށް ގޮވައިލިއެވެ.\n"ރިއުމާން... ކޮންމެވެސް އެއްޗެއް ބުނެބަލަ! މާފަށް އެދެން މިހާ ލަސްވީކަމަށް ޓަކައި ވެސް ބައްޕައަށް މާފުކުރޭ... " ނާޝިދު ބުނެލިއެވެ. އޭނާ ރިއުމާންގެ ޖަވާބަކަށް އިންތިޒާރުކުރިއެވެ.


ShaYan YoOsuf – Esfiya – Dhivehi Vaahaka Site\nAuthor: ShaYan YoOsuf\nއައިހަމް – އެޕިސޯޑް 3\nޒޯޔާގެ ރިޕޯޓްތަށް ނޯމަލްއެވެ. ހަ މަސްދުވަހުގެ ބޭހެއް ނެގުމަށްފަހު އައިޖީއެމްއެޗަށް ދެއްކުމަށް ޑޮކްޓަރު އިރުޝާދު ދިނެވެ. “ އަނހާ ޒުބެއިދާ “ ހޮސްޕިޓަލް ނުކުތް ވަޤުތު ޝަބީއްޔަތުގެ ގާތް ރައްޓެއްސަކާ ބައްދަލުވިއެވެ. “...\nއައިހަމް – އެޕިސޯޑް 2\nބާއްޖަވެރި ޙަޔާތަކަށް އެދި މިދެލޯބިވެރިންގެ ދަތުރު އަވަސް މުސްތަޤުބަލެއްގައި މަންޒިލަކަށް ބަދަރު ކުރާނެކަމުގެ ފޮނި އިޙްސާސް ކުރަމުން ދަނީ ހަނދުވަރުގެ އަލިކަން ފަދައިންއެވެ. “ މިތާ ސޮއި ކޮއްލާ…. މިރޭ ޕޭޕަންޓް ކަންތަށް...\nFeatured / ހިތާމަ / އުފެއްދުންތެރި ލިޔުން / ލޯބި\nއިރުގެ އޭގެ ވާޖިބު އަދާކުރުމަށް ފަހު ދުނިޔެއާ ޢަލްވަދާއު ކިޔައިފިއެވެ. އޮއްސިގެން ދިޔަ ދޯދިތަކުގެ ދަޅަ ލޮނުގަނޑަށް ހިނދިގެން ދިޔައީ އުފާވެރި ރޭނގަޑަކަށް ދުނިޔެ މަރުޙަބާ ކިޔަމުންނެވެ. ގޮނޑުދޮށަށް ބިންދަމުން ދިޔަ ރާޅުތަކަށް...\nFeatured / ހިތާމަ / ބިރުވެރި / ކުރުވާހަކަ / ދީނީ / ލޯބި\nނިޔެ އާރާސްތުވުގައި ޤުދުރަތީ މުސީބާތްތަކާ ކުރިމަތިލައި އިންސާނީ ދަރިފަސްކޮޅަށް ނުރައްކާވާ މިންވަރަށް މޫސުމީ ބަދަލުތަށް އައުންއެއީ ދުނިޔެ ތަޖުރިބާން ކުރަންޖެހިފައިވާ ވަރުގަދަ ނިޒާމެކެވެ. ތަފާތު އެކިއެކި ތޫފާންތަކެއް ދުނިޔެ ދެކެމުން އަންނައިރު އިންސާނީ...\nFeatured / ހަޤީޤީ / ކުރުވާހަކަ\nއަޑިގަނޑަކަށްފަހު އުސްގަނޑެއް އަންނާނެކަން މިއީ އަޅުގަނޑުމެން އެންމެންވެސް ގަބޫލޫކުރާ ހަޤީގަތެކެވެ. ޙަޔާތް ބަރުދާސްކުރުމަށް ދިރިއުޅުމުގައި ކުރިމަތިވާ އިމްތިޙާންތަކާ ހަނގުރާމަކޮށް މުސްތަޤުބަލު އުޖާލާކުރުމަށް އަޅުގަނޑުމެން އެންމެންވެސް މިއަންނަނީ ކާމިޔާބީއަށް އެދެމުންނެވެ. ނަމަވެސް ޙާލަތު ނިޔާކުރާ...\nގޮތްނޭނގޭ އިޙްސާސެއް ސަމާ ވަށައިގެން އެނބުރެމުން އެދަނީ ސަމާއަށް ކޮންއެއްޗެއް ސާބިތުކޮއްދޭން ބާވައެވެ؟ ސަމާގެ އުފާވެރި މަލަމަތި ކިލަނބު ކޮއްލުމަށް، ނޭނގުމަކުންވިޔަސް މަސައްކަތް ކުރަމުން އެދަނީ ކީއްވެހެއްޔެވެ؟ ރޭގަނޑުގެ އަރާމު ނިދިން...


Ferry ge nizaamaa eku India-Raajje aa dhemedhu gina ebbasvunthakeh\nފެރީގެ ނިޒާމާއެކު އިންޑިިއާ-ރާއްޖެއާ ދެމެދު ގިނަ އެއްބަސްވުންތަކެއް\nނަރެންދުރަ މޯދީ އިއްޒަތްތެރިންގެ ފޮތުގައި ސޮއި ކުރައްވަނީ-- ފޮޓޯ: އަހުމަދު އަޔާދު\nއިންޑިއާގެ ބޮޑުވަޒީރު ނަރެންދުރަ މޯދީ މިހާރު ރާއްޖެއަށްކުރައްވަމުންގެންދަވާ ދަތުރުފުޅުގައި އިންޑިއާ އާއި ރާއްޖެއާ ދެމެދު ފެރީގެ ނިޒާމް ގާއިމް ކުރުމުގެ އެއްބަސްވުމުގައި ސޮއި ކުރައްވައިފި އެވެ.\nއެއްބަސްވުންތަކުގައި ސޮއި ކުރައްވާފައިވަނީ މިހާރު ރައީސް އޮފީހުގައި ކުރިއަށްދާ ރަސްމިއްޔާތުގައި އެވެ. ރަސްމިއްޔާތުގައި ފަސް އެއްބަސްވުމެއްގައި ސޮއި ކޮށްފައިވެއެވެ.\nއެގޮތުން އިންޑިއާގެ ކޮޗިން އާއި ރާއްޖެއާ ދެމެދުގައި ފެރީ ނިޒާމް ގާއިމް ކުރަން އެއްބަސްވެފައިވެ އެވެ. އެއެއްބަސްވުމުގައި ރާއްޖޭގެ ފަރާތުން ސޮއި ކޮށްފައިވަނީ ޓްރާންސްޕޯޓް މިނިސްޓަރު އައިޝަތު ނަހުލާ އެވެ. އަދި އިންޑިއާގެ ފަރާތުން ސޮއި ކޮށްފައިވަނީ ސަފީރު ސަންޖޭ ސުދީރު އެވެ.\nމީގެ އިތުރުން ޑިފެންސް މިނިސްޓްރީއާ ދެމެދު ހައިޑްރޯގްރަފީ އެއްބަސްވުމެއްގައި ސޮއިކޮށްފައިވެ އެވެ. އަދި ސިވިލް ސާވިސްގެ ޓްރެއިނިން އެންޑް ކެޕޭސިޓީ ޕްރޮގްރާމްއެއް ކުރިއަށް ގެންދަންވެސް އެއްބަސްވެފައިވެ އެވެ. ވައިޓް ޝިޕިން އިންފޮމޭޝަނާއި ސިއްހީ ދާއިރާއާ ގުޅުންހުރި އެއްބަސްވުމެއްގައިވެސް ސޮއި ކޮށްފައިވެއެވެ.\nނަމަވެސް އެކަމާ ގުޅޭ މާބޮޑު ތަފްސީލެއް އަދި ހާމަކޮށްފައެއްނުވެ އެވެ.\nއެބައްދަލުވުމުގައި ޅ. މާފިލާފުށީގައި ގާއިމްކޮށްފައިވާ ކޮމްޕޮސިޓް ޓްރެއިނިންގެ ސެންޓަރު ވަނީ އިފްތިތާހްކޮށްފަ އެވެ. އެޓްރެއިނިން ސެންޓަރަކީ އިންޑިއާއިން ދީފައިވާ ހަތް މިލިއަން ޑޮލަރުގެ އެހީގެ ދަށުން ގާއިމްކޮށްފައިވާ ސެންޓަރެކެވެ.\nމީގެ އިތުރުން އިންޑިއާގެ އެހީގައި ގާއިމުކުރި ރާޑަރު ސިސްޓަމްވެސް ވަނީ އިފްތިތާހުކޮށްދެއްވާފަ އެވެ. ރާއްޖޭގެ އިގްތިސޯދީ ސަރައްދު ބަލަހައްޓަން އިންޑިއާއިން ދީފައިވާ 10 ރާޑަރު ސިސްޓަމުން އެއް ވިއުގަކުން، އިންޑިއާ، ސްރީލަންކާ އަދި މޮރިޝަސްގެ އިތުރުން ސީޝެލްސްގައި ގާއިމުކޮށްފައިވާ ސިސްޓަމުތަކާއި ގުޅާލެވޭނެ ނިޒާމެކެވެ. އެ ސިސްޓަމް އިފްތިތާހުކޮށްދެއްވީ ރައީސް ސޯލިހާއި ބޮޑުވަޒީރު މޯދީ އެވެ.\nރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ ބޮޑު ވަޒީރު މޯދީގެ ރަސްމީ ދަތުރުފުޅު


Manta Air ge udhuhuntha rasmeekoh fashaifi\nމަންޓާ އެއާގެ އުދުހުންތައް ރަސްމީކޮށް ފަށައިފި\nމަންޓާ އެއާގެ މަތިންދާބޯޓެއް- މިއަދު މަންތާއިން ވަނީ ދަތުރުތަށް ރަސްމީކޮށް ފަށައިފަ- ފޮޓޯ: މުހައްމަދު އަފްރާހު| އަވަސް\nއަގު ހެޔޮ ހާއްސަ ފެއާތަކަކާއެކު މަންޓާ އެއާގެ އެތެރޭގެ އުދުހުންތައް މިއަދު ރަސްމީކޮށް ފަށައިފި އެވެ.\nމަންޓާ އެއާގެ ދަތުރުތައް ރަސްމީކޮށް ފެށުމުގެ ގޮތުން މިއަދުން ފެށިގެން މޭ 31 ވަނަ ދުވަހުގެ ނިޔަލަށް ކުރިއަށް ގެންދާ ހާއްސަ ފެއާގައި އެ ކުންފުނީގެ ވެބް ސައިޓުންނާއި މަންތާގެ އޮތޮރައިޒްޑް ޕެސެންޖަރު ސޭލްސް އެޖެންޓް (ޕީއެސްއޭ) މެދުވެރިކޮށް ދުރާލާ ޓިކެޓް ބުކް ކުރެވެން ހުންނާނެ އެވެ.\nމަންޓާ އިން "ސުޕަ ސޭވާ" އަދި "ސޭވާ" ކިޔާ ހާއްސަށް ޕެކޭޖުގައި ޓިކެޓް ވިއްކަނީ ކޮޅަކަށް 749ރ. އަށެވެ. މަންތާގެ އެއާ ދަތުރު ކުރަން އަދި ހަމަޖެހިފައިވާ ހަމައެކަނި މަންޒިލަކީ ދ. ކުޑަހުވަދޫ އެވެ. އެ ރަށަށް ދުވާލަކު ހަތަރު ފްލައިޓް ބާއްވާނެ އެވެ.\nމަންޓާ އިން ބުނީ ޕަސެންޖަރަކަށް ފްލައިޓް މިސް ވިޔަސް އެ ދުވަހުގެ އިތުރު ފުލައިޓަކުން ޖާގަ ލިބެން ހުރިނަމަ ޖާގަ ހަމަޖައްސައިދޭނެ ކަމަށެވެ. މީގެ އިތުރުން ހާއްސަ ޗާޓަރު ފްލައިޓްތައް ބޭއްވުމުގެ ފުރުސަތު ވެސް އޮންނާނެ ކަމަށެވެ.\nމަންޓާ އެއާގެ ޗީފް އެގްޒެކިއުޓިވް އޮފިސަރު (ސީއީއޯ) މުހައްމަދު ހަލީލް ވިދާޅުވީ، ގިނަ ދުވަސްތަކަކަށް ފަހު މިއަދު މަންތާ އެއާ އަށް ވައިގެ ދަތުރުތަށް ކުރުމުގެ ހުއްދަށް ލިބުމަކީ، މި ހިދުމަތް އިތުރަށް ފުޅާކުރަން ލިބުނު ވަރަށް ބޮޑު ހިތްވަރެއް ކަމަށެވެ. އަދި މަންތާގެ އޮޕަރޭޝަންތަށް ފުޅާ ކޮށް އިތުރު މަންޒިލްތަކަށް ވެސް ދަތުރު ކުރާނެ ކަމަށެވެ.\nމަންޓާ އެއާއިން މި ދަތުރުތަކުގައި ބޭނުން ކުރަނީ "އޭޓީއާރް 600-72" މަރުކާގެ މަތިންދާ ބޯޓެވެ. ނެދަލޭންޑުން މި ބޯޓު ރާއްޖެ ގެނެސްފައިވަނީ މިދިޔަ އަހަރުގެ ނޮވެމްބަރު 12 ވަނަ ދުވަހު އެވެ. މަންތާއިން ދަނީ ސީޕްލޭންގެ ހިދުމަތް ދިނުމަށް ވެސް މަސައްކަތް ކުރަމުންނެވެ.\nކުޑަ ހުވަދޫ ފިޔަވާ ދެން މަންތާއިން ދަތުރު ކުރުމަށް މަސައްކަތް ކުރަމުންދަނީ، ތ. ތިމަރަފުއްޓަށާއި، ބ. ދަރަވަންދޫ އަށެވެ. މަންތާގެ ފުރަތަމަ މަތިންދާ ބޯޓު ރާއްޖެ ގެނައުމުގެ ރަސްމިއްޔާތުގައި މަންތާގެ ސީއީއޯ ހަލީލް ވިދާޅުވެފަ ވަނީ މަންތާއިން އިތުރު މަންޒިލްތަކަށް ދަތުރު ކުރާނީ މިއަހަރު ޑިސެމްބަރު ރާއްޖެ ގެންނަ އިތުރު ފުލައިޓު ތަކާއެކު ކަމަށެވެ.\nމަންޓާގެ ފުލައިޓުތަކުގެ ތަފާތު ދެ ކެބިން ކްލާސް ހިމެނޭ ކަމަށެވެ. އެއީ ސަފާޔާ ކްލާސް އާއި ކޮމްފޯޓް ކްލާސް އެވެ. އަދި މެ ކްލާސް އަކީ ޕަސެންޖަރުންނަށް ހަމަ ޖެހިލައިގެން އިށީދެ ހުރެ ދަތުރު ކުރެވޭފަދަ ގޮތަކަށް ފަރުމާ ކޮށްފައިވާ ކްލާސްތަކެއް ކަމަށެވެ.\nކުޑަހުވަދޫ މޯޑިވްސް ސިވިލް އޭވިއޭޝަން އޮތޯރިޓީ މަންތާ އެއާ\nއެކްސިޑެންޓެއްވެ ދެ މީހަކަށް އަނިޔާވެއްޖެ\nނަގޫރޯޅިއެއް އަރައި ގެއެއްގެ ފުރާޅު އެއްލާލައިފި


ހިތުގައި ފުނި ޖެހެމުންދިޔަ ޚިޔާލުތަކުން ދުރުވާން ޖެހުނީ ފޯނު ރިންގުވާ ފެށުމުންނެވެ.\n"ކީކޭ ބޯއްތާ؟" ކަންފަތުގައި ފޯނު ޖައްސައިލަމުން އަހައިލީމެވެ.\n"ކޮބާ ޒަޔާން ކިހިނެއް ވަނީ ކަންކަން؟" ބޮޑުދައިތަ ސުވާލުކޮށްލިއެވެ.\n"އަދި ކިރިޔާ މި ހަމަޖެހިލީ. އިހަށް އަހަރެން މި ތަނަށް ހޭނިލަން ފުރުޞަތެއްދީ،" އެނދުގައި އޮށޯވެލަމުން ސުވާލުކޮށްލީމެވެ. "މަންމައަށް އެނގޭނެތަ؟"\n"އަދި ނޭނގޭނެ! އެކަމަކު މިއަދު މާލެ އައިސް އަހައިލި ކޮބައިހޭ. އަހަރެން ބުނިން ވެއްޖޭ ރާއްޖެތެރޭ ރަށަކަށް ގޮސް. ރައްޓެއްސަކާއެކު." ލޯތްބާއެކު ބޮޑުދައިތަ ކިޔައިދިނެވެ.\n"ބޯއްތާ އަހަރެން ގުޅާނަން. މަށަށް ދުޢާކޮށް ދޭތި." އިތުބާރާއެކު އަހަރެން ބުނެލީމެވެ.\n"ބޯއްތަ އަބަދުވެސް ޒަޔާނަށް ދުޢާކޮށްދެން. ފިސާރި ކެރިގެން ކުރިމަތިލާތި!" ބޮޑުދައިތަ ނަސޭހަތްދިނެވެ.\n"ބޯއްތައަކީ އަހަރެންގެ ހުރިހާ މީހަކީ. ތިޔައީ އަހަރެންގެ ހިތްވަރަކީ. އަހަރެން ރޫހަކީތީ." ބޮޑުދައިތައަށް ތަޢުރީފުކޮށްލެވުނެވެ.\n"ބަލައި ދިޔަ ހަދިޔާ ހިފައިގެން އަންނާތި. ބާއްވަނީ." ބޮޑުދައިތަ ހެމުންހެމުން ފޯނުބޭއްވިއެވެ.\nފެންވަރައިގެން ނުކުތްއިރަށް ދޮރުގައި މީހަކު ޓަކިދޭތީ އަވަސް އަވަސްކޮށްލައިގެން ގޮސް ދޮރު ހުޅުވާލީމެވެ. ކުރިމަތި ހުރީ ޒުވާން ފިރިހެން ކުއްޖެކެވެ.\n"އަސްހަދު ދޯ!" އަހަރެން ވަރަށް ޔަޤީންކަމާއެކު ބުނެލީމެވެ.\n"ޒަޔާން ދޯ،" އަސްހަދު ވެސް ހިނިތުންވެލިއެވެ. "ބުރެއް ޖަހައިލަން ދާންކަމަށް. ދޮންބެ ބުނި ޒަޔާން އެކަނި ނުކުރާށޭ. ފްރެންޑް ވާށޭ."\n"އެހެންތަ؟" އަހަރެންގެ ނަސީބު ރަނގަޅު ކަމާމެދު ޝުކުރުވެރިވެވުނެވެ. "މިއަންނަނީ ކެމެރާ ހިފައިގެން."\nއެތެރެއަށް ވަދެ ކެމެރާ ހިފައިގެން ބޭރަށް ނުކުމެ އަސްހަދުގެ ސައިކަލް ފަހަތަށް އެރީމެވެ. އަސްހަދު ރަށުގެ ބޮޑެތި މަގުތަކުގައި ދުއްވަމުން ދިޔައެވެ. ތަންތަނުގެ ނަންތަކާއި މުހިއްމު އިމާރާތްތަކުގެ މައުލޫމާތު ދެމުންނެވެ. އެއީ ބޮޑު ރަށެކެވެ. މަގުތައް ބޮޑެތިވެފައި ތަނަވަހެވެ. ފެހިކަން ގަދަވެފައި ސާފުތާހިރެވެ.\n"މަޑުކޮށްބަލަ،" ސައިކަލް މަޑުކޮށްލުމަށް އަހަރެން އެދުނީމެވެ. "އެބަ އަންނަން."\nސައިކަލުން ފައިބައިގެން ކުރިއަށް ޖެހިލާ ފޮޓޯއެއް ނެގީމެވެ. ދެތިން ދިމާއިން ފޮޓޯއެއް ނެގުމަށްފަހު އަސްހަދު ކޮބައިތޯ ބަލައިލީމެވެ. ސިއްސައިގެން ނުދިޔައީ ހަމަ ކިރިޔާއެވެ. އަސްހަދު ހުރީ އަހަރެންގެ ކުރިމަތީގައެވެ. ބަރިޖަހައިލައިފާ ސުވާލުތަކެއް މޫނުމަތީ އަތުރައިލައިގެންނެވެ.\n"ކީއްވެ؟ އެ މުސްކުޅިޔާ؟" އަސްހަދު ސުވާލުކޮށްލިއެވެ.\n"ޖަވާބު އަހަންނަކަށް ވެސް ނޭނގޭ. އެ މުސްކުޅިޔާ އަހަންނަށް ވަރަށް ޚާއްޞަ ވެއްޖެ." އަހަރެން ހިނިތުންވެލީމެވެ.\nއަސްހަދު ހުރީ ބަލާށެވެ.\n"އައްސަލާމް އަލައިކުމް ކާފާ."މަޑުމަޑުން އެ މީހާ ގާތަށް ގޮސް ތިރިވެލީމެވެ.\nސުވާލުން ފުރިފައިވާ މޫނައިގެން އެ މުސްކުޅިޔާ އިސް އުފުލައިލިއެވެ.\n"ކާފަ އެކަނިތަ ވިނަ ނޮޅަނީ؟ މީ ކާފަގެ ގެވަޅެއްތަ؟" އަހަރެން އަހައިލީމެވެ.\n"މިއީ އެހެން މީހެއްގެ ގެވަޅެއް. އެމީހާއަކީ މީހުންނަށް އެޗކަހަލަ މަސައްކަތް ކޮށްދީ އުޅޭ މީހެއް،" ޖަވާބު ދިނީ އަސްހަދެވެ. "ނަމަކީ ހުސެންފުޅުބޭ."\nވިނަ ނޮޅުން ހުއްޓައިލައިފައި ސުވާލުގެ ނަޒަރަކުން އަހަރެންގެ މޫނަށް ބަލަހައްޓައިގެން ހުސެންފުޅުބޭ އިނީއެވެ.\n"ކާފައަށް ކިހައިވަރެއް ލިބޭ މި އޮށް ބޮޑު ގެވަޅު ނޮޅައި ސާފުކުރީމަ." އަހަރެން ބޭނުންވީ ހުސެންފުޅުބޭ ލައްވާ ވާހަކަދައްކުވާށެވެ.\nއެކަން އަސްހަދު ދެނެގަތެވެ. ޖަވާބެއް ނުލިބުމުން ސުވާލު ތަކުރާރުކޮށްލީމެވެ. ހުސެންފުޅުބޭ ކަނާއަތް ހިއްލައިލަމުން ޝަހާދަތް އިނގިއްޔާއި މެދު އިނގިލިން ދައްކައިލިއެވެ.\n"މާނައަކީ އެންމެ ދުއިސައްތަ ރުފިޔާ އޭތަ؟" އަހަރެންގެ ހިތުގައި ޖެހުނެވެ.\nވަށައިގެންވާ ސަރަހައްދަށް ބަލައިލެވުނެވެ. ފަސްދޮޅަސް ފޫޓު ސާޅީހަކަށް ފޫޓު ހުންނަވަރުގެ އެ ގޯތީގެ ބިންގަނޑު ފުރިފައިވަނީ ކުދި ވިނަތަކުންނެވެ. ބޮޑެތި މިރިހި ވެޔޮތަކާއި ރުވާގަސްތަކެވެ. ހައިރާންކަމާއެކު އަސްހަދުގެ މޫނަށް އަހަރެން ބަލައިލީމެވެ. އަސްހަދު އާއެކޭ ބުނުމުގެ ގޮތުން ބޯޖަހައިލިއެވެ.\n"ކިހިނެއް ހެޔޮވާނީ؟" އަހަރެން ވޮލެޓު ނަގައި ފަސް ސަތޭކަ ރުފިޔާގެ ދެ ނޫޓު ހުސެންފުޅުބޭއަށް ދިއްކޮށްލީމެވެ. "އަން މީ ކާފައަށް އަހަރެން ދިން ހަދިޔާއެއް. ކާފަދޭ ތިޔަ މަސައްކަތް ހުއްޓައިލާފަ ގެއަށް."\nހުސެންފުޅުބޭ އަހަރެންނާ ދިމާއަށް ބަލަހައްޓައިގެން އިނީއެވެ. ހުސެންފުޅުބޭގެ އަތުގައި ހިފައި އަހަރެން ކޮޅަށް ނެގީމެވެ. އަދި މުށުގެ ތެރެއަށް ރުފިޔާ ލުމަށްފަހު އަހަރެން ފޮޓޯއެއް ނެގީމެވެ. އޭރު ހުސެންފުޅުބޭގެ ލޮލުން ކަރުނަތައް ބަރުހެލިވެފައި ހުއްޓެވެ.\n"ކޮބާ ހިނގާ ދަމާ." އަސްހަދު އަހަރެންގެ ކޮނޑުގައި ހިފައިލިއެވެ.\nއަހަރެން ސައިކަލަށް އެރީމެވެ. އޭރު ވެސް ހުސެންފުޅުބޭ އަހަރެންނާ ދިމާއަށް ބަލަހައްޓައިގެން ހުއްޓެވެ. އަހަރުމެން އައީ ގެއަށެވެ. އަސްހަދު އައިސް ގޯތިތެރޭގައި ހުރި ޖޯލީގައި އިށީނެވެ. އަހަރެން ވެސް ކުރިމަތީ ހުރި އުނދޯލީގައި އިށީނީމެވެ.\n"އަސްހަދަށް އެނގޭތެ އެ ކާކުކަން؟" އަހަރެން ބޭނުންވީ އަސްހަދު ގާތުން އަހައި އޮޅުން ފިލުވާށެވެ. "މި ބުނީ އެ ކާފަގެ ގޮތް އެނގޭހޭ؟"\n"ޒަޔާން ކީއްކުރަން އެހައިވަރަކުން އެ މީހާގެ މައުލޫމާތު ތި ހޯދަނީ؟" އަސްހަދު ވެސް ކުރީ ސުވާލެކެވެ. "ޒަޔާން އޭނަ ކުރިން ދަންނަންތަ؟"\n"ތެދަށް ބުނަންތަ؟" އަހަރެން ފަރުވާތެރިކަމާއެކު އަސްހަދަށް ބަލައިލީމެވެ. "އަހަރެންގެ ހިތް ބުނަނީ އެއީ ވަރަށް ހިތްވަރުގަދަ ކާފައެކޭ! އެ ކާފަގެ މޫނަށް ބަލައިލުމުން އަހަރެންނަށް ވަރަށް ފުން އަސަރުތަކެއް ކުރުވާ."\n"ތި ވެދާނެ ޒަޔާންގެ ކާފައާ އޭނަ ވައްތަރީ ކަމަށް." އަސްހަދު ހޭންފެށިއެވެ.\n"އަހަރެންގެ އެއްވެސް ކާފައެއް މި ދުނިޔެއަކު ނެތް." މަޑުމޮޅި ރާގެއްގައި އަހަރެން ބުނެލީމެވެ.\n"އޯހް. ސޮރީ،" އަސްހަދުގެ ރާގު ބަދަލުވިއެވެ. "ވެދާނެ ޒަޔާން ކާފަ މަތިން މާ ބޮޑަށް ހަދާންވަނީ ކަމަށް."\n"ވެދާނެ،" އަހަރެން ވެސް ޤަބޫލުކުރަން ބޭނުންވަނީ އެގޮތަށެވެ. "އެކަމަކު އެ މޫނުމަތިން ހާދަ ފުން މެސެޖުތަކެއް ފޯރުކޮށްދެއޭ. ހާދަ ގިނަ ވާހަކަތަކެއް ކިޔައިދެއޭ."\n"ދަރިފުޅާ އާދޭ ޒަޔާން ގޮވައިގެން ސަޔަށް." އަސްހަދުގެ މަންމަ ގޮވާލިއެވެ.\n"ކޮބާ ޒަޔާން ކޮންތާކު؟" އާދަނު ފޯނުން ވާހަކަދެއްކިއެވެ.\n"މިސްކިތުން ފައިބައިގެން ކުޑަކޮށް ހިނގައިލަނީ،" އަހަރެން ބޭނުންވީ ކުރިމަތިން ދިޔަ ހުސެންފުޅުބޭގެ ފަހަތުން ދާށެވެ. "ކޮފީއަކަށް ދާންވީމަ އަހަރެން ގުޅާނަން. އަސްހަދު ވެސް ޑިއުޓީއަށް ދިޔައީމަ މި ނުކުތީ ހަމަ ހިނގައިލަން."\n"އެކަނިތަ؟ ނުގެއްލެއްޗެ. މިއީ ރޭގަނޑު. ތި ސަރަހައްދު ވަރަށް އަނދިރި ވެސް ވާނެ." އާދަނު ފޯނުބޭއްވިއެވެ.\nއޭރު އަހަރެންނަށް ހުރެވުނީ ހުސެންފުޅުބެއާ އެއްހަމައެއް ގައެވެ.\n"ކާފާ. އަހަރެންނޭ،" ހުސެންފުޅުބޭގެ ކޮނޑުގައި އަތްބާއްވާލަމުން އޭނާ ހުއްޓުވީމެވެ. "ކާފައަށް އެނގިއްޖެ ދޯ. މިއަދު ފޮޓޯ ނެގި މީހާ."\nބަދަލުގައި ހުސެންފުޅުބޭ ބޯޖަހައިލިއެވެ.\n"އަހަރެން ބޭނުން ކާފައާ ވާހަކަދައްކަން." ހުސެންފުޅުބޭގެ ދުއްވަމުން ދިޔަ ބަރޯއަށް ބަލައިލީމެވެ.\n"ފެން ގެންދަނީތަ؟" އެކިވަރުގެ ފެންފުޅިތަކުން ބަރޯވަނީ ފުރިފައެވެ.\nހުސެންފުޅުބޭ ބޯޖަހައިލިއެވެ. އާއެކޭ ބުނުމުގެ ގޮތުންނެވެ.\n"ގޭގައި އެހެން މީހަކު ނޫޅެނީތަ؟" އަހަރެން ބޭނުންވީ ހުސެންފުޅުބޭ ވާހަކަދައްކުވާށެވެ.\nއަނެއްކާ ވެސް ހުސެންފުޅުބޭ ބޯހޫރައިލިއެވެ. މިފަހަރު ބުނީ ނޫނެކޭއެވެ.\n"ފެން ތިގެންދަނީ ކީއްކުރަން؟ ތިއީ ބޯފެންތަ؟"\nހުސެންފުޅުބޭ މި ފަހަރު ބޯޖަހައިލިއެވެ. މާނައަކީ އާއެކޭކަން އަހަންނަށް ޤަބޫލުކުރެވުނެވެ.\n"ކީއްވެ ވާހަކަނުދައްކަނީ؟" އަހަރެންގެ ހިތުގައި އުފެދެމުން ދިޔަ ސުވާލުތައް ކުރަން ފެށީމެވެ.\nހުސެންފުޅުބޭ ބަރޯ ނަގައި ދުއްވާލަން ތައްޔާރުވިއެވެ. އަހަރެން ހުސެންފުޅުބޭ ހުއްޓުވީމެވެ.\n"އަހަރެން ހިތުގައި ވަރަށް ގިނަ ސުވާލު އުފެދޭ،" ހުސެންފުޅުބޭގެ ކޮނޑުގައި ހިފާ އަހަރެންނާ ދިމާއަށް އަނބުރައިލީމެވެ. "މެންދުރު ބޮޑު ފަންގިބަރޯއެއް ހިފައިގެން. ހަވީރު ވިނަނޮޅުމުގަ. ދެ ނަމާދު ދޭތެރޭ ފެން އުފުލުމުގަ. މިއީތަ އާއިލާގަ ކާފަގެ މަގާމަކީ؟ ކާފައަށް ރަނގަޅަށް ހިންދެމި ނުލެވޭއިރު ވެސް؟"\nހުސެންފުޅުބޭ އެއްވެސް އެއްޗެއް ނުބުނެއެވެ. އަހަރެންގެ ހިތުގައި ސުވާލުތައް ފުނިޖެހެމުން ޖެހެމުންދިޔައެވެ. އެންމެ ފަހުން ބަރޯ ބެހެއްޓިއެވެ.\n"ކާފައަށް ވާހަކަ ވެސް ނުދެއްކެނީތަ؟" ހުސެންފުޅުބޭ ވާހަކަނުދެއްކުމުން ނުކުރަން އޮތް ސުވާލު ވެސް ކުރީމެވެ. "ވާހަކަދެއްކޭ ނަމަ އެންމެ ވާހަކައެއް ނަމަވެސް ބުނެބަލަ. އަހަރެންގެ ހިތުގައި މިހުރި، ހުރިހާ ސުވާލަކަށް އަހަރެން ޖަވާބު ބޭނުން."


Anbimeehaa Ah Aniyaa Kuraa Kamuge Thuhumath Nawaazuhdeen Sidheeqeeah Ah - Vaguthu\nކޮވިޑް-19: އަދަދުތައް މަދު ނުވޭ، ކަންބޮޑުވުން އިތުރު ވަނީ - 22 މިނެޓް ކުރިން\nބޮލީވުޑްގެ މަޤްބޫލް އެކްޓަރ ނަވާޒުއްދީން ސިއްދީގަށް ސީރިއަސް ތުހުމަތުތަކެއްކޮށް، އޭނާގެ އަނބިމީހާ އޭނާ އަށް ވަރީގެ ނޯޓިސް ފޮނުވައިފިއެވެ.\nވަކީލުން މެދުވެރިކޮށް އޭނާ ފޮނުވި ވަރީގެ ނޯޓިސްގައި ވަރީގެ ބަދަލުގައި ފައިސާ އަށް އެދިފައި ވާއިރު، އޭނާ ނަވާޒުއްދން އާއި އެކު އުޅުނު ދަތި ހާލު ބަޔާންކޮށްފައިވެއެވެ.\nކިޔަމަންތެރި މަޑުމައިތިރި އަނތްބެއްގެ ގޮތުގައި އަބަދުވެސް ނަވާޒުއްދީން ސިފަކުރަމުން އައި އޭނާގެ އަނބިމީހާ އާލިޔާގެ ވާހަކަތަކުން އެނގުނީ ނަވާޒުއްދީގެ ފަރާތުން އޭނާ އަށް އެތައް އަނިޔާއެއް ލިބުނުކަމެވެ.\nވަރިވާން ނިންމީ ދެން އިތުރަށް ކެތް ނުވެގެން ކަމަށް ވެސް އާލިޔާ ބުނެއެވެ.\nއެތައް ދުވަހެއް ވަންދެން ނަވާޒުއްދީންގެ އަނިޔާތަކަށް ދަރިންގެ ހައްގުގައި ވެސް ކެތް ކުރި ކަމަށާ، ދެން އިތުުރު ހިއްވަރެއް ނެތް ކަމަށް އޭނާ ކިޔައިދިނެވެ.\nޖިސްމާނީ އަދި ނަފްސާނީ ގޮތުން އާލިޔާއަށް ނަވާޒުއްދީން އަނިޔާ ކުރި ކަމަށާ، އޭނާ އަމިއްލަ ނަފްސަށް ކުރާ އިހުތިރާމް މުޅިންހެން ނަގާލި ކަމަށް އާލިޔާ ބުނެއެވެ. އޭނާ އާއި އިނުމަށް ފަހު އެއްވެސް ކަހަލަ އިހުތިރާމެއް ނުލިބޭ ކަމަށާ، ކައިވެނިން ލިބެން ޖެހޭ ރައްކާތެރިކަން ވެސް ނުލިބޭ ކަމަށް އާލިޔާ ބުނެއެވެ.\nއަދި އަބަދުވެސް އަމުރު ކުރާ ކަމަށާ، ގޭތެރޭގެ ކަންތަކުގައި ވެސް އެހީ ނުވާކަން އާލިޔާ ފާހަގަކުރެއެވެ.\nނަވާޒުއްދީންގެ އާއިލާގައި ވެސް އަނބިންނަށް އަނިޔާކުރުމަކީ އާއްމު ކަމެއްކަމަށާ، ފިރިމީހާގެ ކުރިމަތީގައި އަނބިމީހާ ބަހެއް ބުނުމަކީ އޭނާ އަށް އަނިޔާ ލިބުން ހައްގުވާ ކަމެއްކަމަށް އެ ގޭގައި ދެކޭކަމަށް އޭނާ ފާހަގަކުރެއެވެ.\nނަފްސާނީ ގޮތުން ވެސް ނަވާޒުއްދީންގެ ފަރާތުން އަނިޔާ ލިބުނު އިރު ނަވާޒުއްދީންގެ އާއިލާ އަށް ވެސް އޭނާ އާލިއާއަށް އަނިޔުކުރާކަން އެނގޭ ކަމަށާ އެއީ މައްސަލައެއްކަމަށް އެ މީހުން ނުދެކޭކަމަށް އާލިޔާ ބުނެއެވެ.\nމެއި 20, 2020 17:34\nބަރާ ބަރު@ ĺ


އެންމެހެޔޮ އަންހެނާ – Ilm\nއަބޫހުރައިރާ ރިވާ ކުރައްވާފައިވާ ހަދީޘްގައި ވެއެވެ. ރަސޫލާ صلى الله عليه وسلم قال: ” تُنْكَحُ الْمَرْأَةُ لِأَرْبَعٍ: لِمَالِهَا، وَلِحَسَبِهَا، وَجَمَالِهَا، وَلِدِيْنِهَا، فَاظْفَرْ بِذَاتِ الدِّيْنِ تَرِبَتْ يَدَاكَ”. (رواه البخاري ومسلم )\nބުއްދިވެރި، މުރޫއަތްތެރި، ދީންވެރި ފިރިހެނާއަށް އެހެން ހުރިހާ އެއްޗަކަށްވުރެ މުހިންމުވާނީ ދީންވެރި، ރިވެތި އަޚްލާޤެއް ލިބިފައިވާ މީހެކެވެ. އެހެންކަމުން އޭނާ ރަޙްމަތްތެރީންގެ ގޮތުގައި އިޚްތިޔާރުކުރާނީ އެންމެ ތަޤުވާވެރި އެންމެ ޚުލުޤުހެޔޮ މީހުންނެވެ. އަދި އޭނަގެ ދަރިންގެ މަންމައެއް ގޮތުގައި އޭނާ އިޚްތިޔާރު ކުރާނީ އެންމެ ޚުލުޤުހެޔޮ، ﷲއާއި އެއިލާހުގެ ރަސޫލަށް ތަބާވުމުގައި އެންމެ ކުރިއަރާފައިވާ މިހާއެވެ. އެހެން ނުވާންވީ ކީއްވެތޯއެވެ؟ ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. تخيروا لنطفكم فانكحوا الأكْفاء وأنكحوا إليهم “ތިޔަބައިމީހުންގެ ނުޠުފާތަކަށްޓަކާ ރަނގަޅު ދަނޑެއް އިޚްތިޔާރުކުރާށެވެ. އަދި (ދީންވެރިކަމާއި އަޚްލާޤުގެ ގޮތުން) ކުފޫ ހަމަވާ ބަޔަކާއި ކައިވެނި ކުރާށެވެ! އަދި އެފަދަ ބަޔަކާއި (ތިޔަބައިމީހުންގެ ދަރީން) ކައިވެނިކޮށްދޭށެވެ!” ދީންވެރި ޚުލުޤުހެޔޮ އަންހެނަކީ، މި ދުނިޔޭގައި ހޯދައި، ރައްކާތެރިވާންޖެހޭ ކަންޒެކެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިކަމުގައި ޞަޙީޙް މުސްލިމުގައި ވާރިދުވެފައިވެއެވެ. الدنيا متاع وخير متاع الدنيا المرأة الصالحة “ދުނިޔެ އަކީ ވަގުތީއުފަލެކެވެ. އަދި މިދުނިޔޭގެ ވަގުތީ އުފާތަކުގެ ތެރެއިން އެންމެ ރަނގަޅުވެގެންވަނީ ޞާލިޙު އަންބެކެވެ.”އެހެންކަމުން އޭނާގެ ޙަޔާތުގެ ބައިވެރިއެއްކަމުގައި އެފަދަ މީހަކު އިޚްތިޔާރުކޮށްފި މީހާ އުފާ ޙާޞިލުކޮށްފިކަން ކަށަވަރެވެ.


އޮޓޯ ކަރެކްޓްގެ ޝިކާރައަކަށް ނައޯމީMikal News\nއޮޓޯ ކަރެކްޓްގެ ޝިކާރައަކަށް ނައޯމީ\n11 އޮކްޓޯބަރ 2014, 14:48 |\nސްމާޓް ފޯންތަކުގެ ކީބޯޑުގައި ހުންނަ އޮޓޯ ކަރެކްޓަކީ ވަރަށް ގިނަ މީހުނަށް ލަނޑު ލިބޭ އެއްޗެކެވެ. އެއާ ހުރެ، އެކު އުޅުނު ޖޯޑުތައް ވަކިވެފައި އެބަހުއްޓެވެ. ދެމަފިރިން ވަރިވެފައި އެބަހުއްޓެވެ.\nމިކަން ބޮޑަށް ދިމާވަނީ އިނގިރޭސި ކީބޯޑުން ބޭރު ބަސްބަސް ލިޔަން އުޅޭ ފަހަރުއެވެ. ކޮންމެ އަކަސް މިފަހަރު އޮޓޯ ކަރެކްޓްގެ ޝިކާރައަކަށްވެފައި މިވަނީ ފިލްމީ ތަރި އަދި މަޝްހޫރު އިނގިރޭސި މޮޑެލް ނައޯމީ ކެމްބެލް އެވެ.\nނައޯމީ އޮޓޯ ކަރެކްޓްގެ ޝިކާރައަކަށް ވެފައި މިވަނީ، ޕާކިސްތާނުގެ ޒުވާން އެކްޓިވިސްޓް މަލާލާ ޔޫސުފަށް ނޮބެލް ޕީސް ޕްރައިޒް ދޭން ނިންމުމން އެކަމަށް މަރުޙަބާ ކިޔައި ފޮނުވި ޓްވީޓަކުންނެެވެ. މި ޓްވީޓުގައި ނައޯމީ އަށް މަލާލާގެ ނަން އޮޅިގެން ލިޔެވިފައިވަނީ “މެލޭރިޔާ” މިހެންނެވެ. “#ނޮބެލްޕީސްޕްރައިޒް ލިބޭތީ މެލޭރިޔާ އަށް މަރުޙަބާ!” ނައޯމީގެ ޓްވީޓުގައި ވެއެވެ.\nCongratulations malaria on your #noblepeaceprize #2014 #Respect #joy #ithalljuststarted ❤ http://t.co/jbO8UgEVlT\nއޮޅިގެން ނުބައިކޮށް ނަން ލިޔެވިފައި އޮތަަސް، މަލާލާއަށް ލިބުނު ކާމިޔާބީ ފާހަގަކޮށް ނައޯމީ މަރުޙަބާ ކިޔުމަކީ މުނިފޫހިފިލުވުމުގެ ޚަބަރު ކަވަރުކުރާ މީހުން ނިކަން ފާހަގަކުރާ ކަމެކެވެ. އަދި ބައެއް މަޝްހޫރު އެހެން ފަންނާނުނާ ޚިލާފަށް ނައޯމީ އޭނާގެ ޓްވިޓަރ އެކައުންޓު އަމިއްލައަށް ހިންގުމަކީ އޭނާގެ ހިތްތިރިކަން ކަމަށް ފާހަގަކުރެއެވެ.\nމަލާލާ މަޝްހޫރުވެފައި ވަނީ ޕާކިސްތާނުގެ ރަށްފުށުގެ ހިސާބުގެ އަންހެން ކުދިންނަށް ކިޔެވައިދިނުމަށް ބާރުއަޅާ އެކްޓިވިސްޓެއްގެ ގޮތުގައެވެ. ޓީނޭޖު ގެ ޢުމުރު ގުނަމުންދާ މަލާލާއަކީ ޠާލިބާނުންގެ އަމާޒުފަތްގަނޑަކަށް ވެފައިވާ ކުއްޖެކެވެ.


Huvadhu Atoll Uthuruburi Atoll Council – ޖުމްހޫރިއްޔަތާއި ޒުވާނުން އަދި ޒިންމާދާރު މީޑިޔާ ގެ ނަމުގައި2މަސައްކަތު ބައްދަލުވުން ބާއްވައިފި\nޖުމްހޫރިއްޔަތާއި ޒުވާނުން އަދި ޒިންމާދާރު މީޑިޔާ ގެ ނަމުގައި2މަސައްކަތު ބައްދަލުވުން ބާއްވައިފި\nސަރުކާރުގެ ސެކްޓަރ ތަކާއި ޚާއްޞަކޮށް ޒުވާނުންނަށާއި ދަރިވަރުންނަށް އަމާޒްކޮށްގެން މިނިސްޓްރީ އޮފް ހޯމް އެފެއަރޒްގެ ފަރާތުން 20،21 ޖުލައި 2018 ގައި2މަސައްކަތު ބައްދަލުވުން ގއ. ވިލިނގިލީ ގައި ބާއްވައިފިއެވެ. ޖުމްހޫރިއްޔަތާއި ޒުވާނުންގެ ނަމުގައި ބޭއްވި މަސައްކަތު ބައްދަލުވުން އޮތީ ގއ. އަތޮޅުތައުލީމީ މަރުކަޒުގައެވެ. ޒިންމާދާރު މީޑިޔާގެ ނަމުގައި ބޭއްވި މަސައްކަތު ބައްދަލުވުން އޮތީ ގއ. އަތޮޅުކައުންސިލްގެ އިދާރާގެ ޓްރެއިނިންގ ހޯލުގައެވެ.\nމި ދެމަސައްކަތު ބައްދަލުވުން ހުޅުވުމުގެ ރަސްމިއްޔާތާއި ނިންމުމުގެ ރަސްމިއްޔާތު ބާއްވާފައިވަނީ ގއ. އަތޮޅު ތައުލީމީ މަރުކަޒުގައެވެ. ބައްދަލުވުންތައް ހުޅުވުމުގެ ރަސްމިއްޔާތު ޝަރަފްވެރި ކޮށްދެއްވީ މިނިސްޓަރ އޮފް ހޯމް އެފެއަރޒް އޮނަރަބްލް އަލްފާޟިލް އަޒްލީން އަޙްމަދެވެ. މިރަސްމިއްޔާތުގައި ހޯމް މިނިސްޓްރީގެ ސްޓޭޓް މިނިސްޓަރ އަލްފާޟިލާ ފާޠިމަތު ޝީރީން އާއި މިނިސްޓްރީ އޮފް އިސްލާމިކް އެފެއަޒްގެ ޑެޕިއުޓީ މިނިސްޓަރ އައްޝައިޚް އިބްރާހީމް އަޙްމަދާއި ، ދިވެހި ބަހުގެ އެކެޑަމީގެ ރައީސް އަލްފާޟިލް އަޝްރަފް އަލީ ގެ އިތުރުން ހޯމް މިނިސްޓްރީގެ ޕާމަނަންޓް ސެކްޓަރީ އާއި އެމިނިސްޓްރީގެ ސީނިއަރ މެނޭޖްމެންޓުގެ ގިނަ ބޭފުޅުން ބައިވެރިވެވަޑައިގެންފައިވޭ މިދެ މަސައްކަތު ބައްދަލުވުން ހުޅުވުމުގެ ރަސްމިއްޔާތުގައި އެމަނިކުފާނު ދެއްކެވި ވާހަކަފުޅުގައި ޒުވާނުންގެ ކުރިއެރުމާއި ތަރައްގީއަށް ސަރުކާރުން ކުރައްވަމުން ގެންދަވާ މަސައްކަތްތައް ހާމަކޮށް މި ފަދަ ޕޮރްގްރާމްތައް ހިންގަމުންދަނީ މުސްތަގްބަލުގައި ހަރުދަނާ ގައުމިއްޔަތުގެ ރޫޙް ހުރި ގާބިލް ޒުވާން ޖީލެއް އުފެއްދުމުގެ މަގްޞަދުގައި ކަމަށް ވިދާޅުވި. މި ދެ މަސައްކަތު ބައްދަލުވުމުގައި 136 މީހަކު ބައިވެރި ތަމްރީން ފުރިހަމަކޮށްފައިވެއެވެ. މި މަސައްކަތު ބައްދަލުވުންތަކުގައި ފެސިލިޓޭޓަރުންގެ ގޮތުގައި މައުލޫމާތު ދެއްވީ ކަމާއިބެހޭ ދާއިރާތަކުގެ ތަޖުރިބާ ލިބިވަޑައިގެންފައިވާ ބޭފުޅުންނެވެ.\nމި ދެމަސައްކަތު ބައްދަލުވުން ނިންމާ ބައިވެރިންނަށް ސެޓްފިކެޓް ދިނުމުގެ ރަސްމިއްޔާތު އޮތީ 21 ޖުލައި 2018 ވީ ހޮނިހިރު ދުވަހުގެ ހަވީރު 5.00 ގައި ގއ. އަތޮޅު ތައުލީމީ މަރުކަޒުގެ ހޯލުގަ. ސެޓްފިކެޓްތައް ބައްސަވައިދެއްވީ ހޯމް މިނިސްޓްރީގެ އިސްބޭފުޅުންނާއި ، ދިވެހިބަހުގެ އެކެޑަމީގެ ރައީސް އަލްފާޟިލް އަޝްރަފް އަލީ އާއި ވިލިނގިލީ ކައުންސިލްގެ ރައީސް އަލްފާޟިލް މުސްޠަފާ މުޙައްމަދާއި މިރަސްމިއްޔާތުގެ ޝަރަފްވެރި މެހްމާން ގއ. އަތޮޅު ހޮސްޕިޓަލްގެ މެނޭޖަރ އަލްފާޟިލް ނަޒްލީން ނަޖީބެވެ.


Lockdown kuriyas india in kaaduge baavaithah rajje ah fonuvaane – Iru\nޕޫ ގެ ކެރެކްޓާ އެހާ މަގުބޫލު ވި ސަބަބެއް ނޭގެ: ކަރީނާ\nފްލޯއިޑަށް އަނިޔާ ކުރި ފުލުސް މީހާ ކައިރިން ވަރިވާން އަނބިމީހާ ކޯޓަށް\nޕޮޒިޓިވްވި ކަސްޓަމްސް ދެ މުވައްޒަފުން ރަނގަޅުވެއްޖެ\nލޮކްޑައުން ކުރިޔަސް އިންޑިއާއިން ކާޑުގެ ބާވަތްތައް ރާއްޖެ އަށް ފޮނުވާނެ\nއެ އެމްބަސީގެ އޮފިޝަލަކު ވިދާޅުވީ، ދުނިޔޭގައި ފެތުރެމުންދާ ކޮވިޑް-19 ގެ ސަބަބުން ލޮޖިސްޓިކް އުނދަގޫތައް ކުރިމަތިވިޔަސް، ކުރިއެކޭ އެއްގޮތަށް ހަނޑޫ، ހަކުރު އަދި ފުއް ލިބޭނެ ކަމަށެވެ. މިހާރު ވެސް 20 ދުވަހަށް ވާ ވަރަށް ހަނޑުލާއި ހަކުރު ރާއްޖެ އަށް ފޮނުވާފައިވާ ކަމަށާއި އެ ޝިޕްމަންޓް ވަރަށް އަވަހަށް މާލެ އަންނާނެ ކަމަށް އޭނާ ވިދާޅުވި އެވެ.\n“މިހާރު 1،500 މެޓްރިކް ޓަނުގެ ހަނޑުލާއި 500 މެޓްރިކް ޓަނުގެ ހަކުރު އަންނަނީ ޓުޓިކޮރިން ބަނދަރުގައި ބަރުކުރަމުން،” އޮފިޝަލް ވިދާޅުވި އެވެ.\n“ކާޑުގެ ބާވަތްތައް ނުލިބޭނެ ކަމަށް ހާސްވެ، ބިރުން އުޅޭނެ ކަމެއް ނެތް.”\nކޮވިޑް-19 ކޮންޓްރޯލް ކުރަން އަޅާ ފިޔަވަޅެއްގެ ގޮތުން ރޭ 12:00 އިން ފެށިގެން މުޅި އިންޑިއާ ވަނީ ލޮކްޑައުންކޮށްފަ އެވެ. އާބާދީގައި 1.3 ބިލިއަން މީހުން ހިމެނޭ އިންޑިއާ އިން 519 މީހުން ކޮރޯނާވައިރަހަށް ޕޮޒިޓިވްވެފައިވާ އިރު 10 މީހުން ވަނީ މިހާތަނަށް މަރުވެފަ އެވެ.\nއިތުރު 24 މީހަކު ޕޮޒިޓިވްވެ، ޖުމްލަ އަދަދު 1395 އަށް\nރާއްޖެ އަށް ކާޑުގެ ބާވަތްތައް އެތެރެކުރާ އެސްޓީއޯގެ މެނޭޖިން ޑިރެކްޓަރު ހުސެއިން އަމްރު ކުރިން ވިދާޅުވީ ހުސްނުވެ ކާޑާއި ބޭސް ލިބޭނެ ކަމަށެވެ. އެހެންވެ، މިއީ ކޮންމެ ގެއެއްގެ ސިޓިން ރޫމަކީ ކާޑު ގުދަނަކަށް ހަދަންވީ ވަގުތު ނޫން ކަމަށް އޭނާ ވިދާޅުވެފައި ވެ އެވެ.\nކަމާބެހޭ އިދާރާތްތަކާ ގުޅިގެން މި މަހުގެ ކުރީކޮޅު ބޭއްވި ނިއުސް ކޮންފަރެންސްގައި އަމްރު ވަނީ އާންމުކޮށް ހުސްނުވެ، ބަރާބަރަށް ކާޑުގެ ބާވަތްތައް ލިބެން ހުންނާނެ ކަމުގެ ޔަގީންކަން ދެއްވައިފަ އެވެ.


Veyyaa nulaa gas hedhdhun4- Ihavandhoo.com\nDecember 11, 2013 20:11\nވެއްޔާނުލާ ގަސްހެއްދުން 4\nފަތުޙުﷲ އަޙުމަދު ރަޝީދު\nފެނުގައި ގަސް އިންދާ ހައްދަން ދަސްކުރަން ބޭނުންވާ ފަރާތްތަކަށް މިކަން ތަޖުރިބާ ކުރުމަށްޓަކައި އެންމެ ފުރަތަމަ ކަމެއްގެ ގޮތުގައި ފުޅީގައި ގަސް އިންދިދާނެއެވެ. މިއީ، ގޯތިތެރޭގައި ވާ ހުސްތަންކޮޅުގައި ޚަރަދު ކުޑަ ގޮތަކަށް ކުރެވިދާނެ މަސައްކަތެކެވެ. މިކަމަށްޓަކައި ބޭނުންވާނެ ސާމާނާއި ކަން ކުރެވިދާނެ ބައެއް ގޮތްތައް ހުށަހަޅާލާނަމެވެ.\nފުޅީގައި ގަސްހެއްދުމަށްޓަކައި ބޭނުންވާނެ މައިގަނޑު އެކައްޗަކީ ޕުލާސްޓިކް ހުސްފުޅިއެވެ. ހައްދާ ގަހެއްގެ ބާވަތުން ފުޅީގެ ސައިޒު ބޮޑުކުރެވިދާނެއެވެ. މިގޮތުން، މިރުސް ހައްދަން ބޭނުންނަމަ ކުޑަވެގެން2ލީޓަރުގެ ކޯކު ހުސްކުރި ޒާތުގެ ފުޅިއެއް ރަނގަޅުވާނެއެވެ. ފުޅިއެއް ހޯދުމަށްފަހު، ރަނގަޅަށް ފުޅި ދޮވެލާ ސާފުކޮށްލަންވާނެއެވެ. ކުޑަ ބްލީޗް ފޮދެއް ބޭނުންކުރުން އެދެވިގެންވެއެވެ. އެއަށްފަހު، ފުޅީގެ ތިރިން ތިންބައިކުޅަ އެއްބައި ހުންނާނެވަރު ބަލާ ފުޅި ދެބުރިއަށް ބުރިކޮށްލާށެވެ. ފުޅީގެ ކުރީކޮޅު އެއީ ގަސް އިންދުމަށް ބޭނުންކުރާ ބައެވެ. ފަހަތުބައި އެއީ ފެން އަޅާފައި ބަހައްޓާބައެވެ. ބޭނުންނަމަ ދެ ފުޅި ބޭނުންކޮށްގެން ގަސް އިންދާ ބަޔާއި ފެންއަޅާ ބަޔާ އެއް ސައިޒަކަށް ހެދިދާނެއެވެ. އޭރުން، އަވަސް އަވަހަށް ފެންއަޅަން ޖެހޭ ޖެހުމަށް ކުޑަ ލުޔެއް ލިބޭނެއެވެ.\nއެއަށްފަހު، ފުޅީގެ މަތީގައި ހިމަ ލީވަޅެއް އަޅާށެވެ. އަދި އެޅޯވަޅަށް ވަންނާނެ ޒާތުގެ އުއި ފޮތި ފަށެއް، (ކޯކު ފުޅިއެއްގެ ދިގުމިނުގެ) އެ ލޯވަޅުން ތިރިއަށް ބާލާށެވެ. އަދި ފުޅި ބައްތީގައި ހުންނަ ފަދައިން ފެން އެޅުމުން އެފެންތައް ގަހުގެ މޫތަކުން ނެގުމަށް ފަސޭހަވާނެ މިންވަރަށް ފޮތިފަށް ފެނުގެ ތެރެއަށް ލެވޭ ވަރަށް ދިގުކޮށް ބާވާށެވެ. މިއީ ގަހަށް ބޭނުންވާ ކާނާ އާއި ފެން ނަގައިދޭނޭ ފީތާއެވެ. ފީތާގެ އަނެއް ކޮޅު ގަސް އިންދުމަށް ބޭނުންކުރާ ބަޔަށް ލާށެވެ. އަދި ގަސްއިންދުމަށް ބޭނުންވާ ބަޔަށް ކަފަ ނުވަތަ ބޮނބިކުނޑި ފަދަ ގަސް އިންދާ ހެއްދިދާނެ ފަދަ ކޮންމެ އެއްޗެއް އެޅިދާނެއެވެ. ދެން ގަސް އިންދާށެވެ. ނުވަތަ އޮއް އިންދާށެވެ. އޮއް އިންދާނަމަ ފީތާގެ ކޮޅާއި ވީވެސް ކައިރީގައި އޮއް އިންދުމަށް ސަމާލުވާށެވެ. އެއީ ގަސް ފެޅުމަށް ބޭނުންވާ ފެން ފަސޭހައިން ލިބޭނީ އޭރުންނެވެ. ފެން އަޅާފައި ހުންނަ ފުޅިބުރިން ފެން މަދުވާ ވަރަކަށް ފެން އަޅަންވާނެއެވެ. އަދި ފެން އަޅާ ކޮންމެ ފަހަރަކު ފެންއަޅާ ނިސްބަތަކުން ކާނާ ގިރުވަން ވާނެއެވެ. ގަސް ބޮޑުވަމުންދާ މިންވަރަކުން ފުޅި ވަޔަށް ވެއްޓިދާނެކަމަށްބަލާ އެކަމަށް ސަމާލުވަންވާނެއެވެ.\nމި ނިޒާމަށް ބަލައިގެން އަމިއްލަ އުފެއްދުމެއް އުފެއްދިދާނެއެވެ. މިގޮތުން، ތެޔޮ ހުސްކުރި ހަމާއި ޕުލާސްޓިކް 200 ލީޓަރުގެ ހަން ފަދަ ތަކެތީގެ އެހީގައި އަމިއްލަ އީޖާދެއް ކުރެވިދާނެ ކަމަށް ޤަބޫލުކުރެވެއެވެ. މިފަދަ ނިޒާމެއްގައި މިރުސް، ކިއުކަންބާ، ކެޕްސިކަމް، މިލަން، ޓޮމާޓޯ ބަރަބޯ، ކެބެޖް، ކެރެޓް ފަދަ ބާވަތްތަކުގެ ގަސްތައް ހެއްދިދާނެއެވެ.


ތިލައުތުރު އުއްތަމަ އަރުތަވެރިންގެ ނަން އިޢުލާން ކުރައްވައި އެފަރާތްތަކަށް އިނާމާއި ހަނދާނީ ފިލާ ދެއްވައިފި | Halif Atoll\nތިލައުތުރު އުއްތަމަ އަރުތަވެރިންގެ ނަން އިޢުލާން ކުރައްވައި އެފަރާތްތަކަށް އިނާމާއި ހަނދާނީ ފިލާ ދެއްވައިފި\nPosted on December 3, 2015 by Ahmed Naseer\nތިލައުތުރު އުއްތަމަ އަރުތަވެރިންނަށް ހޯމް މިނިސްޓަރ އިނާމު ދެއްވަނީ\nތިލައުތުރު އުއްތަމަ އަރުތަވެރީން” ގެ އިނާމް 2014\nމި އެވޯޑަށް ހޮވިފައިވާ ފަރާތްތަކަށް ހއ. އަތޮޅު ކައުންސިލުން ދެއްވާ ޓްރޮފީއާއި ފައިސާގެ އިނާމުތައް އެ ފަރާތްތަކަށް ބައްސަވައި ދެއްވީ މިކަމަށްޓަކައި ބޭއްވުނު ޚާއްސަ ރަސްމިއްޔާތެއްގައެވެ. މި ދަންނަވާލަނީ އަރުތަވެރިންގެ ގޮތުގައި އެކި ރޮނގުރޮނގުން ހޮވިފައިވާ ބޭފުުންގެ ނަންތަކެވެ\nއެންމެ ވިސްނުންތޫނު ދަރިވަރުން\nހއ. ތުރާކުނު ނޫރަންވިލާ / ފާތުމަތު ޝައުނާ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ހަތަރުވަނާގައި ހިމެނިފައިވާ ދަރިވަރެކެވެ.\nހއ.ހޯރަފުށި ޝިފަން / އަޙްމަދު ޒިޔާން\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ނުވަ ވަނާގައި ހިމެނިފައިވާ ދަރިވަރެކެވެ.\nހއ.އިހަވަންދޫ ނަލަހިޔާގެ / އިބްރާހީމް ވަޙީދު\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ދެ ވަނާގައި ހިމެނިފައިވާ ދަރިވަރެކެވެ\nހއ.އިހަވަންދޫ މަންޒަރުގެ / އާމިނަތު ޙާތޫން\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ތިން ވަނާގައި ހިމެނިފައިވަ ދަރިވަރެކެވެ.\nހއ.މޮޅަދޫ ފެހިމަލަ / އަޙްމަދު މިފްޒާލްއިހަވަންދޫ މަދަރުސާ\nމީނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ތިން ވަނާގައި ހިމެނިފައިވާ ދަރިވަރެކެވެ.\nހއ.އިހަވަންދޫ ވާދީ / ފާޠިމަތު ހިލްމާ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ހަތަރު ވަނާގައި ހިމެނިފައިވާ ދަރިވަރެކެވެ.\nހއ.އިހަވަންދޫ ދިލްޝާދު / ޢާއިޝަތު ޖަޒްވާ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ފަސް ވަނާގައި ހިމެނިފައިވާ ދަރިވަރެކެވެ.\nހއ. އިހަވަންދޫ މަލަފެހި / މަރިޔަމް ސަމާ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ފަސް ވަނާގައި ހިމެނިފައވާ ދަރިވަރެކެވެ.\nހއ.އިހަވަންދޫ އަންބަރީގެ / ޙަލީމަތު ޚުރާސަތު\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ އަށް ވަނާގައި ހިމެނިފައވާ ދަރިވަރެކެވެ.\nހއ.އިހަވަންދޫ ގުރަހަ / ޢާއިޝަތު ޝަފާ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ނުވަ ވަނާގައި ހިމެނިފައވާ ދަރިވަރެކެވެ.\nހއ.ކެލާ ފަސްކަނި / އާދަމް ސަރުފާން\nހއ.ތަކަންދޫ ރަތްވިލާގެ / ޢާއިޝަތު ޢަބްދުލްވާޙިދު\nހއ.އަތޮޅު ތަޢުލީމީ މަރުކަޒު\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ދެ ވަނާގައި ހިމެނިފައވާ ދަރިވަރެކެވެ.\nހއ.ދިއްދޫ ފަޒާ/ ޙަސަން އިރުފާން\nހއ.ދިއްދޫ އާރާމުގެ / ނަޖުދާ މުޙައްމަދު\nހއ.ދިއްދޫ މިލާން / އާނާ އަޙްމަދު\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ހަ ވަނާގައި ހިމެނިފައިވާ ދަރިވަރެކެވެ.\nހއ.ދިއްދޫ ސަނދުބަރަކާގެ / ފާޠިމަތު ޝާނާ\nހއ.ދިއްދޫ ކުދިފަށުވިގެ / ޙައްވާ ސަމްހާ\nހއ.ދިއްދޫ ބީޗްހައުސް / މުޙައްމަދު ސަބްޙާން ޢަލީ\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ހަތް ވަނާގައި ހިމެނިފައިވާ ދަރިވަރެކެވެ.\nހއ.މާރަންދޫ ސިލްވަރ ސްޓަރ / ސަރުވާން އަޙްމަދު\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ އަށް ވަނާގައި ހިމެނިފައިވާ ދަރިވަރެކެވެ.\nހއ.އިހަވަންދޫ ވިދުވަރު / އިސްމާޢީލް ޝިޔާޒް\nމިނާއަކީ، 2014 ވަނައަހަރު ބޭއްވުނު ޘާނަވީ އިމްތިހާނުގައި ބައިވެރިވެ ޤައުމީ ގަދަ ދިހައެއްގެ ހަތަރު ވަނާގައި ހިމެނިފައިވާ ދަރިވަރެކެވެ\nތިލައުތުރު އުއްތަމަ އަރުތަވެރިންނަށް އިނާމު ދެއްވަނީ\nސްކޫލް ޕްރޮގްރެސް އެވޯޑު\nމި އެވޯޑު ލިބެނީ 8 ސްކޫލަކަށް\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. ތުރާކުނު މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 10 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nހއ. އަތޮޅު ތަޢުލީމީ މަރުކަޒު\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. އަތޮޅު ތަޢުލީމީ މަރުކަޒުން ބައިވެރިވި ދަރިވަރުންގެ ނަތީޖާއަށް ބަލާއިރު 21 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. އުލިގަމު މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 40 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. އިހަވަންދޫ މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 24.02 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. ވަށަފަރު މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 24 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމަދުރަސަތުއް ސުލްޡާން މުޙައްމަދު ތަކުރުފާނުލް އަޢުޡަމު\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. އުތީމު މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 34 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. މުރައިދޫ މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 25 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. ބާރަށު މަދުރަސާއިން ބައިވެރިވި ދަރިވަރުންގެ ނަތީޖާއަށް ބަލާއިރު 10 އިން ސައްތައިގެ ކުރިއެރުން ހޯދާފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nސްކޫލް އެޗީވުމަންޓު އެވޯޑު ލިބެނީ\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. އަތޮޅު ތަޢުލީމީ މަރުކަޒުން ބައިވެރިވި ދަރިވަރުންގެ ތެރެއިން 85 އިން ސައްތަ ދަރިވަރުން5މާއްދާއިން ފާސްވެފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nމި އެވޯޑު ދެވެނީ، 2014 ވަނަ އަހަރު ބޭއްވުނު ޘާނަވީ އިމްތިހާނުގައި ހއ. ތުރާކުނު މަދުރަސާއިން ބައިވެރިވި ދަރިވަރުންގެ ތެރެއިން 100 އިން ސައްތަ ދަރިވަރުން5މާއްދާއިން ފާސްވެފައިވާތީ އެކަމުގެ އަގުވަޒަން ކުރެއްވުމުގެ ގޮތުންނެވެ.\nޖަމާޢަތަށް އެންމެ އަގުހުރި ޚިދުމަތް ކުރެއްވި ފަރާތްތައް\nހއ. ކެލާ މަސްކާށިގެ އަލްފާޟިލް އަޙުމަދު ނަސީމު\nމި އެވޯޑަށް ހޮވިފައިވާ ހއ.ކެލާ މަސްކާށިގެ/ އަޙްމަދު ނަސީމަކީ، ކެލާގެ ތަރައްޤީއަށް ކުރެވޭ މަސައްކަތްތަކުގައި ޢަމަލީގޮތުން ބައިވެރިވެ ވަޑައިގެން މަސައްކަތް ކުރައްވާފައިވާ ބޭފުޅެއް. އަދި އަމިއްލަ އިސްނެންގެވުމާއެކު، ކެލާ ރައްޔިތުންނަށް އެކިއެކި ރޮނގުތަކުން އެހީތެރިވެ ވަޑައިގެންނެވުމާއި، އެކިއެކި ކުޅިވަރު މުބާރާތްތައް ރާވާ ހިންގުމާއި، އާންމު ހޭލުންތެރިކަން އިތުރުކުރެއްވުމުގެ ގޮތުން އެކިއެކި މައުޟޫތަކަށް ޅެން ހެއްދެވުމާއި، ބައެއް ފޮތް ލިޔުއްވުން ހިމެނޭ. އަޙުމަދު ނަސީމަކީ، ކުރިން ކެލާ ކަތީބުކަމުގެ މަޤާމު ފުރުއްވާފައިވާ ބޭފުޅެއް. މިހާރު އަޙްމަދު ނަޞީމް އަދާކުރައްވަމުން ގެންދަވަނީ ހއ.ކެލާ ކައުންސިލް އިދާރާގެ އެސިސްޓެންޓް ޑިރެކްޓަރ ކަމުގެ މަޤާމު.\nއެންމެ ޚިދުމަތްތެރި ކުލަބު ޖަމުޢިއްޔާ\nހއ. އިހަވަންދޫ މަސްވެރިންގެ ގުޅުން\nމި އެވޯޑް ލިބޭނީ މިނިސްޓްރީ އޮފް ހޯމް އެފެއާޒްގައި ރަޖިސްޓްރީ ކޮށްފައިވާ، ހއ.އަތޮޅުގެ ރަށްރަށަށް ނިސްބާތްވާ ކްލަބް/ޖަމްޢިއްޔާތަކުގެ ތެރެއިން އެންމެ ޚިދުމަތްތެރި ކްލަބް/ޖަމްޢިއްޔާ އަކަށް. މި އެވޯޑް ދިނުމުގައި އެ ކްލަބް/ޖަމްޢިއްޔާ އިން ޖަމާޢަތަށް ފައިދާހުރި ކަންކަން ކޮށްދެއްވާފައިވާ މިންވަރާއި ފެންވަރަށް ބެލިފައިވޭ. މި އެވޯޑަށް އެދި ހުށަހެޅޭނީ އެ ރަށެއްގެ ރަށުކައުންސިލް މެދުވެރިކޮށް. އަދި އެވޯޑަށް ހުށަހެޅޭ ލިޔުންތަކުގައިވާ މަޢުލޫމާތަކީ ޞައްޙަ މަޢުލޫމާތުކަން ކަށަވަރުކޮށް ރަށުކައުންސިލްގެ ބަޔާނެއް ވެސް ހުށަހަޅަންންޖެހޭ. އެހެންކަމުން މި އެވޯޑު ލިބިފައިވާ އިހަވަންދޫ މަސްވެރިންގެ ގުޅުމަކީ އިހަވަންދޫގެ ތަރައްޤީއާއި، ކުރިއެރުމަށް ތަފާތު މަސައްކަތް ކުރައްވާފައިވާ އަދި މިހާރުވެސް ކުރައްވަމުން ގެންދަވާ ޖަމްޢިއްޔާއެއް. އިހަވަންދޫ މަސްވެރިންގެ ގުޅުމަކީ އެ ޖަމިޢިއްޔާ އުފެއްދި މަޤްޞަދާއެއްގޮތަށް ކަންކަން ޙާސިލްކުރުމުގައި މިހާތަނަށް ކާމިޔާބު މަސައްކަތްތަކެއް ކޮށްފައިވާ ޖަމުޢިއްޔާއެކެވެ.\nއެންމެ ޚިދުމަތްތެރި ރަށުކައުންސިލް\nހއ. ހޯރަފުށީ ކައުންސިލްގެ އިދާރާ\nމި އެވޯޑް ލިބޭނީ، ހއ.އަތޮޅުގެ ރަށުކައުންސިލްތަކުން ރައްޔިތުންނަށް ދެއްވަމުން ގެންދަވާ ޚިދުމަތްތަކަށާ، އަދި ކައުންސިލްގެ ޕާރފޯމަންސަށް ބަލައި، މި އެވޯޑަށް އެދި ހުށަހަޅުއްވާ ރަށުކައުންސިލްތަކުގެ ތެރެއިން އެންމެ ޚިދުމަތްތެރި ރަށުކައުންސިލަކަށެވެ. މި އެވޯޑް ދިނުމުގައި، ފާއިތުވި އަހަރު ރަށުކައުންސިލްތަކުގެ މޮނިޓަރިންގ ރިޕޯރޓަށް ރިޢާޔަތްކޮށްފައިވާނެ. އަދި ރަށުކައުންސިލްތަކުން ރައްޔިތުންނަށް ދެއްވަންޖެހޭ ޚިދުމަތްތައް އެންމެ ފުރިހަމައަށް ދެއްވަމުން ގެންގޮސްފައިވާ މިންވަރަށްވެސް ބެލިފައިވާނެ. މީގެ އިތުރުން، ލާމަރުކަޒީ ޤާނޫނުގައި ބަޔާންކޮށްފައިވާ ރަށްވެހިކަން ކުރިއަރުވައި، ރައްޔިތުންނަށް އުފާފާގަތިކަން ހޯއްދަވައި ދެއްވުމަށް މަގުފައިވާ ގޮތަށް ކުރައްވަމުން ގެންދަވާފައިވާ، މަސައްކަތްތަކަށް ވެސް ބެލިފައިވާނެ. އެހެންކަމުން ހއ. ހޯރަފުށީ ކައުންސިލްގެ އިދާރާއަކީ މިދެންނެވި ބައިތައް ފުރިހަމަކުރެވިފައިވާ ނަމޫނާ ރަށު ކައުންސިލެއްކަން ފާހަގަކުރެވޭތީ މި އެވޯޑް ލިބެނީ ހއ. ހޯރަފުށީ ކައުންސިލްގެ އިދާރާއަށެވެ


2 Aharu Ge Kujjaa Ah Kaafa Ai Munikaafa Goanaa Kuri Massalaige Shareeatheh Maadhamaa - Vaguthu\nގއ. ކަނޑުހުޅުދޫގައި އުމުރުން ދެ އަހަރުގެ ކުއްޖަކަށް ޖިންސީ ގޯނާ ކުރި މައްސަލައާއި ގުޅިގެން އެ ކުއްޖާގެ ކާފައާއި މުނިކާފަގެ މައްޗަށް އުފުލާފައިވާ ދައުވާގެ ޝަރީއަތުގެ އަޑުއެހުމެއް މާދަމާއަށް ތާވަލުކޮށްފިއެވެ.\nކްރިމިނަލް ކޯޓުގެ އަޑުއެހުންތަކުގެ ތާވަލުގައިވާ ގޮތުން މި މައްސަލައިގެ ދައުވާގެ ޝަރީއަތުގެ އަޑުއެހުމެއް ތާވަލުކޮށްފައިވަނީ މާދަމާ މެންދުރުފަހު 1:00 އަށެވެ. މި މައްސަލައެގެ އަޑުއެހުންތަކެއް ކުރިން ވެސް ބާއްވާފައިވާއިރު މި ޝަރީއަތް އަދި އޮތީ އިބްތިދާއީ މަރުހަލާގައެވެ.\nމި ކުޑަ އަންހެން ކުއްޖާގެ ކާފަ، އުމުރުން އުމުރުން 62 އަހަރުގެ އިބްރާހިމް ދީދީއާއި މުނިކާފަ އުމުރުން 82 އަަހަރުގެ ހަސަން މޫސާ ދީދީގެ މައްޗަށް އުފުލާފައިވަނީ އާއިލާގެ މެންބަރަކު އެ އާއިލާގެ ކުޑަކުއްޖަކާއެކު ޖިންސީ އަމަލެއް ހިންގުމުގެ ކުށުގެ ދައުވާ އެވެ.\nކަނޑުހުޅުދޫގައި އުމުރުން ދެ އަހަރުގެ ތުއްތު ކުއްޖާއަށް ޖިންސީ ގޯނާ ކުރި މައްސަލަ ފެންމަތިވީ މި އަހަރުގެ ކުރީކޮޅުގައެވެ. އެ ވާހަކަތައް މީޑިއާތަކުން އާންމުންގެ ސަމާލު ކަމަށް ގެނައުމުން މުޅި ގައުމަށް ވަނީ ސިހުން ލިބިފައެވެ. އަދި ކުއްޖާގެ ދިފާއުގައި އެއްވުންތަކާއި ހިނގާލުންތައް ބާއްވާ އަޑުއުފުލާފައިވެއެވެ.\nދެކުނުގައި ކުޑަކުޑަ އާބާދީއެއް އޮންނަ ކަނޑުހުޅުދޫގައި އުމުރުން އޭރު އެންމެ އެއް އަހަރާއި، ނުވަ މަހުގެ އަންހެން ކުއްޖަކަށް ޖިންސީ ގޯނާ ކުރުމުން ޖެންޑާ މިނިސްޓްރީ އާއި، ފުލުހުންގެ ސަމާލު ކަމަށް އެކަން އައީ ޖެނުއަރީ 19 ވީ ބުދަ ދުވަހުއެވެ. އެ މައްސަލައާއި ގުޅޭ މައުލޫމާތު މީޑިއާއަށް ފުލުހުން ހިއްސާ ކޮށްފައި ވަނީ އޭގެ އެއް ދުވަސް ފަހުންނެވެ.\nކަނޑުހުޅުދޫ ކުޑަކުއްޖާގެ މައްސަލައާއި ގުޅިގެން އެ ކުއްޖާގެ ކާފައާއި މުނިކާފަ ހައްޔަރު ކުރީ ޖެނުއަރީ މަހުގެ 21 ވަނަ ދުވަހުއެވެ.\nމީގެ ކުރިން ފުލުހުން ވިދާޅުވެފައި ވަނީ ކުއްޖާއަށް ޖިންސީ ގޯނާ ކުރިކަމުގެ ތުހުމަތު ކުރެވެނީ އެ ކުއްޖާގެ ކާފައަށް ކަމަށެވެ. މުނިކާފަ ހައްޔަރުކުރީ އޭގެ ކުރިން އެފަދަ މައްސަލައެއްގެ ރެކޯޑް އޮތުމުންނެވެ. އަދި އޭނާ އޭރު ފުލުހުންގެ ބަންދުން ދޫކޮށްލާފައި ވަނީ ސިއްހީ ހާލަތާއި އުމުރަށް ބެލުމަށްފަހު ކަމަށެވެ.\nއޭގެ ފަހުން އެ ކުއްޖާގެ ބައްޕަ ފިލައިގެން ހުޅުމާލެ ފްލެޓެއްގައި ހުންނަނިކޮށް ވަނީ ހައްޔަރުކޮށްފައެވެ. އޭރު އެ ފްލެޓް ކައިރިއަށް ގިނަ އަދަދެއްގެ މީހުން ޖަމާވެ ކުއްޖާގެ ދިފާއުގައި އަޑުއުފުލާފައިވެއެވެ. ބައެއް ހަމަނުޖެހުންތައް ވެސް އެ ދުވަހު އެ ފްލެޓް ކައިރީ ހިނގާފައިވެއެވެ.\nމި މައްސަލަގާއި ހިމެނޭ ކުޑަ ކުއްޖާ ވަނީ ދައުލަތުގެ ބެލުމުގެ ދަށަށް ނަގާފައެވެ. އެ ކުއްޖާގެ މަންމައާއި ބައްޕައަކީ މަސްތުވާތަކެތި ބޭނުން ކުރާ ދެ މީހުނެވެ. އެ ކުއްޖާއަށް އިހުމާލުވި ކަމުގެ ދައުވާ މަންމައާއި ބައްޕަގެ މައްޗަށް ދައުލަތުން އުފުލާފައިވެެއެވެ.\nމި މައްސަލައިގައި އެ ކުއްޖާގެ ކާފައާއި މުނިކާފަ ހައްޔަރު ވެސް ކުރިއެވެ. އެ ކުއްޖާގެ މުނިކާފައަކީ އޭގެ ކުރިން ޖިންސީ ގޯނާ ކުރުމުގެ ކުށުގެ ރެކޯޑް ވެސް އޮތް މީހެކެވެ. އެކަމަކު އޭނާ ހައްޔަރު ކުރުމަށް ފަހު، ފަހުން ދޫކޮށްލާފައިވާ އޭނާގެ ސިއްހީ ހާލަތާއި އުމުރަށް ބެލުމަށް ފަހު ކަމަށް ފުލުހުން ބުނެފައިވެއެވެ.\nނޮވެމްބަރު 28, 2020 12:45\nއަދި ތަންކޮޅެއް އަވަހެއްނު ތިކަމާއުޅެން ، އެކުޑަމަންޖެވެސް ބޮޑުވެތަސައްރަފު ފުދުނީމަ ޝަރީޢަތް ބާވާނެކަމަށް އަޅުގަޑުމެން ހީކޮށްގެންމިތިބީ! ކީއްކުރާނީ، ތިކަމެއްހިނގާގެން އުޅުނު ދުވަސްވަރުހީވީ ދެފަޔައްހިނިއަރާގެން އެންމެންއުޅުނުހެން.. އަދުލުއިންސާފު، ކޮންމެމީހަކުވެސްކާލާގެން ބަނޑުދައްކާލަނީ!\nނޮވެމްބަރު 28, 2020 13:25\nތި މީހުންނަށް ރުގިއްޔާ ކުރަން އަހަރުމެންނާއި ހަވާލޮކޮށް ދީފާނަންތަ؟\nނޮވެމްބަރު 28, 2020 17:06\nމި މީހުން ދޫކޮށްނުލަނީ އެމްޑީޕީ ބަޔަކަށް ނުވާތީދޯ.. ހޯރައިއްބެ ނޫންވީމަ މި މީހުން ހައްޔަރުކުރީހެން ހީވަނީ\nއަނިޔާވެރި ރޭޕް ސަރުކާރު އިސްތިއުފާ


ބުނަންޖެހޭ އެއްޗެއް ބުނަން، ފަސްޖެހިގެން ނުވާނެ- ރޮޒެއިނާ - Voice of Meedhoo Voice of Meedhoo\nބުނަންޖެހޭ އެއްޗެއް ބުނަން، ފަސްޖެހިގެން ނުވާނެ- ...\nއައްޑޫއިން އިތުރު 41 މީހަކު ކޮވިޑަށްޕޮޒިިވް ...\nބުނަންޖެހޭ އެއްޗެއް ބުނަން، ފަސްޖެހިގެން ނުވާނެ- ރޮޒެއިނާ\nby މުއިއްޒު އިބްރާހިމް November 6, 2021\nގްރޭޓާރ މާލެ ސަރަހައްދަށް ސިޓީ ކައުންސިލެއް ބޭނުން ނުވާކަމަށް ވިދާޅުވެ ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އިކްރާމް ހަސަން ދެއްކެވި ވާހަތަކާއި ގުޅިގެން އެމްޑީޕީގެ ޗެއާޕާސަން ހަސަން ލަތީފް، މެމްބަރު އިކްރާމަށް ބުލީ ކުރި ކަމުގެ ތުހުމަތު އައްޑޫ މީދޫ ދާއިރާގެ އެމްޑީޕީ މެމްބަރު ރޮޒިއިނާ އާދަމް ކުރައްވައިފިއެވެ.\nއިކްރާމް އިއްޔެ ކުރެއްވި ޓްވީޓުގައި ވިދާޅުވީ މާލެ ސިޓީ އޭރިއާ ނުވަތަ ގްރޭޓާ މާލެ އޭރިއާއަކީ އެއްވެސް ހާލެއްގައި ސިޓީ ކައުންސިލެއް އޮންނަންޖެހޭ ތަނެއް ނޫންކަމަށެވެ. މިއީ މައި ސަރުކާރު ހިންގާ ސިޓީއަށް ވެފައި މިސިޓީގައި އިތުރު ކައުންސިލެއް އޮންނަން ޖެހޭކަމަށް ނުދެކޭކަމަށް އިކްރާމް ވަނީ ވިދާޅުވެފައެވެ. އިކްރާމްގެ ވާހަކަތަކާއި ގުޅިގެން އެމްޑީޕީގެ ޗެއާޕާސަން ހަސަން ލަތީފް ވިދާޅުވީ އިކްރާމްގެ ވާހަތަކާއިމެދު ލަދުވެތިވާކަމަށެވެ. އަދި އެމްޑީޕީއަކީ އިކްރާމް ވިދާޅުވިފަދަ ގޮތަކަށް ކަންކަން ކުރާ އަދި އެވިސްނުމަށްވެސް ތާއީކުރާގެ ޕާޓީއެއް ނޫންކަމަށް ހަސަން ވިދާޅުވިއެވެ.\nމިވާހަތަކާއި ގުޅިގެން މެމްބަރު ރޮޒޭނާ ވިދާޅުވީ ބުލީ ކުރުން އެއްގޮތަކަށްވެސް ޓޮލަރޭޓް ކުރައްވާނެ ކަމެއް ނެތްކަމަށެވެ. އެމީހަކު ދެކޭގޮތް ހާމަ ކުރުމުގައި ފަހަތަށް ޖެހި ބިރުން ހުންނާނެ ކަމެއް ނެތްކަމަށް ރޮޒައިނާ ވިދާޅުވިއެވެ.\nބުލީ ކުރުން ޓޮލަރޭޓް ކުރައްވާނެ ކަމެނެތް. ދެކޭގޮތް ހާމަކުރައްވަން ފަހަތަށް ޖެހިވަޑައި ނުގަންނަވާތި.\n– ރޮޒައިނާ ވިދާޅުވިއެ\nޒޮޒައިނާ ވިދާޅުވީ ލާމަރުކަޒީ ނިޒާމަކީ އަދި އެންމެ ޕްރޮޑަކްޓިވްކޮށް ނަތީޖާ ނެރެވޭ ގޮތަށް ބައްޓަން ކުރެވިފައިވާ ނިޒާމެއް ނޫންކަމަށެވެ. އެކަން ރަނގަޅު ކުރުމަށް އެމީހެއްގެ ޚިޔާލު ފާޅުކޮށް ދެކޭގޮތް ހާމަ ކުރުމަކީ މުހިންމު ކަމެއްކަމަށެވެ. ކީރިތި ޤުރުއާން ފިޔަވައި ދެން ކޮންމެ އެއްޗަކީވެސް ބަދަލު ކުރެވޭނެ އެއްޗެއްކަމަށް ރޮޒައިނާ ވިދާޅުވިއެވެ.\nކޮންމެ މީހަކަށްވެސް އެމީހެއްގެ ޚިޔާލު ފާޅު ކުރެވޭނެ. ލާމަރުކަޒީ ނިޒާމު އަދިވެސް އެންމެ ޕްރޮޑަކްޓިވްކޮށް ނަތީޖާ ނެރެވޭގޮތަށް ބައްޓަމެއް ނުކުރެވޭ. އެކަން ރަނގަޅު ކުރެވޭނީ ޚިޔާލު ފާޅުކޮށްގެން. ޤުރުއާން އެކަނި ބަދަލު ނުކުރެވޭނީ. ސިޔާސަތަކީ ކުރާ ތަޖުރިބާތަކައި އެކު ބަދަލުވާ ކަންކަން.\n– ރޮޒައިނާ ވިދާޅުވިއެވެ.\nKonme meehakahves emeehegge khiyaal faalhu kureveyne. Laamarukazy nizam adhives enme productive koh natheeja nerevey gothah battameh nukurevey. Ekan rangalhu kureveynee khiyaal faalhukohgen. Quruan ekani badhalu nukureveynee. Siyaasathaky kura thajuribaathaka eku badhaluva kankan\n— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) November 3, 2021\nލާމަރުކަޒީ އުސޫލުން އިދާރީ ދާއިރާތަށް ހިންގުމަކީ އެމްޑީޕީގެ އެންމެ ބޮޑު އެއް ސިޔާސަތެވެ. މިސިޔާސަތުގެ ދަށުން ކުރިން އޮތް ޤާނޫނަށް ބޮޑެތި ބަދަލުތަކެއް ގެނެސް ކައުންސިލްތަކަށް ބާރުދޫކޮށްލައި އެކުލަވާލި ޤާނޫނުގެ ދަށުން މާލެ ސިޓީ ކައުންސިލްގެ ސާފު އައިލަބިއްޔަތު ނަގާފައިވަނީ އިދިކޮޅު ޕްރޮގްރެސިވް ކޯލިޝަނުންނެވެ. މިއީ މާލެ ސިޓީ ކައުންސިލްގެ މެޖޯރިޓީ އެމްޑީޕީއަށް ގެއްލުނު ފުރަތަމަ ފަހަރެވެ.\nމާލެ ސިޓީ ކައުންސިލް އިދިކޮޅު ޕީޕީއެމްއިން މެޖޯރިޓީއާއިއެކު ހިންގާއިރު، މާލޭގައި ސިޓީ ކައުންސިލުން ގެންދަނީ ތަރައްޤީގެ ކަންކަން ކުރަމުންނެވެ. އެގޮތުން ސިޓީ ކައުންސިލްގެ މެންޑޭޓުގައި ހިމެނޭ ކަންކަން ބާރު ސްޕީޑުގައި ކުރަމުންދާތީ ސިޓީ ކައުންސިލަށް ގިނަ ބައެއްގެ ތައުރީފް ވަނީ ލިބިފައެވެ.\nމަސްދަރު : ޚަބަރު އޮންލައިން\nހުޅުދޫއާއި މީދޫގެ މިސްކިތްތަކުގައި ޖަމާއަތް ހެދުން އެއް ހަފުތާއަށް މެދުކަނޑާލައިފި\nހުޅުދޫއާއި މީދޫގައި ވެސް ހަލުއި ކަމާއެކު ކޮވިޑް 19 ގެ ބަލި ފެތުރެމުންދާތި މިއަދުންފެށިގެން އެއް ހަފުތާއަށްހުޅުދޫއާއި މީދޫގެ ...\nމުއިއްޒު އިބްރާހިމް May 13, 2021\nމުއިއްޒު އިބްރާހިމް June 28, 2019\nދިއްދޫގައި ކަރަންޓީނު ކޮށްފައިވާ 250 ގެއަކަށް ކެއާ ޕެކޭޖު ހަދިޔާކޮށްފި\nހއ. ދިއްދޫގައި ކަރަންޓީނުކޮށްފައިވާ 250 ގެއަކަށް ކެއާ ޕެކޭޖް ހަދިޔާކޮށްފިއެވެ. މިއީ ދިއްދޫ މިޑްލް ސްޕޯޓްސް ކްލަބާއި، އެރަށުގެ ...\nމުއިއްޒު އިބްރާހިމް May 12, 2021


Russia ge enme usinmaaraai 2024gai hulhuvanee - One Online\nރަޝިޔާގެ އެންމެ އުސްއިމާރާތް 2024ގައި ހުޅުވަނީ\nރަޝިއާގެ އެންމެ އުސް އިމާރާތް 2024 ގައި ހުޅުވާން ނިންމައިފި އެވެ.\nމި އިމާރާތުގެ އުސްމިނުގައި 404 މީޓަރު ނުވަތަ 1325 ފޫޓު ހުރެ އެވެ. ރަޝިޔާގެ އިގްތިސާދީ މައި ރަށް މޮސްކޯ ސިޓީގައި އިމާރާތް ކުރުމަށް ނިންމާފައިވާ މިއިމާރާތުގެ ޑިޒައިން މަސައްކަތް މިއަހަރުގެ ނޮވެމްބަރ މަހަށް ނިމޭނެ އެވެ. އަދި ކޮންސްޓްރަކްޝަން މަސައްކަތް 2019 ވަނަ އަހަރު ފަށަން ވަނީ ނިންމާފައެވެ.\nރަޝިޔާގައި މިހާރު ހުރި އެންމެ އުސް އިމާރާތުގެ އުސްމިނަކީ 373 މީޓަރެވެ.\nއަލަށް އިމާރާތް ކުރާ އިމާރާތް ދެބަޔަކަށް ބެހިގެން ދާއިރު ފުޅާމިނުގައި 32 މީޓަރު ހުންނަ 12 ބުރީގެ އިމާރާތުގައި ޝޮޕިންގ ސެންޓަރަކާއި އޮފީސްތައް ހިންގާނެ ބައެއްގެ އިތުރުން އެހެނިހެން ވިޔަފާރި ބޭނުންތަކަށް ހާއްސަ ބައެއް ހުރެއެވެ.\nދެވަނަ ބައިގައި 104 ބުރީގެ އެޕާޓްމަންޓްތަކެއް ހުންނައިރު އެންމެ މަތީބުރީގައި ހެލިޕޭޑެއް ހުންނާނެ ކަމަށް ޑިޒައިނަރުން މައުލޫމާތު ދެއެވެ. މޮސްކޯގެ ހިތްގައިމު މޮސްކްވާ ކޯރު ކުރިމައްޗަށް ވާގޮތަށް އިމާރާތްކުރާ މި އިމާރާތުން މުޅި މޮސްކޯގެ މަލަމަތި ބަދަލުކޮށްލާނެއެވެ.\nޔޫރަޕްގެ އެންމެ އުސް 10 ޓަވަރުގެ ތެރެއިން ފަސް ޓަވަރު މޮސްކޯގައި ހުންނަ އިރު މިސިޓީއަކީ އިމާރާތް ކުރުމުގެ ރޮނގުން ބޮޑެތި ކާމިޔާބުތަކެއް ހޯދަމުން އަންނަ ސިޓީއެކެވެ.


Malik meehun ves bunanee nulibidhiya heyoverikan hoadhaa dheefa...\nމަލިކު މީހުންވެސް ބުނަނީ ނުލިބިދިޔަ ހެޔޮވެރިކަން ރައްޔިތުންނަށް ހޯދާ ދީފަނޫނީ ގެއަށް ނުވަންނާނެ ކަމަށް!\nމަލިކު އަތޮޅަކީ، ދުނިޔޭގައިވާ މުރަކައިގެ ޖަޒީރާތަކުގެ ތެރެއިން ބޮޑު ޖަޒީރާއެއް\nމި ރަށާ އެންމެ ކައިރީގައި އޮތް ރަށަކީ ރާއްޖޭގެ ރަށެއް ކަމުގައި ވާ ހއ. ތުރާކުނު\nކ. މާލެ5ޖުލައި 2018 | ބުރާސްފަތި 17:32 37,081\nމަލިކުގައި 2014 ވަނަ އަހަރު ބޭއްވި މަޖިލިސް އިންތިޚާބުގެ ތެރެއިން - ޔޫޓިއުބް\nމަލިކަކީ ލަކްޝަދްވީޕް ޖަޒީރާގެ ތެރޭގައި ހިމެނިފައިވާ2ވަނައަށް އެންމެ ބޮޑު ރަށެވެ. ލަކްޝަދީބަކީ، އިންޑިޔާގެ މަރުކަޒީ ސަރުކާރުގެ ރަސްކަން ހިނގާ އަތޮޅެކެވެ. މި އަތޮޅުގައި މީހުން ދިރިއުޅޭ ދިހަ ދީބާއި މީހުން ނޫޅޭ ކިތައްމެހައި ދީބުތަކެއް އެބަ ހުއްޓެވެ. މަލިކު އަތޮޅަކީ، ދުނިޔޭގައިވާ މުރަކައިގެ ޖަޒީރާތަކުގެ ތެރެއިން ބޮޑު ޖަޒީރާއެކެވެ. އެ ޖަޒީރާ އޮންނަނީ، ލަކްޝަދުވީޕު އިއްތިޙާދު ޓެރިޓަރީގެ ދެކުނުގަ އެވެ. މި އަތޮޅުގެ އާބާދުވެފައިވާ ދިހަ ދީބު ތެރެއިން މަލިކަކީ އެއްދީބެވެ. މި ރަށް އޮތީ ރާއްޖެ އަށް ވުރެ އުތުރުގައެވެ. މި ރަށާ އެންމެ ކައިރީގައި އޮތް ރަށަކީ ރާއްޖޭގެ ރަށެއް ކަމުގައި ވާ ހއ. ތުރާކުނެވެ.\nމަލިކުގައި 2014 ވަނަ އަހަރު ބޭއްވި މަޖިލިސް އިންތިޚާބަކީ ރާއްޖެއެކޭ އެއްފަދައިން ވަރަށް ފޯރިގަދަކޮށް ކުރިއަށްދިޔަ އިންތިޚާބެކެވެ. އެ އިންތިޚާބުގައި ލަކްޝަދީބުގެ އެމްޕީއަކަށް ހޮވިފައިވަނީ ނެޝަނަލް ކޮންގްރެސް ޕާޓީ (އެންސީޕީ)ގެ މެންބަރު އަދި އިންޑިއާގެ ފާހަގަކޮށްލެވޭ ސިޔާސީ ފަރާތެއް ކަމަށްވާ މުހައްމަދު ފައިޒަލް އެވެ. އެންސީޕީ އުފެދިފައި ވަނީ 1999 ވަނަ އަހަރުގެ މެއި މަހުގެ 25 ވަނަ ދުވަހުއެވެ. އެ ޕާޓީގެ ވެސް އަމާޒަކީ ހަމަ ހަމަ ފުރުސަތު ރައްޔިތުންނަށް ކަށަވަރު ކޮށްދިނުމާއި އިންސާފު ގާއިމު ކޮށްދިނުމެވެ. މި އިންތިޚާބު ފައިޒަލް އަށް ކާމިޔާބު ކޮށްދިނުމަށްޓަކައި ފޯރިގަދަ ކެމްޕެއިންތަކެއް ކޮށްފައިވާއިރު، ދިވެހި ބަހުން ގެނެސްދިން ލަވަތަކަކީ އޭގައި ރާއްޖެއާއި ވަރަށް އެއްގޮތް ކަންތައްތަކެއް އެކުލެވިގެންވާ ލަވަތަކެކެވެ. ފައިޒަލް އެ އިންތިޚާބު ކާމިޔާބު ކުރެއްވީ އިންޑިއަން ނެޝަނަލް ކޮންގްރެސް ޕާޓީގެ ލީޑަރު މުހައްމަދު ހަމަދުއްލާ ސައީދާ ވާދަކޮށެވެ.\nއެންސީޕީ ކެމްޕެއިން ލަވަ އާއި އެމްޑީޕީ ކެމްޕެއިން ލަވައިގައި ހުރި އެއްގޮތް ވާހަކަތައް\nމި ދައްކަނީ މީގެ5އަހަރު ކުރިން މަލިކު މީހުންވެސް ބޭނުންވި ގޮތުގެ ވާހަކައެވެ.\n2013 ވަނަ އަހަރު ރާއްޖޭގައި ބޭއްވި ރިޔާސީ އިންތިޚާބުގައި ރައްޔިތުންގެ ލޭ ކައްކުވާލަދިން މައިގަނޑު އެއްޗަކީ ވާދަވެރި ޕާޓީތަކުން ބޭނުން ކުރި ލަވަތަކެވެ. އެގޮތުން އެމްޑީޕީން ބޭނުން ކުރި ބައެއް ލަވަތައް މަލިކުގައި ބޭއްވި އިންތިޚާބުތަކުގައި ހަމަ އެ އިބާރާތުން ބޭނުން ކޮށްފައިވެއެވެ. އެގޮތުން ފާހަގަ ކޮށްލެވޭ އެއް ލަވައަކީ ރިޔާސީ އިންތިޚާބުގައި ފުވައްމުލަކު އަފަގެ ސްޓޫޑިއޯއިން ތައްޔާރުކޮށްފައިވާ ލަވައެވެ. އެ ލަވައިގައި ރައީސް މުހައްމަދު ނަޝީދުގެ އަޑުފުޅުން ވިދާޅުވެފައިވަނީ "އެ ޕާޓީގެ އަބަދުވެސް މަގުސަދަކީ އިންސާފު ރައްޔިތުންނަށް ހޯދާދިނުން ކަމަށެވެ. އަދި ޕާޓީގެ އަބަދުވެސް ބޭނުމަކީ ހެޔޮލަފާ އަނިޔާވެރި ކަމަކާ ނުލާ ވެރިކަމެއް ދިވެހިރައްޔިތުންނަށް ކޮށްދިނުން ކަމަށާއި، އަލުން އަބުރާ ގެއްލިގެންދިޔަ ހެޔޮ ވެރިކަން ހޯދާދިނުމަށްޓަކައި ތިބީ ނުކުމެ ކަމަށެވެ. "އަޅުގަނޑުމެންނެއް ގެއަކަށް ނުވާންނާނެ. ރާއްޖޭގެ ރައްޔިތުންނަށް ހެޔޮވެރިކަމެއް ހޯދާދެވުނީމާ މެނުވީ." މިހެންނެވެ.\nމަލިކު ލަވައިގައި ބުނާ ވާހަކަ\n"އެންސީޕީގެ އަބަދުވެސް މަގުސަދަކީ އިންސާފު ރައްޔިތުންނަށް ހޯދައިދިނުން. ޕާޓީގެ އަބަދު ވެސް ބޭނުމަކީ ހެއުލަފާ އަނިޔާވރިކަމަކާ ނުލާ އެމްޕީ ކަން ރައްޔިތުންނަށް ކޮށްދިނުން. އަލުން އަބުރާ އަޅުގަނޑުމެންނަށް ނުލިބިދިޔަ ހެޔޮ ވެރިކަން ރައްޔިތުންނަށް ހޯދާދިނުމަށްޓަކައި އަނެއްކާ އަޅުގަނޑުމެން މިތިބީ ނުކުމެ. އަޅުގަނޑުމެންނެއް ފަހަކަށް ނުޖެހޭނަން. ތިޔަ ރައްޔިތުންނަށް ހެޔޮވެރިކަން ހޯދާ ދެވުނީމާ މެނުވީ. މިވަރުގެ ފުރިހަމަ ސިޔާސަތެއް ދުވަހަކު ފެނިފަ ނުވާނޭ. ފަސްނުޖެހި އެންމެން ހިނގާށޭ، މީ ތަރައްގީ ގައުމު ކުރެވޭ. އެންމެނަށް ހަމަ ހަމަކަމާއެކު މީ ސިޔާސަތު ހާމަވާ." މިއީ މަލިކު ލަވައިގައި ބުނާ ވާހަކައެވެ. މީގެއިން މިދޭހަކޮށްދެނީ މަލިކު ރައްޔިތުންވެސް ބޭނުންވަނީ ހެޔޮލަފާ ވެރިކަމެއް ކަމެވެ.\nއެންމެ ފަހުން އަޕްޑޭޓް ކުރީ:2ދުވަަސް ކުރިން | ރިވިއު ކުރީ: އަހްމަދު ސާއިފް ޝިޔާދް\n- ހެލްތް މިނިސްޓަރ ލާމު އަތޮޅަށް ވަޑައިގެންފި\n- ހުއްޓިފައި އޮތް އާ އާ ޕެސެންޖާ ޓާމިނަލްގެ މަސައްކަތްތައް އަލުން ފަށަނީ\n- މާނިއު އެންއައިސީއަށް ޢައްޔަނު ކުރުމާއި ދެކޮޅަށް ރިލްވާނުގެ އާއިލާއިން ތެދުވެއްޖެ\n- ޔޫރަޕިއަން ޔޫނިއަންގެ އިސް ބޭފުޅުންނާއި ޚާރިޖީ ވަޒީރު ބައްދަލުކުރައްވައިފި\n- ކާށިދޫ ގެއަކުން ވަގަށް ނަގާފައިވާ ތަކެތި ހޯދައި، ތުހުމަތުކުރެވޭ މީހަކު ހައްޔަރުކޮށްފި\n- ދާންދޫ ރައްޔިތުންގެ ކަންބޮޑުވުންތަކާއި އެކު މިނިސްޓްރީތަކަށް\n- މެލޭޝިޔާގެ ކަސްޓަމްސްއިން ގިނަ އަދަދެއްގެ ވެލާ އަދި މަސްތުވާތަކެއްޗާއެކު އިންޑިޔާގެ4މީހުން ހައްޔަރުކޮށްފި\n- ފީއަލީ ދޯންޏަކުން މަހަށް ދިޔަ މީހެއްގެ ލޮލަށް ބުޅިއެއް ވަދެއްޖެ\nއާލިއާ ބަޓް އަމިއްލަ ޔޫޓިއުބް ޗެނަލެއް ލޯންޗު ކޮށްފި\nފަނޑިޔާރު ދީދީގެ ތަހުގީގު: ޓިވީތަކުން ލައިވް ކުރަނީ\nމެލޭޝިޔާގެ ކަސްޓަމްސްއިން ގިނަ އަދަދެއްގެ ވެލާ އަދި މަސްތުވާތަކެއްޗާއެކު އިންޑިޔާގެ4މީހުން ހައްޔަރުކޮށްފި\nއާސަންދަ ކުންފުނިން ރައްޔިތުންގެ ޝަކުވާތަކާއި ސުވާލުތައް ހުށައެޅުމަށް ނަމްބަރެއް ތައާރަފްކޮށްފި\nހެލްތް މިނިސްޓަރ ލާމު އަތޮޅަށް ވަޑައިގެންފި\nހުއްޓިފައި އޮތް އާ އާ ޕެސެންޖާ ޓާމިނަލްގެ މަސައްކަތްތައް އަލުން ފަށަނީ\nމާނިއު އެންއައިސީއަށް ޢައްޔަނު ކުރުމާއި ދެކޮޅަށް ރިލްވާނުގެ އާއިލާއިން ތެދުވެއްޖެ\nޔޫރަޕިއަން ޔޫނިއަންގެ އިސް ބޭފުޅުންނާއި ޚާރިޖީ ވަޒީރު ބައްދަލުކުރައްވައިފި\nކާށިދޫ ގެއަކުން ވަގަށް ނަގާފައިވާ ތަކެތި ހޯދައި، ތުހުމަތުކުރެވޭ މީހަކު ހައްޔަރުކޮށްފި\nދާންދޫ ރައްޔިތުންގެ ކަންބޮޑުވުންތަކާއި އެކު މިނިސްޓްރީތަކަށް


BREAKING: Fuhggiri deal ge haqeeqai Pandora Papers gai galhaa aruvaalaifi | ThePress\n06 December 2021, 22:19\nރ. ފުއްގިރި - މި ރަށް ވިއްކާލުމުގައި މަނީ ލޯންޑާ ކުރުމުގެ ދައުވާ ރައީސް ޔާމީނުގެ މައްޗަށް ވަނީ އުފުލާފައި\nރ. ފުއްގިރި ޑީލްގެ ހަގީގަތް ސިއްރުތައް ހާމަ ކުރާ ޕެންޑޯރާ ޕޭޕާސްގައި ފަޅާއަރުވާލައިފިއެވެ.\nޕެންޑޯރާ ޕޭޕާސްގައި ބުނެފައިވާ ގޮތުން ފުއްގިރި އާއި އަދި އިތުރު ފަޅެއްގެ މުއާމަލާތް ވަނީ ރައީސް އަބްދުﷲ ޔާމީނަށް ބައިއެޅޭ ގޮތަށް ހިންގާފައެވެ. އޭގެ ތެރެއިން ފަޅުގެ މުއާމަލާތުގައި ރަޝިއާގެ ރައީސް ވްލަޑިމިއާ ޕޫޓީންގެ ކުރީގެ ޑެޕިއުޓީ އެޑްވައިޒަރަކާއި އިތުރު އޮފިޝަލުންނާ ގުޅިފައި ވާކަމަށް ވަނީ ރިޕޯޓު ކޮށްފައެވެ.\nޕެންޑޯރާ ޕޭޕާސްގައި ވާ ގޮތުން އެ ފަޅު ދޫކޮށްފައި ވަނީ ބްރިޓިޝް ވާޖިން އައިލެންޑްސްގައި ރަޖިސްޓްރީ ކޮށްފައިވާ ޑެޕެޒާ ސާވިސަސް ލިމިޓެޑް ކިޔާ ކުންފުންޏަކަށެވެ. އެއީ ރިޒޯސް ހޮޓެލް ޗެއިންގެ އޯނަރުންގެ 50 ޕަސެންޓް ހިއްސާ އޮންނަ ކުންފުންޏެވެ. އެމީހުން ނިސްބަތް ވަނީ ތުރުކީ ވިލާތަށެވެ. އެ ކުންފުނީގެ އަނެއް 50 ޕަސެންޓް ހިއްސާ އޮންނަނީ ރަޝިއާގެ ރައީސް ޕޫޓީންގެ ކުރީގެ ޑެޕިއުޓީ އެޑްވައިޒަރު ކިރީލް އެންޑްރޮސޯވް އާއި އޭނާއަށް ފައިނޭންސް ކުރާ މީހެއް ކަމަށްވާ އެވްގެނީ ނެވޮސްކީ ސިންގަޕޫރުގައި އުފައްދާފައި އޮންނަ ލޭންގް ކެޕިޓަލް ފަންޑަށެވެ.\nލޭންގް ކެޕިޓަލް ފަންޑަކީ ނެވޮސްކީ އާއި ރަޝިއާގެ ބޮޑު ކޮންގްލޮމަރޭޓެއް ކަމަށްވާ އޭއެފްކޭ ސިސްޓެމާއިން 50 މިލިއަން ޑޮލަރުން ހިންގާ ފަންޑެކެވެ.\n2015 ވަނަ އަހަރު ލޭންގް ކެޕިޓަލް އިން ގަތް އެއް ތަނަކީ ރާއްޖެއިން ލެގޫން އެކެވެ. އަދި އެ ލެގޫންގެ ލީސްގެ ގޮތުގައި 2018 ވަނަ އަހަރު 2.5 މިލިއަން ޑޮލަރު ދިން ކަމަށާއި، އެ ފައިސާ ދިވެހި ސަރުކާރުގެ އޭރުގެ ބޮޑުން "ކާލީ" ކަމަށް ޕެންޑޯރާ ޕޭޕާސްގައި ތުހުމަތު ކުރެއެވެ.\nލެގޫން ގަތް ލޭންގް ކެޕިޓަލްއިން ވަނީ އެ ފަންޑުގައި އޮތް ޑެޕެޒާގެ 50 ޕަސެންޓެ ތުރުކީގެ އޯނަރުން ހިމެނޭ ރިޒޯސް އަށް4މިލިއަން ޑޮލަރަށް ވިއްކާލާފައެވެ. އެހެން ވުމާއެކު އެ ލެގޫންގެ މައްޗަށް ލޭންގް ފަންޑުގެ އެއްވެސް ބާރެއް ފަހުން ނުހިނގައެވެ.\nޕެންޑޯރާ ޕެޕާސްއިން ހާމަކުރި ދެވަނަ މައްސަލައަކީ ރ. ފުއްގިރީގެ މައްސަލައެވެ. އެ ރަށް ގަތުމުގެ މުގާބިލުގައި އޭރުގެ ރައީސް އަބްދުﷲ ޔާމީނަށް ރިޝްވަތުގެ ގޮތުގައި 1.1 މިލިއަން ޑޮލަރު އިންޑިއާގެ ވިޔަފާރިވެރިއަކު ދިން ކަމަށް ބުނެއެވެ.\nފުއްގިރިއަކީ ބީލަމަކާ ނުލައި 2015 އަހަރު ދުބާއީގެ ކްލެސިކް ސިޓީ އައިލެންޑް ހޯލްޑިންސްއަށް 1.55 މިލިއަން ޑޮލަރަށް ވިއްކާލި ރަށެކެވެ. ކްލެސިކް ސިޓީ އަކީ އިންޑިއާގެ ފޮރިން އެކްސްޗޭންގް ގާނޫނާ ހިލާފަށް މަނީލޯންޑާ ކުރުމުގެ ތުހުމަތު އޮންނަ އިންޑިއާގެ ވިޔފާރިވެރިއް ކަމުގައިވާ އަވީނާޝް ބޯޝާލް އާއި އިންޑިއާގެ ޕޫނޭގައި ނުފޫޒުގަދަ ވިޔަފާރިވެރިއަކާއި އަމިތް ކްމާރު ގާނދީ ނަމަކަށް ކިޔާ ވިޔަފާރިވެރިއަކު ހިއްސާވާ ކުންފުންޏެކެވެ.\nޕެންޑޯރާ ޕޭޕާސް އިން ބުނާ ގޮތުން ރައީސް ޔާމީނުގެ ވެރިކަމުގައި ރާއްޖޭގެ ގިނަ ރަށްތަކެއް ގާނޫނާއި ގަވާއިދާ ހިލާފަށް ވިއްކާ ހަދާފައި ވާ ކަމަށާއި އޭގެ ތެރެއިން ރައީސް ޔާމީނާ ސީދާ ގުޅުން ހުރިކަމަށް ފެންނަން ހުރީ މަދު މުއާމަލާތްތަކެއް ކަމަށް ބުނެފައި ވެއެވެ.\nފުއްގިރި އަކީ އެފަދަ އެއް ރަށް ކަމަށާއި، އެރަށުގެ ލީސް ބަދަލު ކުރަން 1.1 މިލިއަން ޑޮލަރުގެ ރިޝްވަތު ދިނީ ބްރިޓިޝް ވާޖިން އައިލެންޑްސް ގައި ރަޖިސްޓާ ކޮށްފައިވާ އޭއެންޑްއޭ ހޯލްޑިންގްސް ގްރޫޕް ލިމިޓެޑު ކިޔާ ކުންފުންޏަކުން ކަމަށާއި އެ ފައިސާ ދިނީ ރައީސް ޔާމީނުގެ ގާތް ބޭފުޅަކަށް ކަމަށްވެސް ބުނެފައިވެއެވެ. އަދި ފަހުން އެ ފައިސާ ރައީސް ޔާމީނަށް ލިބުނު ކަމަށް އެ ޕޭޕަރުގައި ބުނެފައިވެއެވެ.\nއޭއެންޑްއޭ ހޯލްޑިން ގްރޫޕް ލިމިޓެޑަކީ އަމިތް ކުރާރު ގާނދީ އާއި އޭނާގެ ބޭބެ އަވީނާޝް ކުމާރު ގާނދީގެ ހިއްސާ އޮންނަ ކުންފުންޏެވެ.\nމި މައްސަލައިގައި ޕެންޑޯރާސް ޕޭޕާސް އިން ގާނދީއާއި ބޯޝާލްގެ އިތުރުން ރައީސް ޔާމީނާ އީމެއިން އިން ސުވާލު ކުރުމުން ޖަވާބެއް ދެއްވާފައި ނުވާ ކަމަށްވެސް ބުނެފައި ވެއެވެ.\nހަބަރު ކޮރަޕްޝަން އަބްދުﷲ ޔާމީން އެންޓި ކޮރަޕްޝަން ކޮމިޝަން މަނީ ލޯންޑަރިން\nމިވަރުގެ މީހަކު ވެރިކަމަށް ގެންނަން ހެޔޮވާނީ ކިހިނެތް ގައިގައި ފޮތި އަޅައިގެން ބޭރަށް ނުދިޔާމަ ނިމުނީތަ.\nމިފަދަ ކިތައް ވާހަކަ ރައްޔިތުންގެ މިފަދަ ފައިސާ ނަގައިގެން ކުރާކަމަން އެނގޭނެ ދުވަހެއް އެބަ އޮތޭ. އޭނަ ވީމާ ކުރުވާހަކަ ކޮންތާކުން އޭނަ ހޯދިހައި ފައިސާއަކަށް ބިންގަނެ ބުރިބުރިއަށް ގެހަދައި އެކައުންޓަށް މިލިޔަނުން ފައިސާ ޖަމާކުރަނީ. އަމިއްލަޔަށް ބޯގޯސްވެގެން ބުނި ތިމަންނަގެއަށް ވަނީ ހަރާމަ ފައިސާއޭ. ެ\nމި ރާއްޖޭގެ ކޯޓެއްގަ ޔާމީނުގެ މަށްޗަށް ކުށެއް ސާބިތެއް ނުވާނެ. ހަމަ ހުދު ފޮށާ ލައިގެން ހުންނަވާނީ. އަތެއްނުލެވޭނޭ ބުނެފަވަނީ.އެކަމަކު ރައްޔިތުންގެ ކޯޓުން އަދިވެސްހުކުމް އިއްވާނެ.\nބެކްޓީމުގެ ކުރުވާހަކަ އެއް އެއީ. ޚިޔާލީ ފޮލައެއް.